(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΚΣΤ΄

Τετάρτη 16 Νοεμβρίου 2016

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Ανακοινώνεται ότι τη συνεδρίαση παρακολουθούν μαθητές από το 24ο Δημοτικό Σχολείο Καλαμάτας, μέλη του Συλλόγου Γιαννιωτών " Άγιος Γεώργιος" του Δήμου Τριπόλεως, σελ.   
3. Ειδική Ημερήσια Διάταξη:

Αποφάσεις Βουλής / Οικονομική Διαχείριση Βουλής:  
 α) Μόνη συζήτηση και έγκριση του Απολογισμού Δαπανών της Βουλής οικονομικού έτους 2015, σελ.   
 β) Μόνη συζήτηση και ψήφιση του σχεδίου Προϋπολογισμού Δαπανών της Βουλής οικονομικού έτους 2017, σελ.   
 γ) Τροποποίηση της υπ’ αριθμ. 5284/3670 (ΦΕΚ 115 Α'/23-5-2013) απόφασης της Ολομέλειας της Βουλής, σελ.   
4. Επί διαδικαστικού θέματος, σελ.   
   
Β. ΝΟΜΟΘΕΤΙΚΗ ΕΡΓΑΣΙΑ   
Συζήτηση και ψήφιση επί των σχεδίων νόμων του Υπουργείου Οικονομικών:  
 α) «Κύρωση του Απολογισμού του Κράτους, οικονομικού έτους 2014», σελ.   
 β) «Κύρωση του Ισολογισμού του Κράτους, οικονομικού έτους 2014», σελ.

ΠΡΟΕΔΡΕΥΟΝΤΕΣ

ΒΑΡΕΜΕΝΟΣ Γ. , σελ.  
ΚΟΥΡΑΚΗΣ Α. , σελ.  
ΛΑΜΠΡΟΥΛΗΣ Γ. , σελ.

ΟΜΙΛΗΤΕΣ

Α. Επί της Ειδικής Ημερήσιας Διάταξης:  
ΒΟΥΤΣΗΣ Ν. , σελ.  
ΒΡΟΥΤΣΗΣ Ι. , σελ.  
ΓΕΩΡΓΙΑΔΗΣ Μ. , σελ.  
ΔΑΝΕΛΛΗΣ Σ. , σελ.  
ΚΑΜΜΕΝΟΣ Δ. , σελ.  
ΚΑΡΑΘΑΝΑΣΟΠΟΥΛΟΣ Ν. , σελ.  
ΚΑΡΑΚΩΣΤΑΣ Ε. , σελ.  
ΚΟΥΚΟΔΗΜΟΣ Κ. , σελ.  
ΚΟΥΤΣΟΥΚΟΣ Γ. , σελ.  
ΜΑΝΤΑΣ Χ. , σελ.  
ΜΕΪΚΟΠΟΥΛΟΣ Α. , σελ.  
ΣΑΧΙΝΙΔΗΣ Ι. , σελ.  
  
Β. Επί διαδικαστικού θέματος:  
ΑΜΥΡΑΣ Γ. , σελ.  
ΒΑΓΙΩΝΑΚΗ Ε. , σελ.  
ΒΑΡΕΜΕΝΟΣ Γ. , σελ.  
ΒΡΟΥΤΣΗΣ Ι. , σελ.  
ΓΕΩΡΓΙΑΔΗΣ Μ. , σελ.  
ΚΟΥΡΑΚΗΣ Α. , σελ.  
ΚΟΥΤΣΟΥΚΟΣ Γ. , σελ.  
ΛΑΜΠΡΟΥΛΗΣ Γ. , σελ.  
ΤΑΣΟΥΛΑΣ Κ. , σελ.  
  
Γ. Επί των σχεδίων νόμων του Υπουργείου Οικονομικών:  
ΑΜΥΡΑΣ Γ. , σελ.  
ΑΝΑΣΤΑΣΙΑΔΗΣ Σ. , σελ.  
ΔΑΝΕΛΛΗΣ Σ. , σελ.  
ΚΑΡΑΘΑΝΑΣΟΠΟΥΛΟΣ Ν. , σελ.  
ΚΑΡΑΚΩΣΤΑΣ Ε. , σελ.  
ΚΟΥΤΣΟΥΚΟΣ Γ. , σελ.  
ΛΟΒΕΡΔΟΣ Α. , σελ.  
ΜΑΝΤΑΣ Χ. , σελ.  
ΜΑΡΔΑΣ Δ. , σελ.  
ΜΕΓΑΛΟΜΥΣΤΑΚΑΣ Α. , σελ.  
ΜΕΪΚΟΠΟΥΛΟΣ Α. , σελ.  
ΠΑΠΑΧΡΙΣΤΟΠΟΥΛΟΣ Α. , σελ.  
ΣΑΧΙΝΙΔΗΣ Ι. , σελ.  
ΣΤΑΪΚΟΥΡΑΣ Χ. , σελ.  
ΤΑΣΟΥΛΑΣ Κ. , σελ.  
ΧΟΥΛΙΑΡΑΚΗΣ Γ. , σελ.

ΠΡΑΚΤΙΚΑ ΒΟΥΛΗΣ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΚΣΤ΄

Τετάρτη 16 Νοεμβρίου 2016

Αθήνα, σήμερα στις 16 Νοεμβρίου 2016, ημέρα Τετάρτη και ώρα 14.52΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Α΄ Αντιπροέδρου αυτής κ. **ΑΝΑΣΤΑΣΙΟΥ ΚΟΥΡΑΚΗ**.

**ΠΡΟΕΔΡΕΥΩΝ (Αναστάσιος Κουράκης):** Κυρίες και κύριοι συνάδελφοι, θα ήθελα να σας ενημερώσω ότι δεν έχει τελειώσει ακόμη η ομιλία του Προέδρου Ομπάμα και ο Πρόεδρος της Βουλής είναι εκεί. Θα ήθελε να είναι εδώ βέβαια με την έναρξη της διαδικασίας.

Παρ’ όλα αυτά, όμως, εάν συμφωνείτε να αρχίσουμε και εν τω μεταξύ θα έρθει και ο Πρόεδρος.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αναστάσιος Κουράκης):** Συνεπώς, κυρίες και κύριοι συνάδελφοι, αρχίζει η συνεδρίαση.

Εισερχόμαστε στην

**ΕΙΔΙΚΗ ΗΜΕΡΗΣΙΑ ΔΙΑΤΑΞΗ**

Αποφάσεις Βουλής, Οικονομική Διαχείριση Βουλής:

α. Μόνη συζήτηση και έγκριση του Απολογισμού Δαπανών της Βουλής, οικονομικού έτους 2015.

β. Μόνη συζήτηση και ψήφιση του Σχεδίου Προϋπολογισμού Δαπανών της Βουλής οικονομικού έτους 2017.

γ. Τροποποίηση της υπ’ αριθμ. 5284/3670 (ΦΕΚ 115 Α΄/23-5-2013) απόφασης της Ολομέλειας της Βουλής.

Προτείνω οι εισηγητές και οι ειδικοί αγορητές να μιλήσουν για δέκα λεπτά, οι Κοινοβουλευτικοί Εκπρόσωποι για οκτώ λεπτά και οι συνάδελφοι οι οποίοι τυχόν εγγραφούν στον κατάλογο ομιλητών για πέντε λεπτά.

Συμφωνεί το Σώμα;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αναστάσιος Κουράκης):** Το Σώμα συνεφώνησε ομοφώνως.

Θα έλεγα να μας επιτρέψει ο κ. Μεϊκόπουλος, ο εισηγητής της Πλειοψηφίας, να δώσουμε τον λόγο στον κ. Καραθανασόπουλο από το Κομμουνιστικό Κόμμα Ελλάδας, επειδή τυχαίνει να πρέπει να πάει στην εξεταστική επιτροπή και να προχωρήσουμε μετά κανονικά σύμφωνα με την σειρά που έχουμε πει.

**ΑΛΕΞΑΝΔΡΟΣ ΜΕΪΚΟΠΟΥΛΟΣ:** Ναι, κύριε Πρόεδρε.

**ΠΡΟΕΔΡΕΥΩΝ (Αναστάσιος Κουράκης):** Κύριε Καραθανασόπουλε, έχετε τον λόγο.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ευχαριστώ, κύριε Πρόεδρε.

Συζητάμε σήμερα τον προϋπολογισμό της Βουλής για το έτος 2017. Ως Κομμουνιστικό Κόμμα Ελλάδας γνωρίζουμε πολύ καλά και κατανοούμε πολύ καλά τον ρόλο της Βουλής ως αστικό θεσμό, ως ένας από τους στυλοβάτες του συστήματος και μάλιστα νομοθέτησης των πλέον σκληρών αντιλαϊκών και βάρβαρων μέτρων.

Παρακολουθώντας την πορεία εξέλιξης του προϋπολογισμού της Βουλής δεν μπορούμε παρά να μην σημειώσουμε ότι αυτός παρουσίαζε από τα έτη 2009 έως σήμερα, μέχρι το 2016, μια μείωση των δαπανών κατά 40% ίσως και παραπάνω, μείωση η οποία ξεπερνά ακόμα και τους στόχους του μεσοπρόθεσμου προγράμματος.

Μακριά από το ΚΚΕ οι λαϊκιστικές αντιλήψεις. Άλλωστε οι παλαιότεροι το ξέρουν πολύ καλά, ως κόμμα από πάρα πολύ παλιά, ότι από την πρώτη στιγμή, μετά τη Μεταπολίτευση ουσιαστικά, είχαμε τονίσει την ανάγκη να υπάρχει γενναία μείωση των βουλευτικών αποζημιώσεων σε μόνιμη βάση, μιλάγαμε και καταθέταμε προτάσεις νόμου για την κατάργηση της βουλευτικής σύνταξης και την κατάργηση των άλλων προνομίων των Βουλευτών.

Εμείς ως Βουλευτές του Κομμουνιστικού Κόμματος Ελλάδας άλλωστε στην πράξη τα εφαρμόζουμε αυτά, δίνοντας το σύνολο της βουλευτικής αποζημίωσης στα ταμεία του κόμματος. Έτσι κι αλλιώς η αντίληψη του Κομμουνιστικού Κόμματος Ελλάδας για τον ρόλο του Βουλευτή στον σοσιαλισμό είναι ότι είναι τελείως διαφορετικός από τον ρόλο του Βουλευτή στο αστικό σύστημα. Εκεί μιλάμε για εκπροσώπους των εργαζόμενων και των υπόλοιπων κοινωνικών ομάδων, όπου θα τους χαρακτηρίζει η ανακλητότητα χωρίς κανένα προνόμιο ή επιπλέον αποδοχές άλλου είδους και αυτό μάλιστα νομοθετημένο, όπως αναφέρεται άλλωστε ρητά και στο πρόγραμμα του ΚΚΕ.

Θεωρούμε για τον προϋπολογισμό ότι υπάρχουν δαπάνες, οι οποίες μπορούν να μειωθούν ακόμα παραπέρα και μία από αυτές είναι και η βουλευτική αποζημίωση. Την ίδια στιγμή, όμως, υπάρχουν και άλλες δαπάνες που αφορούν τη λειτουργία της ίδιας της Βουλής, τους εργαζόμενους, οι οποίες είναι ανελαστικές δαπάνες, κατά τη γνώμη του ΚΚΕ και θα έπρεπε να αυξηθούν. Αυτό το τονίζουμε για τους μισθούς των εργαζομένων στη Βουλή και όχι μόνο. Συνολικότερα παλεύουμε για το σύνολο των εργαζόμενων, ώστε να υπάρχει αποκατάσταση των τεράστιων απωλειών που είχαν δεχθεί όλο το προηγούμενο χρονικό διάστημα και να μην εφαρμοστεί το ενιαίο μισθολόγιο για τους εργαζόμενους στον δημόσιο τομέα, το οποίο αποτελεί φτωχολόγιο.

Δεύτερο στοιχείο. Φάνηκε από την πράξη ότι όλη η προσπάθεια την οποία έκανε ο Πρόεδρος της Βουλής να φύγουν από τη μέση τα συνεργεία καθαριότητας, είχε το εξής σημαντικό αποτέλεσμα, δηλαδή 480.000 ευρώ εξοικονόμησε η Βουλή. Όμως, ενώ ως ΚΚΕ είχαμε συμφωνήσει με το να φύγουν οι «ενοικιαζόμενοι» εργαζόμενοι δεν συμφωνήσαμε με τη λύση η οποία δόθηκε, δηλαδή να υπάρξουν ατομικές συμβάσεις με τις καθαρίστριες. Και αυτό γιατί θεωρούμε ότι από τη στιγμή που καλύπτουν πάγιες και διαρκείς ανάγκες, πρέπει να υπάρχει μόνιμη σύμβαση αορίστου χρόνου για τους εργαζόμενους με όλα τα δικαιώματα, με κλαδικές συλλογικές συμβάσεις και με πλήρη ασφαλιστική κάλυψη ως βαρύ και ανθυγιεινό επάγγελμα.

Και μάλιστα από τη στιγμή που έχει ένα τόσο μεγάλο κονδύλι εξοικονόμησης η Βουλή, θα έπρεπε τουλάχιστον ένα κομμάτι από αυτό το κονδύλι να κατευθυνθεί στη βελτίωση των συνθηκών εργασίας των εργαζομένων στις καθαριότητες. Επίσης, θα μπορούσε να καλύψει και άλλου είδους ανάγκες και ενδεχομένως άλλου είδους ζητήματα που αφορούν τα αναλώσιμα ή τις καθαριότητες μεν με καλύτερη αντιμετώπιση και τους υπολογιστές, οι οποίοι παραμένουν απαρχαιωμένοι πολλές φορές και θα έπρεπε να έχουν αναβαθμιστεί για να μπορούν να γίνουν όλες αυτές οι απαραίτητες λειτουργίες.

Απ’ αυτήν την άποψη -και ολοκληρώνω, κύριε Πρόεδρε, τη σύντομη παρέμβαση- ως Κομμουνιστικό Κόμμα Ελλάδας ψηφίζουμε «παρών» στον προϋπολογισμό της Βουλής για το 2017, όπως και στον απολογισμό που συζητάμε σήμερα, όχι γιατί υπάρχει κάποιο πρόβλημα, αλλά από θέσεις πολιτικής άποψης και εκτίμησης.

Ευχαριστώ πολύ.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον κ. Καραθανασόπουλο, Κοινοβουλευτικό Εκπρόσωπο του Κομμουνιστικού Κόμματος Ελλάδας.

Προχωρούμε τώρα με τον εισηγητή της Πλειοψηφίας κ. Αλέξανδρο Μεϊκόπουλο για δέκα λεπτά.

**ΑΛΕΞΑΝΔΡΟΣ ΜΕΪΚΟΠΟΥΛΟΣ:** Ευχαριστώ πολύ, κύριε Πρόεδρε.

Κυρίες και κύριοι Βουλευτές, είμαστε εδώ σήμερα για να συζητήσουμε τον προϋπολογισμό της Βουλής για το 2017, ο οποίος και φέτος καταρτίστηκε με γνώμονα τόσο την εξασφάλιση της απρόσκοπτης λειτουργίας της Βουλής και τη βελτίωση των παρεχόμενων υπηρεσιών της όσο και την ταυτόχρονη περιστολή των δαπανών.

Ο προϋπολογισμός της Βουλής στοχεύει πρωτίστως στη συνολική αναβάθμιση της Βουλής και περιλαμβάνει πιστώσεις για τις βουλευτικές αποζημιώσεις και τις αποδοχές του προσωπικού, τις προμήθειες για τη λειτουργία των υπηρεσιών, τη συντήρηση και την επισκευή των κτηρίων της, καθώς και τις πιστώσεις που προορίζονται για την προβολή του έργου της και την προώθηση εθνικών, κοινωνικών και πολιτιστικών σκοπών.

Το 2016 ο προϋπολογισμός της Βουλής προέβλεπε δαπάνες συνολικής αξίας 136.016.000 ευρώ. Ο νέος προϋπολογισμός για το 2017 προβλέπει δαπάνες 132.985.000 ευρώ, σημειώνοντας ποσοστό μείωσης 2,23%, δηλαδή μείωση της τάξης των 3.031.000 ευρώ, σε σχέση με τις προβλέψεις του προηγούμενου οικονομικού έτους, ενώ υπερκαλύπτει κατά 2.921.000 ευρώ τον στόχο του Μεσοπρόθεσμου Πλαισίου Δημοσιονομικής Στρατηγικής, ο οποίος είναι 135.906.000, σε ποσοστό 2,15%.

Σχετικά με την ετήσια ποσοστιαία μεταβολή, θα ήθελα να επισημάνω ότι σε σχέση με τον προϋπολογισμό του 2016 έχει μια περιστολή δαπανών της τάξης του 2,23%. Γενικότερα για το μεσοδιάστημα 2009 -έτος εμφάνισης της κρίσης- μέχρι το 2017 η μείωση των δαπανών αντιστοιχεί σε μια ποσοστιαία μείωση κατά 40,13%. Αυτή η μείωση αντανακλά και τη γενικότερη προσπάθεια προσαρμογής στην παρούσα δυσμενή οικονομική συγκυρία, με ταυτόχρονο ωστόσο στόχο τη διατήρηση της ποιότητας των παρεχόμενων υπηρεσιών προς τους Βουλευτές και τις υπηρεσίες της Βουλής.

Όσον αφορά την κατανομή των πιστώσεων, οι δαπάνες της Βουλής κατηγοριοποιούνται σε τέσσερις ομάδες: πληρωμές για υπηρεσίες, προμήθειες αγαθών και κεφαλαιακού εξοπλισμού, πληρωμές μεταβιβαστικές, δαπάνες που δεν εντάσσονται σε άλλες κατηγορίες.

Πιο αναλυτικά, η Α΄ κατηγορία, κωδικός 0000, περιλαμβάνει: πιστώσεις για βουλευτικές αποζημιώσεις, αποδοχές και εισφορές στο ΙΚΑ των πολιτικών υπαλλήλων της Βουλής, αμοιβές και ασφαλιστικές εισφορές των ειδικών κατηγοριών συνεργατών, μετακινήσεις στο εσωτερικό και εξωτερικό για δημόσιες και διεθνείς σχέσεις του Κοινοβουλίου, καθώς και πιστώσεις για λοιπές υπηρεσίες, όπως δαπάνες για ταχυδρομικά, τηλεφωνικά έξοδα υπηρεσιών, ύδρευση, φωτισμό και μισθώματα, συντήρηση μισθωμένων κτιρίων.

Η συνολική δαπάνη της κατηγορίας αυτής ανέρχεται στα 126.044.000 ευρώ για το 2017. Πράγματι, είναι αυξημένη κατά 390.000 ευρώ σε σχέση με το 2016, όπου η δαπάνη ήταν 125.654.000 ευρώ.

Πρέπει να επισημάνω, όμως, πως αυτή η αύξηση της συγκεκριμένης κατηγορίας δαπανών φέτος οφείλεται κυρίως στην επιβάρυνση της μισθολογικής δαπάνης από τη νέα εργοδοτική εισφορά και τα ασφαλιστικά ταμεία που περιλαμβάνονται στον υπό συγκρότηση από 1-1-2017 Ενιαίο Φορέα Κύριας Ασφάλισης του ν.4387/2016, όπως επίσης και στην εφαρμογή της ομόφωνης απόφασης της Ολομέλειας της Βουλής «Τροποποίηση του Κανονισμού της Βουλής», αναφορικά με τις νέες ατομικές συμβάσεις, πλήρους ή μερικής απασχόλησης, για υπηρεσίες καθαριότητας από ευπαθείς κοινωνικές ομάδες, καθώς και από γυναίκες που είναι θύματα βίας ή απασχολούνταν σε ιδιωτικά συνεργεία καθαριότητας που παρείχαν υπηρεσίες στη Βουλή.

Ειδικότερα, όσον αφορά τη βουλευτική αποζημίωση, αυτή παραμένει σταθερή στα ίδια μειωμένα επίπεδα με το 2016. Υπενθυμίζω πως η αποζημίωση των Βουλευτών ήδη από 1-1-2016 μειώθηκε κατά 10%, δηλαδή το συνολικό ποσό είναι 2.054.000 ευρώ, κωδικός 0121. Με άλλα λόγια, έχει σημειωθεί ήδη περιστολή της βουλευτικής αποζημίωσης συνολικά κατά 38%, δηλαδή 28% λόγω περικοπών των περασμένων ετών και 10% λόγω της μείωσης του περασμένου οικονομικού έτους, του 2016.

Αξίζει σε αυτό το σημείο να επισημανθεί ότι το 2016 ήταν η πρώτη φορά στα χρόνια της κρίσης που έγινε περιστολή στον βασικό μισθό. Χαρακτηριστικό είναι επίσης πως η μείωση της βουλευτικής αποζημίωσης συμπαρέσυρε και το επίδομα οργάνωσης γραφείου, καθώς αυτό υπολογίζεται σαν ποσοστό επί της βουλευτικής αποζημίωσης, με αποτέλεσμα να μειωθεί κατά 4,9%, δηλαδή συνολικό ποσό 313.000 ευρώ, και παραμένει στο ίδιο μειωμένο επίπεδο.

Όσον αφορά στις αμοιβές των πολιτικών υπαλλήλων, τακτικοί και ΙΔΑΧ, κωδικός 0200, και στις πρόσθετες και παρεπόμενες παροχές των πολιτικών υπαλλήλων, στρατιωτικών και οργάνων της ΕΛΑΣ, κωδικός 0500, η αύξηση των 2.456.000 ευρώ και 594.000 ευρώ αντίστοιχα, που παρατηρείται, οφείλεται στις μισθολογικές ρυθμίσεις του ν.4354/2015 και στην εφαρμογή του νέου μισθολογίου, καθώς η μεταβολή του βασικού μισθού συμπαρασύρει το επίδομα θέσης ευθύνης.

Επίσης, οφείλεται και σε άλλες μισθολογικές διαφορές που προκύπτουν βάσει του Ενιαίου Μισθολογίου-Βαθμολογίου, ν.4024/2011, ενώ οι εισφορές στο ΙΚΑ διαμορφώνονται επίσης αυξημένες και από την επιβάρυνση από την εργοδοτική εισφορά για τον Ενιαίο Φορέα Κοινωνικής Ασφάλισης, βάσει του ν.4387/2016.

Όσον αφορά στις αμοιβές των υπαλλήλων με σχέση Ιδιωτικού Δικαίου Ορισμένου Χρόνου και ειδικών κατηγοριών και τις εισφορές σε ασφαλιστικούς οργανισμούς, κωδικός 0300, η προβλεπόμενη αύξηση του 1.096.000 ευρώ οφείλεται, εκτός από την εφαρμογή του νέου μισθολογίου, και στην πρόβλεψη, όπως προανέφερα, για την κάλυψη θέσεων προσωπικού υποχρεωτικής εκπαίδευσης, βάσει της ομόφωνης απόφασης της Ολομέλειας της Βουλής «Τροποποίηση του Κανονισμού της Βουλής» για ευπαθείς κοινωνικές ομάδες, όπως και για γυναίκες που είναι θύματα βίας ή για αυτές που απασχολούνταν σε ιδιωτικά συνεργεία καθαριότητας.

Για τη συγκεκριμένη αυτή κατηγορία προσωπικού προβλέπεται, επίσης, μια αύξηση της τάξης των 9.000 ευρώ και 12.000 ευρώ, στους κωδικούς 1421 και 1423 αντιστοίχως της Β΄ κατηγορίας, λόγω της προμήθειας ειδών ένδυσης και υπόδησης, για την κάλυψη θέσεων προσωπικού.

Να επισημάνω, ωστόσο, πως η εν λόγω πρόβλεψη επιφέρει και ταυτόχρονη μείωση των δαπανών καθαριότητας της Β΄ κατηγορίας, κωδικός 0839, καθώς η παύση συνεργασίας με ιδιωτικά συνεργεία καθαριότητας συνεπάγεται μείωση της τάξης των 478.000 ευρώ.

Μειωμένες διατηρούνται, επίσης, και για το 2017 κατά 20%, οι δαπάνες χρηματοδοτικής μίσθωσης, κωδικός 0816, για τα αυτοκίνητα προς Βουλευτές, όπως και το 2016 που έγιναν συμβάσεις με αυτοκίνητα οικονομικότερου τύπου, πετρελαιοκίνητα, της τεχνολογίας 1400 έως 1600 κυβικά.

Επίσης, σταθερή παραμένει και η κατά 13,3% μείωση που σημειώθηκε το 2016 για τις δαπάνες κινητής τηλεφωνίας, κωδικός 0826.

Σε αυτό το σημείο να αναφέρω πως ως προς την παροχή τηλεπικοινωνιακών υπηρεσιών, κωδικός 0824, φέτος γίνεται επιπλέον μείωση 171.000 ευρώ, λόγω της κατάργησης της μισθωμένης γραμμής και του δικτυακού εξοπλισμού για τη ζωντανή μετάδοση του τηλεοπτικού σήματος μέσω του διαδικτύου.

Μειώσεις παρατηρούνται, επίσης, στις δαπάνες για ταχυδρομικά, κωδικός 0823, μείωση 5.000 ευρώ, για ύδρευση, κωδικός 0831, μείωση 5.000 ευρώ και διαφημίσεις-δημοσιεύσεις, κωδικός 0841, μείωση 4.000 ευρώ, καθώς ο μεγαλύτερος αριθμός δημοσιεύσεων γίνεται πλέον ηλεκτρονικά.

Σε αυτό το σημείο θέλω να σταθώ ιδιαίτερα στη μεγάλη προσπάθεια της Βουλής να εξορθολογήσει το κτηριακό θέμα, η οποία έχει ξεκινήσει από πέρυσι. Ήδη, το 2016, προβλέφθηκε μείωση στα μισθώματα των κτηρίων κατά 323.000 ευρώ, καθώς έγινε επαναδιαπραγμάτευση των συμβάσεων μίσθωσης.

Παράλληλα, προβλέφθηκαν σημαντικές επενδυτικές πρωτοβουλίες στα ιδιόκτητα κτήρια. Πράγματι, το 2016, ως προς αυτό, παρατηρήθηκε μεν μία αύξηση των δαπανών κατά 2.170.000 ευρώ στον κωδικό 0851, αμοιβές για συντήρηση και επισκευή κτηρίων γενικά και λοιπών μόνιμων εγκαταστάσεων, προκειμένου να αποκατασταθούν κτήρια ιδιοκτησίας της Βουλής, στο γενικότερο πλαίσιο αξιοποίησης των περιουσιακών της στοιχείων, με απώτερο, όμως, στόχο τη σταδιακή αποδέσμευση από τα μισθωμένα κτήρια που στεγάζει τις υπηρεσίας της.

Ποιο ήταν, λοιπόν, το αποτέλεσμα αυτής της προσπάθειας; Ήταν η μείωση κατά 585.000 ευρώ για τα μισθώματα των κτηρίων, κωδικός 0813, που οφείλεται στη λύση της μίσθωσης του κτηρίου επί της οδού Αμαλίας 14, καθώς και στη μείωση του μισθώματος ήδη μισθωμένων κτηρίων που στεγάζονται υπηρεσίες της Βουλής.

Χαρακτηριστικό, επίσης, είναι ότι η παύση της μίσθωσης της οδού Αμαλίας 14, σε συνδυασμό με την ένταξη της Βουλής στο εκπτωτικό πρόγραμμα της ΔΕΗ για τους μεγάλους καταναλωτές, θα επιφέρει επιπλέον εξοικονόμηση 250.000 ευρώ, κωδικός 0832.

Επομένως, το κόστος για το οποίο δεχθήκαμε μια κριτική πέρυσι, αποτέλεσε και θα συνεχίσει να αποτελεί μελλοντική απόσβεση, λόγω της εξοικονόμησης που προκύπτει από τη μείωση του αριθμού των μισθωμένων κτηρίων.

Η Β΄ κατηγορία, κωδικός 1000, περιλαμβάνει πιστώσεις για προμήθεια εξοπλισμού υπηρεσιών εργαστηρίων και υποδομών, υγειονομικό και φαρμακευτικό υλικό, ειδών συντήρησης και επισκευής εγκαταστάσεων ηλεκτρισμού, ύδρευσης, θέρμανσης και λοιπού εξοπλισμού, καυσίμων θέρμανσης και κίνησης και λοιπές προμήθειες.

Η συνολική δαπάνη της Β΄ κατηγορίας προϋπολογίζεται σε 3.170.000 ευρώ για το 2017 και είναι μειωμένη κατά 2.000.000 σε σχέση με την πρόβλεψη για το 2016, η οποία ήταν 5.171.000.

Η μείωση των δαπανών αυτής της κατηγορίας οφείλεται σε τρεις, κυρίως, λόγους:

Πρώτον, στη μείωση των προβλεπόμενων δαπανών για τον ηλεκτρονικό εξοπλισμό της Βουλής για το έτος 2017, λόγω της αντικατάστασης μεγάλου μέρους πεπαλαιωμένων σταθμών εργασίας με σύγχρονους και τις προμήθειες αποθηκευτικής υποδομής που πραγματοποιήθηκε το 2016.

Δεύτερον, στο ότι δεν θα απαιτηθεί προμήθεια υποδομών για συστήματα βιβλιοθήκης, λόγω της χρησιμοποίησης υπηρεσιών παροχής λογισμικού που φιλοξενείται στις εγκαταστάσεις του Εθνικού Κέντρου Τεκμηρίωσης.

Και τρίτον, στο ότι εκσυγχρονίστηκε ο εκδοτικός εξοπλισμός με την αγορά μεγάλων εκτυπωτικών μηχανημάτων το έτος 2016, με αποτέλεσμα να είναι μειωμένες και οι προβλεπόμενες δαπάνες για τη λειτουργία της εκτυπωτικής μονάδας.

Ειδικότερα, ως προς τον κωδικό 1311 «Προμήθεια Ειδών Συντήρησης και Εγκαταστάσεων», να επισημάνω πως φέτος προβλέπεται μείωση κατά 383.000 ευρώ σε αντίθεση με την αύξηση κατά 240.000 ευρώ που παρατηρήθηκε το 2016 και οφείλονταν στην προμήθεια υλικών για τις εργασίες συντήρησης που αναφέρονται στη συντήρηση του μηχανικού εξοπλισμού της Βουλής.

Σε αυτό το σημείο θα ήθελα να κάνω μια διευκρίνιση καθώς ο εν λόγω κωδικός είναι σε άμεση συνάρτηση με άλλους δύο κωδικούς της πρώτης κατηγορίας, δηλαδή, τον κωδικό 0869 και τον κωδικό 0851. Και για να γίνω πιο συγκεκριμένος, η μείωση του κωδικού 1311 οφείλεται βασικά στον εξορθολογισμό δαπανών συντήρησης με την ένταξη μέρους των εργασιών συντήρησης και επισκευής λοιπού εξοπλισμού στα κτηριακά έργα της Βουλής.

Με τη μείωση αυτή, όμως, έχουμε και επιπρόσθετη μείωση 389.000 ευρώ στον κωδικό 0869 της πρώτης κατηγορίας «Αμοιβές για Συντήρηση και Επισκευή Λοιπού Εξοπλισμού» καθώς επίσης και μείωση 1.801.000 ευρώ στον κωδικό 0851 επίσης πρώτης κατηγορίας για «Αμοιβές για Συντήρηση και Επισκευή Κτηρίων γενικά και λοιπών Μόνιμων Εγκαταστάσεων», η οποία οφείλεται στην ένταξη μέρους των κτηριακών εργασιών στην υπηρεσία διάθεσης ευρωπαϊκών και λοιπών πιστώσεων.

**ΠΡΟΕΔΡΕΥΩΝ (Αναστάσιος Κουράκης):** Πρέπει να ολοκληρώσετε σιγά, σιγά, κύριε Μεϊκόπουλε.

**ΑΛΕΞΑΝΔΡΟΣ ΜΕΪΚΟΠΟΥΛΟΣ:** Κύριε Πρόεδρε, είμαι αρκετά αναλυτικός και νομίζω ότι πρέπει να τα περιγράψουμε επακριβώς.

**ΠΡΟΕΔΡΕΥΩΝ (Αναστάσιος Κουράκης):** Να τα περιγράψετε, αλλά έχουμε υπερβεί το χρόνο κατά δυόμισι λεπτά.

**ΑΛΕΞΑΝΔΡΟΣ ΜΕΪΚΟΠΟΥΛΟΣ:** Θα ήθελα –αν γίνεται- για ένα λεπτό την ανοχή σας.

**ΠΡΟΕΔΡΕΥΩΝ (Αναστάσιος Κουράκης):** Ορίστε, έχετε ένα λεπτό ακόμη.

**ΑΛΕΞΑΝΔΡΟΣ ΜΕΪΚΟΠΟΥΛΟΣ:** Ως προς τον κωδικό 1712 «Προμήθεια συσκευών θέρμανσης και κλιματισμού» στον οποίο κατά το έτος 2016 προβλέφθηκε αύξηση κατά 125.000 ευρώ οφειλόμενη στην πρόβλεψη για προμήθεια κλιματιστικών μονάδων για τις ανάγκες του χώρου του κτηρίου επί της οδού Λένορμαν, θέλω να σημειώσω πως φέτος προβλέπεται μείωση της τάξης των 135.000 ευρώ, η οποία οφείλεται στον εξορθολογισμό των δαπανών εγκατάστασης κλιματιστικών μονάδων για το εν λόγω κτήριο με την ένταξή τους στα έργα της Βουλής.

Έχω αρκετά περισσότερα στοιχεία να παραθέσω. Άλλωστε τα είχαμε πει και πιο αναλυτικά και στην επιτροπή που έγινε την προηγούμενη εβδομάδα. Γενικότερα αυτό που οφείλουμε να παρατηρήσουμε είναι ότι ο προϋπολογισμός της Βουλής και για το 2017 προσπαθεί να αντιστοιχηθεί με το κοινό αίσθημα. Νομίζω ότι γίνεται μια σοβαρή προσπάθεια και στο κτηριακό ζήτημα αλλά και αναφορικά με τις αχρείαστες δαπάνες.

Ένα τελευταίο που θα ήθελα να επισημάνω επίσης, είναι ότι γενικά όλοι θα πρέπει να ευχαριστήσουμε το πολιτικό προσωπικό της Βουλής για το σημαντικό έργο που επιτελεί. Είναι πολύτιμη η συμβολή τους στο έργο που καλούμαστε όλοι να ανταποκριθούμε μέσα στα χρόνια της κρίσης.

Και χωρίς να θέλω να καταχραστώ περισσότερο τον χρόνο, καλώ όλους τους Βουλευτές απ’ όλα τα κόμματα και τις παρατάξεις να υπερψηφίσουμε μαζί τον προϋπολογισμό της Βουλής των Ελλήνων.

Σας ευχαριστώ πολύ.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον εισηγητή του ΣΥΡΙΖΑ, κ. Μεϊκόπουλο.

Τον λόγο έχει ο εισηγητής της Νέας Δημοκρατίας κ. Κωνσταντίνος Κουκοδήμος.

**ΚΩΝΣΤΑΝΤΙΝΟΣ ΚΟΥΚΟΔΗΜΟΣ:** Κύριε Πρόεδρε, αγαπητοί συνάδελφοι, θα ήθελα να εκφράσω –θεωρώ- εκ μέρους όλων μας, όλων των συναδέλφων, τις ευχές για γρήγορη ανάρρωση στον φίλο και πρώην συνάδελφο, Θάνο Πλεύρη. Ευχόμαστε να γίνει γρήγορα καλά.

Κυρίες και κύριοι συνάδελφοι, έρχεται σήμερα προς ψήφιση ο προϋπολογισμός δαπανών της Βουλής για το οικονομικό έτος 2017 και ο απολογισμός δαπανών οικονομικού έτους 2015, όπου περιλαμβάνονται οι δαπάνες που έχουν σχέση με την αντιμετώπιση των αναγκών της Βουλής και τη λειτουργία των υπηρεσιών της.

Δίνεται έτσι η ευκαιρία –και θα μου επιτρέψετε να ξεκινήσω απ’ αυτό- να κάνω μια ιδιαίτερη αναφορά στις υπηρεσίες της Βουλής και στους εργαζόμενους των αντίστοιχων τμημάτων που φέρουν σε πέρας αυτό το δύσκολο έργο και να τους συγχαρώ για ακόμη μία φορά για τη συνέπεια που επιδεικνύουν τα τελευταία χρόνια.

Αγαπητοί συνάδελφοι, θεωρούμε όλοι σε αυτήν την Αίθουσα ότι ο προϋπολογισμός της Βουλής θα πρέπει να διακρίνεται από δύο στοιχεία. Πρώτον, την ανάγκη να μειωθούν οι δαπάνες της Βουλής συμβάλλοντας έτσι στην εθνική προσπάθεια συγκράτησης των εθνικών δαπανών και δεύτερον στη βελτίωση της λειτουργίας και της υποδομής της Βουλής και του Βουλευτή, που πρέπει και οφείλει να λειτουργεί ως εκπρόσωπος του ελληνικού λαού.

Επίσης, πρέπει να πούμε ότι ο προϋπολογισμός της Βουλής αποτυπώνει εκτός από νούμερα και λογιστικά στοιχεία και το γενικότερο οικονομικό περιβάλλον, αφού τα τελευταία χρόνια παρουσιάζει συνεχείς μειώσεις δαπανών και καλώς βεβαίως συμβαίνει αυτό. Τα τελευταία χρόνια και φυσικά με αφορμή την οικονομική κρίση και τις αυξημένες ανάγκες για περιστολή των δαπανών η Βουλή έχει εγκρίνει ουκ ολίγες μειώσεις.

Και θεωρώ αναγκαίο να το σημειώσω γιατί δεν είναι λίγες εκείνες οι φορές που έχουμε δει στη δημοσιότητα ρεπορτάζ και άρθρα που κρίνουν με ιδιαίτερη αυστηρότητα τις δαπάνες λειτουργίας του ελληνικού Κοινοβουλίου. Και πολύ ορθά πράττουν, αλλά θεωρώ ότι οφείλουμε και εμείς να δώσουμε βαρύτητα στις όποιες αναφορές μας σε πραγματικά στοιχεία και αριθμούς. Γιατί αυτή η διαδικασία μας έχει φέρει πολλές φορές αντιμέτωπους όλους με την κοινωνία που πρέπει να γνωρίζει ότι όλοι οι προϋπολογισμοί της Βουλής από το ξέσπασμα της οικονομικής κρίσης και μετά βαίνουν μειούμενοι.

Ο δε προϋπολογισμός του 2015 παρουσίασε ποσοστιαία μεταβολή σε σχέση με το έτος του 2009 της τάξης του 37,1% από τα 222.140.000 ευρώ του 2009 στα 139.922.000 για το έτος 2015. Επίσης να αναφέρω ότι και ο προϋπολογισμός του 2014 ήταν ήδη μειωμένος κατά το ποσό περίπου των 7 εκατομμυρίων ευρώ, δηλαδή, ποσοστό μείωσης 4,61% σε σχέση με το 2013. Με δεδομένες τις συνεχείς μειώσεις των δαπανών από το 2009 έως σήμερα το ποσοστό αυτό αγγίζει το 40,13% συνολικά.

Μέσα σε αυτό το πλαίσιο και σε αυτήν την κατεύθυνση είναι και ο προϋπολογισμός του 2017, που καταγράφει μείωση της τάξης του 2,23% σε σχέση με αυτόν του 2016. Με τον προτεινόμενο προϋπολογισμό του 2017 επέρχονται νέες περικοπές, που αφορούν κυρίως περιστολή δαπανών λειτουργίας και καλύπτει τον στόχο του μεσοπρόθεσμου πλαισίου που έχει τεθεί. Περιλαμβάνει τις περικοπές στις δαπάνες για τον ηλεκτρονικό εξοπλισμό, τη λειτουργία της εκτυπωτικής μονάδας και τη λύση σύμβασης μισθώσεων από κτήρια που πληρώναμε ακριβά μισθώματα σε κτήρια με πιο χαμηλό μίσθωμα.

Κυρίες και κύριοι συνάδελφοι, τα αναφέρω όλα αυτά γιατί στη συζήτηση του θέματος στην αρμόδια επιτροπή της Βουλής την περασμένη Παρασκευή ακούστηκαν και πάλι ανέξοδες προτάσεις που στόχο έχουν να ευχαριστήσουν, ενδεχομένως, τα αυτιά των ψηφοφόρων, αλλά, δυστυχώς, αγγίζουν τα όρια του λαϊκισμού.

Εξηγώ αμέσως: Ο αγαπητός συνάδελφος, εκπρόσωπος της Ένωσης Κεντρώων, στην επιτροπή πρότεινε, λέει, την περαιτέρω μείωση της βουλευτικής αποζημίωσης καθώς, μας είπε ο Βουλευτής, οφείλει να δώσει πρώτος το παράδειγμα στον πολίτη. Κρατήστε το αυτό: Ο Βουλευτής οφείλει να δώσει πρώτος το παράδειγμα στον πολίτη.

Έχω και εγώ μία πρόταση να κάνω στον αγαπητό συνάδελφο και σε όσους υποστηρίζουν την ίδια άποψη. Άμεσα να επισκεφθείτε το λογιστήριο της Βουλής και να ζητήσετε η αποζημίωσή σας να πάει στον κρατικό προϋπολογισμό, για να τελειώνουμε με αυτήν την ιστορία. Έχει γίνει μείωση της αποζημίωσης του Βουλευτή κατά 40% από το ξέσπασμα της κρίσης και ορθώς έγινε, και αν πούμε και τα φορολογικά πάει στο 60% η μείωση, και 51,11% στη βουλευτική σύνταξη. Έγιναν περικοπές στα λεγόμενα προνόμια, έγινε περικοπή δαπανών στα λειτουργικά έξοδα της Βουλής. Κάποιοι συνάδελφοι, και ορθώς πράξανε, δεν πήραν το αυτοκίνητο και κυρίως εδώ στην Αθήνα.

Ενδεχομένως κάποιοι να πιστεύτε ότι μπορεί να λειτουργήσει η Βουλή και οι Βουλευτές με ακόμα λιγότερα. Να το συζητήσουμε. Να επιχειρήσουμε, όμως, να ανοίξουμε και το θέμα της διαφοράς ανάμεσα στους Βουλευτές της περιφέρειας και αυτούς της Αθήνας. Αν το επιθυμείτε μπορούμε να το κάνουμε. Όμως, φτάνει με τις προτάσεις που, επαναλαμβάνω ότι, ως μόνο στόχο έχουν να ικανοποιήσουν τα αυτιά των ψηφοφόρων και μόνο. Αλλιώς ιδού η Ρόδος και δίπλα, στο κτήριο Αρβανίτη, το πήδημα. Δεν είστε υποχρεωμένοι να εισπράξετε τη βουλευτική σας αποζημίωση. Μπορείτε, κύριοι συνάδελφοι, να ζητήσετε να μεταφερθεί στον κρατικό προϋπολογισμό, να πάει υπέρ των συντάξεων και των φτωχών, ό,τι θέλετε κάνετε.

Κλείνω, κυρίες και κύριοι συνάδελφοι, και επανέρχομαι στο θέμα του προϋπολογισμού. Με δεδομένη την ανάγκη να υπάρξει όσο το δυνατό καλύτερη διαχείριση των πόρων και περιστολή των δαπανών υπερψηφίζουμε τον προϋπολογισμό της Βουλής για το έτος 2017 καθώς, επίσης, και τον απολογισμό δαπανών της Βουλής για το έτος 2015.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον εισηγητή της Νέας Δημοκρατίας, κ. Κωνσταντίνο Κουκοδήμο.

Τον λόγο έχει ο κ. Ευάγγελος Καρακώστας, ειδικός αγορητής της Χρυσής Αυγής.

**ΕΥΑΓΓΕΛΟΣ ΚΑΡΑΚΩΣΤΑΣ:** Κύριε Πρόεδρε, δεν παρίσταται κανείς Υπουργός;

**ΠΡΟΕΔΡΕΥΩΝ (Αναστάσιος Κουράκης):** Να σας εξηγήσω, αφού δεν ήσασταν εδώ προηγουμένως, ότι ο Πρόεδρος της Βουλής θα καθυστερήσει λίγο, διότι ήταν στην ομιλία του Προέδρου Ομπάμα. Ζήτησε, λοιπόν, από το Σώμα, εάν συμφωνεί –και το Σώμα συνεφώνησε- να προχωρήσουμε τη διαδικασία και εν τω μεταξύ θα έρθει.

Ορίστε Καρακώστα, έχετε τον λόγο.

**ΕΥΑΓΓΕΛΟΣ ΚΑΡΑΚΩΣΤΑΣ:** Αναφέρεται ότι ο προϋπολογισμός της Βουλής και για το έτος 2017 έχει ως βασικό στόχο την εξασφάλιση της απρόσκοπτης λειτουργίας της Βουλής και την περαιτέρω βελτίωση των παρεχόμενων υπηρεσιών προς τους Βουλευτές και τις υπηρεσίες της. Ο προϋπολογισμός του 2017 ανέρχεται σε 132.985.000 ευρώ, είναι μειωμένος κατά 3.031.000 ευρώ σε σχέση με εκείνον του 2016 και υπερκαλύπτει κατά 2.921.000 ευρώ τον στόχο του μεσοπρόθεσμου πλαισίου δημοσιονομικής στρατηγικής για το έτος 2017.

Αυτά αναφέρει σε τόνο πανηγυρικό ο προϋπολογισμός των δαπανών της Βουλής για το έτος 2017. Δηλαδή, την ίδια περίοδο κατά την οποία ο ελληνικός λαός πλήττεται βάναυσα από τα σκληρά μέτρα του τρίτου μνημονίου, το οποίο όλοι μαζί ψηφίσατε, η Βουλή στοιχίζει στον Έλληνα φορολογούμενο για το έτος 2017 σχεδόν 133.000.000 ευρώ, δηλαδή 3.000.000 λιγότερα απ’ ό,τι κόστιζε το έτος 2016. Τούτο σε ποσοστό αντιστοιχεί σε μια μείωση της τάξεως του 2,23%. Πρόκειται αναμφισβήτητα για μια τρομερή και απάνθρωπη θυσία και είναι πραγματικά απορίας άξιο το πώς ακόμη δεν έχετε βγει στα κανάλια της διαπλοκής, για να κλαφτείτε για τις ανείπωτες θυσίες, τις οποίες έχετε υποστεί για το καλό, υποτίθεται, της χώρας.

Αξίζει, βεβαίως, να σταθούμε σε ένα ακόμη ποσό, το άκουσμα του οποίου αναδεικνύει εν μέρει το γιατί το κράτος οδηγήθηκε στο σημερινό οικονομικό του χάλι. προϋπολογισμός της Βουλής έτους 2009: 222.140.000 ευρώ. Καθώς φαίνεται, δηλαδή, κάποιοι έφαγαν κατά το παρελθόν με χρυσά κουτάλια και συνεχίζουν να τρώνε ακόμη και σήμερα. Επίκαιρος, λοιπόν, όσο ποτέ ο Αλέξανδρος Παπαδιαμάντης: «Και τι πταίει η γλαυξ, η θρηνούσα επί ερειπίων; Πταίουν οι πλάσοντες τα ερείπια. Και τα ερείπια τα έπλασαν οι ανίκανοι κυβερνήται της Ελλάδος». Όλοι εσείς, δηλαδή!

Επανέρχομαι στα του προϋπολογισμού του 2017, τονίζοντας με έμφαση προς το σχεδόν ενάμισι εκατομμύριο των ανέργων, προς τους Έλληνες συνταξιούχους, που έχασαν πάνω από τη μισή τους σύνταξη, προς τους Έλληνες εργάτες, που είδαν τους μισθούς τους να πετσοκόβονται, προς τους Έλληνες επιχειρηματίες, επαγγελματίες και εμπόρους, οι οποίοι έκλεισαν την επιχείρησή τους, αφήνοντας στον δρόμο τους υπαλλήλους που απασχολούσαν, προς τους Έλληνες αγρότες, οι οποίοι βλέπουν τους κόπους τους από τη σκληρή εργασία της γης να εξανεμίζονται στον βωμό της υποταγής στα μνημόνια, που η Βουλή ψηφίζει, πως αυτή η ίδια Βουλή, που επιβάλλει αιματηρά μέτρα στους Έλληνες φορολογούμενους για να σωθεί τάχα η Ελλάδα, μείωσε τις δαπάνες της για το έτος 2017 σε σχέση με το έτος 2016 κατά το ιλιγγιώδες ποσοστό του 2,23%.

Πάμε τώρα να δούμε ορισμένα επιμέρους στοιχεία. Η μείωση της βουλευτικής αποζημίωσης είναι ανεπαίσθητη, την ίδια χρονική περίοδο κατά την οποία νέοι άνθρωποι εργάζονται σκληρά, για να εισπράξουν μηνιαίως το ποσό των 300 ευρώ. Οι συνολικές δαπάνες των αμοιβών των Βουλευτών, χωρίς την εργοδοτική εισφορά στον ΕΟΠΥΥ, ανέρχονται σε 27.312.000 ευρώ. Παρατηρούνται αυξήσεις των μισθών των πολιτικών υπαλλήλων, στο πλαίσιο του νέου μισθολογίου, όπως αναφέρεται, αλλά και αύξηση του αριθμού των υπαλλήλων ιδιωτικού δικαίου από πεντακόσιους ογδόντα πέντε που ήταν το 2015 σε εξακόσιους δεκαοκτώ το 2016, το οποίο απλούστατα σημαίνει πως μπορεί οι Έλληνες να εξαθλιώνονται, να μένουν άνεργοι, να μεταναστεύουν για να βρουν εργασία, αλλά το κομματικό σας κράτος, η πηγή, δηλαδή, του κακού, ζει και βασιλεύει.

Μέσα σ’ αυτόν τον αδιανόητα προκλητικό ορυμαγδό κατασπατάλησης δημοσίου χρήματος το μοναδικό θετικό στοιχείο το οποίο βλέπουμε ως Χρυσή Αυγή είναι η αύξηση της ενίσχυσης των εν είδει υιοθεσίας ανήλικων τέκνων των πεσόντων αξιωματικών των Ενόπλων Δυνάμεων, της ΕΛΑΣ και του Πυροσβεστικού Σώματος.

Εις ότι αφορά τον απολογισμό των δαπανών της Βουλής του έτους 2015, εκείνο το οποίο οφείλουμε να επισημάνουμε είναι η μείωση της δαπάνης της βουλευτικής αποζημίωσης από 28.235.500 ευρώ το 2015 σε 27.312.000 ευρώ για το 2016, δηλαδή μια μείωση της τάξεως του 3,28%.

Το μόνο βέβαιο είναι πως το έθνος σίγουρα δεν σας ευγνωμονεί, πολλώ δε μάλλον από τη στιγμή κατά την οποία η μείωση των μισθών του ιδιωτικού τομέα, χάρη στους μνημονιακούς νόμους που όλοι μαζί ψηφίσατε, έχει φθάσει το 50%.

Εν κατακλείδι, η σημερινή δραματική οικονομική κατάσταση της χώρας, η φτωχοποίηση μεγάλου τμήματος του ελληνικού λαού και το ξεπούλημα της δημόσιας περιουσίας έναντι πινακίου φακής σε ξένους και εγχώριους καπιταλιστές καταδεικνύουν δύο τινά.

Πρώτον, ότι η συντριπτική πλειοψηφία της σημερινής Βουλής αποτελείται από ό,τι αντιπαραγωγικό έχει να επιδείξει η πατρίδα μας, διότι παραγωγικοί είστε μονάχα εις ότι αφορά την παραγωγή σκανδάλων.

Δεύτερον, ότι θα ήταν εξαιρετικά ωφέλιμο για την πατρίδα και τον λαό μας, η Βουλή και τα κόμματα του συνταγματικού, τάχα, τόξου, που στοιχίζουν πανάκριβα στους Έλληνες φορολογούμενους ακόμα και σήμερα, να τεθούν για ξεπούλημα στο μνημονιακό υπερταμείο. Καθίσταται αυτονόητο πως ο Λαϊκός Σύνδεσμος - Χρυσή Αυγή καταψηφίζει τόσο τον προϋπολογισμό της Βουλής για το 2017, όσο και τον απολογισμό των δαπανών του 2015, κρίνοντάς τα ως την υπέρτατη πράξη υποκρισίας και πρόκλησης ενός βαθιά διεφθαρμένου πολιτικού κόσμου σε βάρος των σκληρά δοκιμαζόμενων Ελλήνων.

Ευχαριστώ.

(Χειροκροτήματα από την πτέρυγα της Χρυσής Αυγής)

**ΠΡΟΕΔΡΕΥΩΝ (Αναστάσιος Κουράκης):** Προχωρούμε στον ειδικό αγορητή της Δημοκρατικής Συμπαράταξης κ. Ιωάννη Κουτσούκο.

Κύριε Κουτσούκο, έχετε τον λόγο.

**ΓΙΑΝΝΗΣ ΚΟΥΤΣΟΥΚΟΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, όπως γίνεται κάθε φορά, η συζήτηση για τον προϋπολογισμό της Βουλής και τον απολογισμό των δαπανών προσφέρεται για μία γενικότερη τοποθέτηση πάνω στα ζητήματα που αφορούν το κόστος της δημοκρατίας και το πολιτικό χρήμα. Πολύ περισσότερο δε στις μέρες μας, που οι πολίτες βιώνουν τις επιπτώσεις της πολύχρονης κρίσης και συνειδητοποιούν τώρα την αλήθεια. Δηλαδή, αυτό που ζήσαμε τα προηγούμενα χρόνια. Ότι δεν υπήρχαν κάποιοι κακοί, που ήθελαν να τους τιμωρήσουν, και κάποιοι καλοί, που τους έταζαν τους παραδείσους. Τα πράγματα ήταν και εξακολουθούν να είναι δύσκολα.

Είναι γνωστό ότι η σχέση της δημοκρατίας με την αλήθεια τραυματίστηκε όλα αυτά τα προηγούμενα χρόνια, γιατί στ’ αυτιά των ταλαιπωρημένων και απογοητευμένων πολιτών βρίσκουν απήχηση τόσο οι θεωρίες των λαϊκιστών όσο και οι θεωρίες των εχθρών της δημοκρατίας και των φασιστικών μορφωμάτων.

Οι μεν λαϊκιστές διατυπώνουν μία άποψη, που κάνει την πολιτική προνόμιο των λίγων, των πλουσίων, του μαύρου χρήματος και το πολιτικό μας σύστημα ολιγαρχικό ή κληρονομικό.

**ΚΩΝΣΤΑΝΤΙΝΟΣ ΚΟΥΚΟΔΗΜΟΣ:** Σωστό.

**ΙΩΑΝΝΗΣ ΒΡΟΥΤΣΗΣ:** Σωστό.

**ΓΙΑΝΝΗΣ ΚΟΥΤΣΟΥΚΟΣ:** Οι δε φασίζουσες απόψεις είναι γνωστές από παλιά. Τις έχει πληρώσει εξάλλου η Ευρώπη και η ανθρωπότητα, καθώς όλοι γνωρίζουμε πού οδηγήθηκε ο κόσμος από φασιστικά καθεστώτα, όταν, δηλαδή, έλειπε η δημοκρατία.

Εξάλλου, κυρίες και κύριοι συνάδελφοι, μια και πολλοί αναφέρονται στο είδος, την ποιότητα και τα χαρακτηριστικά των Βουλευτών και των κομμάτων, η δημοκρατία είναι το μόνο σύστημα που δίνει στον λαό το δικαίωμα να τα αλλάξει όλα. Ο φασισμός το αντίθετο.

Σημαίνει, αγαπητοί συνάδελφοι, ότι είναι όλα καλά στη δημοκρατία μας; Ότι λειτουργεί άψογα; Όχι, βέβαια. Καθώς εμείς γνωρίζουμε και την κρίση των αντιπροσωπευτικών θεσμών και την κρίση αξιοπιστίας του πολιτικού συστήματος. Όμως, πρέπει να λέμε συνεχώς την αλήθεια και να παλεύουμε διαρκώς για περισσότερη δημοκρατία και κυρίως για αξιόπιστη δημοκρατία.

Η παράταξή μας, που πήρε τις δύσκολες αποφάσεις το 2010, πήρε και αποφάσεις για τη μείωση των δαπανών της Βουλής. Είναι χαρακτηριστικό, από τον πίνακα που έχουμε στα χέρια μας από τον απολογισμό, ότι από το 2010 μέχρι το 2014 η μείωση των δαπανών της Βουλής ήταν 38,7% και ότι αυτή η μείωση συνεχίστηκε με τον προϋπολογισμό του 2015 και του 2016 και σήμερα υπερβαίνει το 40%. Δηλαδή από 218 εκατομμύρια το 2009, μειώθηκε στα 132 εκατομμύρια το 2015, με βάση τον απολογισμό που συζητούμε σήμερα, ενώ η προβλεπόμενη μείωση για το 2016 είναι κατά 2,79% και του 2017, με βάση τον προϋπολογισμό που έρχεται ως εισήγηση, στο 2,23%, που σημαίνει ότι αθροιστικά θα υπερβούν οι μειώσεις το 40%.

Θέλω να σημειώσω, για να ακούσουν και οι πολίτες –όσοι τυχόν παρακολουθούν την σημερινή μας συζήτηση και δεν παρακολουθούν τον Πρόεδρο Ομπάμα στον λόγο του για τη δημοκρατία– πως η μείωση των δαπανών φέτος κατά 3,9 εκατομμύρια οφείλεται κατά κύριο λόγο στη μείωση κατά 10% των βασικών μισθών των Βουλευτών, των οποίων η αθροιστική μείωση των μισθών από το 2010 υπερβαίνει το 40% και μαζί με τις φορολογικές επιβαρύνσεις, βεβαίως, είναι πολύ πιο μεγάλη.

Αυτή η μείωση, κυρίες και κύριοι συνάδελφοι, είναι μεγαλύτερη από τη μείωση του ΑΕΠ που έγινε στη χώρα μας, λόγω της κρίσης, και μεγαλύτερη από τη μείωση των μέσων εισοδημάτων, όπως προκύπτει από τις φορολογικές δηλώσεις.

Η μείωση του κόστους λειτουργίας της Βουλής, που ξεκίνησε το 2010, ήταν μια πράξη συμβολική και ουσιαστική. Ήταν συμβολική, γιατί το πολιτικό σύστημα πρέπει να αναλαμβάνει πρώτα τις ευθύνες του, όταν καλεί τους άλλους να πληρώσουν. Ήταν και ουσιαστική, γιατί η Βουλή έπρεπε να συμβάλει στην περικοπή δαπανών και στη μείωση ελλειμμάτων, η διόγκωση των οποίων μαζί με τη διόγκωση του χρέους μάς οδήγησαν στα μνημόνια.

Πρέπει να γνωρίζουν οι πολίτες που μας ακούν, ότι το κόστος της δημοκρατίας στη χώρα μας είναι πολύ μικρότερο άλλων χωρών. Είναι χαρακτηριστικό, αν δούμε τον απολογισμό του 2014, που θα κουβεντιάσουμε στη συνέχεια, ότι η έκθεση του Ελεγκτικού Συνεδρίου διαπιστώνει πως οι αμοιβές των Βουλευτών, του Προέδρου της Δημοκρατίας και οι λοιπές δαπάνες είναι 30,3 εκατομμύρια σε σύνολο δαπανών 217 δισεκατομμύρια μαζί με τα χρεολύσια, δηλαδή είναι 0,014% ή 0,14 χιλιοστά ή 14 λεπτά στο χιλιάρικο. Αν κάνουμε τον ίδιο λογαριασμό, αφαιρώντας τα χρεολύσια, δηλαδή στις δαπάνες του τακτικού προϋπολογισμού, είναι 60 λεπτά στο χιλιάρικο. Αυτό είναι το κόστος της δημοκρατίας στον Έλληνα πολίτη.

Τίθεται το ερώτημα: Έχουμε ακόμα περιθώριο εξοικονόμησης δαπανών; Πάντα θα έχουμε, κυρίες και κύριοι συνάδελφοι. Τα περιθώρια μιας χρηστής διαχείρισης είναι πάντα ένας επιδιωκόμενος στόχος. Όμως, πρέπει να υπάρχει ένα όριο και αυτό είναι το όριο που θα εξασφαλίζει την επαρκή και αξιόπιστη λειτουργία του πολιτικού συστήματος και την ανεξαρτησία του πολιτικού προσωπικού. Δηλαδή, δεν είναι δυνατόν να μηδενιστούν οι δαπάνες.

Έτσι λειτουργούν, κυρίες και κύριοι συνάδελφοι, τα δημοκρατικά συστήματα της Ευρωπαϊκής Ένωσης, στην οποία εμείς ανήκουμε, οι δυτικές δημοκρατίες, χωρίς να σημαίνει ότι και εκεί δεν υπάρχουν προβλήματα. Η διαφορετική προσέγγιση οδηγεί είτε στους χορηγούς, δηλαδή σε άλλα συστήματα από τον δικό μας πολιτισμό, είτε στους έχοντες και κατέχοντες είτε στη διαπλοκή. Να συνεννοηθούμε, για να είναι καθαρές οι κουβέντες μας.

Γι’ αυτό κι εμείς ως παράταξη αναλάβαμε, κυρίες και κύριοι συνάδελφοι, μια σειρά από πρωτοβουλίες, αναλάβαμε τις ευθύνες μας και προχωρήσαμε σε αλλαγές και σε μεταρρυθμίσεις που ήταν απαραίτητες για τη διαφάνεια στην πολιτική ζωή, για τη γνησιότητα της πολιτικής αντιπροσώπευσης, τη λαϊκή συμμετοχή και τον έλεγχο, με αλλαγές στο πολιτικό σύστημα.

Εμείς πήραμε αρκετές αποφάσεις για το πολιτικό χρήμα, για τη διαφάνεια, για τη διαύγεια, που ισχύει πλέον και για τις δαπάνες της Βουλής, και τις προσλήψεις μέσω ΑΣΕΠ και στη Βουλή, για τα «πόθεν έσχες».

Πρέπει να λέμε ότι οι Βουλευτές έχουν πρωτοστατήσει στη διαφάνεια των οικονομικών με τα «πόθεν έσχες», τα οποία τώρα υπόκεινται και σε δικαστικό έλεγχο, όταν άλλες κοινωνικές ομάδες αντιστέκονται σθεναρά και δεν έχουμε ακόμα καταφέρει να τους το επιβάλουμε.

Εμείς, κυρίες και κύριοι, ως παράταξη είχαμε το θάρρος να στείλουμε επίορκους και εξωμότες στη δικαιοσύνη και να κάνουμε και έλεγχο στα οικονομικά μας, που δεν το έχουν κάνει άλλοι. Όμως, τώρα η σειρά των πρωτοβουλιών ανήκει στην Πλειοψηφία, ανήκει στην Κυβέρνηση, πέρα από κινήσεις εντυπωσιασμού και σκοπιμοτήτων. Γιατί έχουμε μπροστά μας πάρα πολλά ανοικτά θεσμικά ζητήματα.

Η Κυβέρνηση, παραδείγματος χάριν, έχει προαναγγείλει τη διαδικασία αλλαγής του Συντάγματος, η οποία πρέπει να περάσει μέσα από τη Βουλή, πέρα από τις περιοδείες και τις λαϊκές συνελεύσεις. Πρέπει να δούμε συγκεκριμένες προτάσεις, που θα αλλάζουν το πολιτικό σύστημα, που θα κάνουν πιο γνήσια την αντιπροσώπευση, που θα μεταφέρουν αρμοδιότητες, πόρους, εξουσίες στους θεσμούς, που είναι πιο κοντά στον λαό, για να υπάρχει λαϊκός έλεγχος.

Κυρίες και κύριοι συνάδελφοι, εμείς πιστεύουμε ότι σε αυτό που κατακτήσαμε μετά το 1974, που είναι η μακροβιότερη δημοκρατία από την ίδρυση του ελληνικού κράτους, πρέπει να δώσουμε μια ώθηση. Σε αυτό που κατακτήσαμε όλα αυτά τα χρόνια, μια μακρόχρονη ειρηνική περίοδο, μια περίοδο ειρήνης και ευημερίας, παρά τα προβλήματα της τελευταίας κρίσης, οφείλουμε να δώσουμε μια ώθηση.

Το χρωστάμε στην ιστορία μας και στην παράδοσή μας, μια και η λέξη δημοκρατία έχει ταυτιστεί με την Ελλάδα. Το χρωστάμε σε αυτούς που τιμάμε σήμερα και αύριο στο Πολυτεχνείο, τους αγωνιστές της τελευταίας περιόδου, για να έχουμε δημοκρατία στη χώρα μας.

Κυρίες και κύριοι συνάδελφοι, εμείς, η Κεντροαριστερά, η σοσιαλδημοκρατία στην Ελλάδα, πιστεύουμε ότι, για να βγει από την κρίση η χώρα μας, δεν χρειάζεται μόνο να δώσει μάχη στα δημοσιονομικά ή στο χρέος. Χρειάζεται μια μάχη για την αναβάθμιση των θεσμών. Χρειάζεται μια μάχη αλλαγών και μεταρρυθμίσεων, για να αλλάξουμε τις παθογένειες που μας οδήγησαν στην κρίση. Η λειτουργία του πολιτικού συστήματος και των δημοκρατικών θεσμών αποτελεί κύριο παράγοντα αλλαγών, στις οποίες πρέπει να επιμείνουμε.

Με αυτές τις σκέψεις, κυρίες και κύριοι συνάδελφοι, θα υπερψηφίσουμε τον απολογισμό του 2015 και τον προϋπολογισμό του 2017. Μαζί με την ψήφο μας, θέλουμε να απονείμουμε και τα εύσημα στο προσωπικό της Βουλής, στις Υπηρεσίες, στους υπαλλήλους, που, χάρη στις δικές τους άοκνες προσπάθειες, η Βουλή μπορεί να ανταποκρίνεται στον ρόλο της και οι Βουλευτές να ανταποκρίνονται στο έργο τους.

Σας ευχαριστώ πάρα πολύ.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ - ΔΗΜΑΡ)

**ΠΡΟΕΔΡΕΥΩΝ (Αναστάσιος Κουράκης):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμε΄νως ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα ένας μαθητές και μαθήτριες και τρεις εκπαιδευτικοί συνοδοί τους από το 24ο Δημοτικό Σχολείο Καλαμάτας.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο έχει ο ειδικός αγορητής από το Ποτάμι, ο κ. Σπυρίδων Δανέλλης, για δέκα λεπτά.

**ΣΠΥΡΙΔΩΝ ΔΑΝΕΛΛΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, διαχρονικά ο λαϊκισμός -δεξιός και αριστερός- καθώς και ο κιτρινισμός του Τύπου έβρισκαν πλούσια τροφή σε ό,τι είχε να κάνει με τον προϋπολογισμό της Βουλής των Ελλήνων, δηλαδή το οικονομικό κόστος του Κοινοβουλίου, το οικονομικό κόστος της δημοκρατίας.

Η χαλαρή εθνική μνήμη και ο μιντιακός προσδιορισμός της δημοκρατίας οδηγούν στην απαξίωση του πολιτικού συστήματος. Οδηγούν στην απαξίωση του κοινοβουλευτισμού και την επικράτηση ενός επικίνδυνου για την ευημερία της χώρας και των πολιτών λαϊκισμού.

Σε αυτό το πλαίσιο, όλα τα προηγούμενα πέτρινα χρόνια είδαμε τον προϋπολογισμό της Βουλής να χρησιμοποιείται σαν ένα επιπλέον εργαλείο προπαγάνδας του αντιμνημονιακού μπλοκ. Σήμερα, που το δίπολο μνημόνιο-αντιμνημόνιο έχει καταρρεύσει υπό το βάρος της ανώμαλης πρόσκρουσης με την πραγματικότητα, όσοι μιλούν για σπατάλες στον προϋπολογισμό της Βουλής, ευτυχώς, απομονώνονται στα άκρα.

Να υπενθυμίσουμε, βέβαια, πως η ποιότητα της δημοκρατίας μας είναι αυτή που επιτρέπει ακόμα και στους αρνητές της να εκφέρουν τις ακραία λαϊκίστικες και ανορθολογικές απόψεις τους, ξεχνώντας, μεταξύ άλλων, το τεράστιο εθνικό κόστος των δικτατοριών, που κάθε τρεις και λίγο αυτοί οι ίδιοι εξυμνούν.

Οφείλουμε να είμαστε ειλικρινείς με τους πολίτες. Κανένα πολίτευμα δεν είναι δωρεάν. Έτσι, ούτε και η δημοκρατία λειτουργεί δωρεάν. Έχει κόστος, το οποίο όμως είναι υποπολλαπλάσιο από άλλα πολιτεύματα, κόστος, που, ωστόσο, υφίσταται. Το κόστος όμως αυτό δεν είναι περιττό. Κάθε άλλο. Για τον λόγο αυτό η Βουλή πρέπει να έχει τον απαραίτητο προϋπολογισμό και σαφώς έναν εξορθολογικοποιημένο προϋπολογισμό, μέσα στο πλαίσιο που επιτάσσουν οι δύσκολοι καιροί και η οικονομική κατάσταση της χώρας. Οφείλουμε να πείσουμε την κοινωνία ότι τα λεφτά αυτά πιάνουν τόπο.

Οι λειτουργίες της Βουλής δεν είναι μια πολυτέλεια για λίγους. Μέσω αυτής, εκπροσωπείται το σύνολο των Ελλήνων πολιτών. Η Βουλή θα πρέπει να έχει τη δυνατότητα, τα μέσα και τους πόρους, χωρίς σπατάλες, να παίξει αποτελεσματικά τον ρόλο για τον οποίο καλείται. Βεβαίως, πρέπει να επιτελέσει έναν ρόλο καθοριστικό στο πλαίσιο του δημοκρατικού πολιτεύματος, στη λειτουργία του. Ο ρόλος της Βουλής είναι καίριος για τη διαδικασία του νομοθετείν. Πρόκειται για τον πυρήνα των δημοκρατικών διαδικασιών.

Δυστυχώς, με ευκολία δώσαμε μέχρι σήμερα όλα τα τελευταία χρόνια, τα πολλά χρόνια, πολλές λαβές στον λαϊκισμό και στη δημαγωγία. Η Βουλή δεν λειτουργεί ερήμην της κοινωνίας, προφανώς. Στα χρόνια της κρίσης, όμως, ο προϋπολογισμός μειώθηκε κατά 40%, όταν το ΑΕΠ της χώρας συρρικνώθηκε κατά 25%. Στην ίδια λογική και ο φετινός προϋπολογισμός, που παρουσιάζει μείωση κατά 2,23%, δηλαδή μια μείωση της τάξης των 3 εκατομμυρίων ευρώ περίπου, σε σχέση με τις προβλέψεις του προηγούμενου οικονομικού έτους, αποδεικνύει ότι γίνεται προσπάθεια από την πλευρά του Κοινοβουλίου και σε αυτό, ώστε να βάλει το δικό του λιθαράκι στην εξυγίανση των δημοσιονομικών στοιχείων της χώρας.

Ορθολογισμός και διαφάνεια, λοιπόν, είναι αυτό που απαιτείται και αυτό που πρέπει να διασφαλίζουμε συνεχώς. Προφανώς, πρέπει να είμαστε όλοι μας πολύ προσεκτικοί όταν χρησιμοποιούμε το κόστος της δημοκρατίας για μικροκομματικά συμφέροντα. Η απαξίωση του πολιτικού συστήματος ως συνεπακόλουθο τέτοιων συμπεριφορών θα έχει ανυπολόγιστο κόστος για τους πολίτες και για τη χώρα.

Κλείνω, αναφερόμενος σε μια ευτυχή συγκυρία: Κύριε Πρόεδρε, συζητάμε για τον προϋπολογισμό λειτουργίας της Βουλής των Ελλήνων σε μια συγκυρία, που αύριο γιορτάζουμε την επέτειο του Πολυτεχνείου, μια μάχη που έδωσαν τότε οι νέοι της Ελλάδας για την αποκατάσταση της Κοινοβουλευτικής Δημοκρατίας ενάντια στον φασισμό. Μιλάμε υπό τη σκιά της ιστορικής ομιλίας του Προέδρου Ομπάμα, που, δυστυχώς, δεν έχουμε την ευκαιρία και εμείς οι ίδιοι να παρακολουθήσουμε, ενθυμούμενοι στο μέλλον ότι «ήμουν κι εγώ εκεί», σε μια ιστορική πραγματικά στιγμή, σε μια ομιλία ιστορική παρακαταθήκη του για τη δημοκρατία προς το παγκόσμιο ακροατήριό του και μάλιστα, κατόπιν επιλογής του, όχι υποχρέωσής του, βέβαια, από την Αθήνα, το λίκνο της δημοκρατίας.

Σας ευχαριστώ.

(Χειροκροτήματα)

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε κι εμείς τον ειδικό αγορητή από το Ποτάμι, τον κ. Δανέλλη.

Τον λόγο έχει ο ειδικός αγορητής από τους Ανεξάρτητους Έλληνες, ο κ. Δημήτριος Καμμένος.

**ΔΗΜΗΤΡΙΟΣ ΚΑΜΜΕΝΟΣ:** Ευχαριστώ, κύριε Πρόεδρε.

Αγαπητοί συνάδελφοι, να ευχαριστήσουμε τους προηγούμενους αγορητές, διότι έχουν καλύψει σε μεγάλο βαθμό και με πλήρη ανάλυση –ειδικά ο συνάδελφος από τον ΣΥΡΙΖΑ- ανά κωδικό τον προϋπολογισμό της Βουλής. Ως Ανεξάρτητοι Έλληνες ενημερώνουμε το Σώμα και το Προεδρείο ότι υπερψηφίζουμε τον προϋπολογισμό του 2017 και τον απολογισμό του 2015.

Εδώ θα κάνουμε κάποιες σημειώσεις. Θα μου επιτρέψετε, όπως είπα και στην εισήγησή μου στην επιτροπή, να πω ότι καλό θα είναι να δοθεί ένα τέλος –και είμαστε όλοι υπεύθυνοι γι’ αυτό- μέσα από τον πολιτικό μας λόγο στον λαϊκισμό εναντίον των Βουλευτών, των υπαλλήλων της Βουλής, των εξόδων της Βουλής για μικροπολιτικούς σκοπούς με ανέξοδη, αν θέλετε, επιχειρηματολογία, η οποία όμως δημιουργεί μια πάρα πολύ κακή εικόνα, διότι ο κόσμος μέσα στα προβλήματά του δεν γνωρίζει την αλήθεια.

Η αλήθεια, όπως την εξήγησαν και οι συνάδελφοι εδώ, είναι ότι τα τελευταία χρόνια έχει γίνει τεράστια προσπάθεια απομείωσης των εξόδων και της σπατάλης. Σπατάλη γινόταν σε διάφορους κωδικούς, για παράδειγμα στον καθαρισμό. Λέω ένα παράδειγμα, γλιτώνουμε 500.000 ευρώ από τα ιδιωτικά συνεργεία καθαρισμού. Δεν ήταν κάποια καινοτομία ούτε χρειαζόταν κάποιος με ένα διδακτορικό στα οικονομικά, για να κατανοήσει ότι πρέπει να δούμε τις συμβάσεις και να εξοικονομήσουμε και να εξορθολογήσουμε τα έξοδα ή, για παράδειγμα, τη μετεγκατάσταση Υπηρεσιών της Βουλής σε κτήρια ιδιοκτησίας του δημοσίου ή σε φθηνότερο ενοίκιο, έτσι ώστε να γλιτώσουμε κι από ενοίκια ή μισθώματα 500.000 ή 600.000 ευρώ τον χρόνο.

Νομίζω ότι μπορεί να υπάρχει και ακόμη μεγαλύτερο περιθώριο. Τα ενοίκια της Βουλής είναι ακόμη υψηλά. Βλέπω ότι είναι 2.900.000 ευρώ. Να δούμε πού αλλού μπορούμε να μετεγκαταστήσουμε Υπηρεσίες της Βουλής. Το λέω αυτό σαν παράδειγμα, γιατί, όταν έφερα το θέμα του κτηρίου του Κεράνη στη Βουλή με το Υπουργείο Οικονομικών, υπήρχαν αντιδράσεις από πολλούς υπαλλήλους, οι οποίοι δεν ήθελαν να μετεγκατασταθούν. Εδώ να θυμίσω ότι για το κτήριο του Κεράνη πλήρωνε το δημόσιο 200 ή 220 χιλιάρικα τον μήνα, για να είναι κενό ένα κτήριο δύο χιλιάδων διακοσίων θέσεων εργασίας με πάνω από χίλιες διακόσιες θέσεις πάρκινγκ. Και το πληρώναμε 2.600.000 τον χρόνο, για να είναι κενό.

Δεν υπάρχει κυβέρνηση και διοίκηση, πόσω μάλλον η δική μας Κυβέρνηση, η οποία θα άφηνε να συνεχιστεί αυτού του είδους η σπατάλη εις βάρος του Έλληνα φορολογούμενου και προς όφελος των ιδιοκτητών, οι οποίοι καρπώνονται τα μισθώματα, για να είμαστε σαφείς.

Άρα νομίζω ότι και ο Πρόεδρος της Βουλής και ο αξιότιμος Γραμματέας κάνουν πάρα πολύ καλή δουλειά. Εμείς οι Βουλευτές βοηθούμε όπως μπορούμε, με ιδέες. Ελέγχουμε, όπως ξέρετε πολύ καλά, όλους τους κωδικούς. Δεν έχουμε παρά να δώσουμε συγχαρητήρια.

Πάω, όμως, πάλι στο θέμα του λαϊκισμού. Η δωρεάν και εύκολη κριτική από Βήματος Βουλής για να μοντάρουμε μετά τον δημοκρατικό μας λόγο περί αποζημιώσεων των Βουλευτών, όταν οι Βουλευτές της επαρχίας -έχω φίλους και όπως ξέρετε και τον κ. Κόκκαλη, έχουμε κι εμείς Βουλευτές οι οποίοι και δυσκολεύονται στο πήγαινε-έλα- έχουνε πάρα πολλά έξοδα παράστασης, έχουνε παράσταση και στην Αθήνα και στο εξωτερικό, έξοδα να δουν ψηφοφόρους, όπως έχουμε κι εμείς κι εγώ στον Πειραιά και οποιοσδήποτε άλλος.

Θα ήθελα να σταματήσει κάπου αυτή η λογική. Όποιος δεν θέλει και δεν του αρέσει ο μισθός του, είμαστε σε ιδιωτική οικονομία, δεν ζούμε σε κανένα περίεργο καθεστώς, να τον δώσει πίσω, να τον δώσει σε αγαθοεργίες, να κάνει ό,τι νομίζει. Όλοι μας κάνουμε πάρα πολύ έργο και δεν το διαφημίζουμε, γιατί δεν είναι ρόλος του Βουλευτού να διαφημίζει το έργο του, γιατί είναι υποχρέωσή του, μέσα στο λειτούργημα και στην αποζημίωση που παίρνει, να ταΐζει οικογένειες, να κάνει δωρεές, να κάνει ό,τι θέλει. Αλλά δεν θα ήθελα να ξανακούσω από Βήματος Βουλής συνάδελφο να παροτρύνει τους υπολοίπους να δώσουν τον μισθό τους ή να τον μειώσουν. Όποιος θέλει, ας μειώσει τον μισθό του.

Επίσης έκανα και μια πρόταση, είναι προσωπική μου πρόταση, θα την κάνω κι εδώ, στην Ολομέλεια. Διαφωνώ ως νέος Βουλευτής στην άρση της βουλευτικής σύνταξης. Δεν γνωρίζω τι ίσχυε πριν ούτε το ύψος της συντάξεως, αλλά μια σύνταξη στα όρια που παίρνει ένας δημόσιος υπάλληλος ή σε συμψηφισμό με τη σύνταξη που παίρνεις από το ασφαλιστικό σου ταμείο, 1.300 ευρώ, 1.400 ευρώ, 1.500 ευρώ ή 2.000 ευρώ, είναι κάτι το οποίο θα έπρεπε να το διεκδικήσουμε. Εγώ αυτή την πρόταση την έκανα ανοικτά, διότι προσωπικά -και γνωρίζω και πολλούς άλλους συναδέλφους- έχω εργαστεί πάρα πολύ. Έχουμε αφήσει και έχουμε παραιτηθεί για να κάνουμε το «πόθεν έσχες». Θα έρθω και σε αυτό. Έκανα οκτώ μήνες να κάνω «πόθεν έσχες», γιατί, όντας επιχειρηματίας εξωτερικού, έπρεπε να λύσω πάρα πολλά ζητήματα, διοικητικό συμβούλιο και λοιπά. Παραιτηθήκαμε από παντού. Έχουμε ένα καθαρό προφίλ, σε δημόσια θέα.

Δεν μπορεί παρά η δουλειά μας σε συνδυασμό με τον ασφαλιστικό μας φορέα, είτε αυτός είναι ιδιωτικός, αλλά πόσω μάλλον κρατικός, όπως πλέον προκύπτει από τις διαπραγματεύσεις και το μέλλον των ασφαλίσεων στην Ελλάδα, να είναι συμπληρωματική και μια βουλευτική σύνταξη. Κάποια στιγμή θα μπορέσουμε να το συζητήσουμε κι αυτό.

Έκανα μια πρόταση, φυσικά δεν ήταν δική μου πρόταση. Είπα κάποια στιγμή να δούμε τα έξοδα, όπως τα είδα πολύ μειωμένα, της ενέργειας. Με διαβεβαίωσαν οι Υπηρεσίες της Βουλής ότι έχει γίνει διαγωνισμός για τα κουφώματα. Πρέπει να μπούνε πλέον τα ενεργειακά κουφώματα. Υπάρχουν τα κονδύλια. Να μην έχουμε τα ξύλινα, να γλιτώνουμε φυσικό αέριο τον χειμώνα και το κλιματιστικό το καλοκαίρι αντίστοιχα, εφόσον υπάρχουν τα κονδύλια.

Συγχρόνως πρέπει να δούμε τον φωτισμό, να βάλουμε LED. Υπάρχουν πλέον προσφορές και είναι τζάμπα το ρεύμα. Να μειώσουμε ακόμη περισσότερο, όπως κάνουνε όλα τα σπίτια και οι εταιρείες στην Ελλάδα ή πολλοί από αυτούς, το κόστος του ηλεκτρικού ρεύματος.

Τέλος, αν κάποια στιγμή, όπως είπαν κι άλλοι συνάδελφοι και ενθυμούμαι και ο κ. Γεωργιάδης σαφέστατα έκανε δήλωση, η Βουλή χρειαστεί κάτι από εμάς, κάποια από την εξειδίκευση που έχουμε ή κάποιες γνωριμίες εταιρειών, έτσι ώστε να μπορέσουμε ξεκάθαρα να βοηθήσουμε τη Βουλή να φέρει σε πέρας τον σκοπό της με ανταγωνιστικό τρόπο, να φέρουμε πρωτοβουλίες ή καινοτομίες οποτεδήποτε μπορέσουμε, σε οποιοδήποτε είδος υπηρεσίας, δωρεάν, όχι με αμοιβή, από ανθρώπους που μπορούν να κάνουν έναν προγραμματισμό, όπως είπα και στο site της Βουλής, για να υπάρχει μια πρόσβαση στα άτομα με ειδικές ανάγκες, όλα αυτά δεν έχετε παρά να μας τα ζητήσετε.

Είμαστε εδώ για να προσφέρουμε. Όμως, εάν δεν γνωρίζουμε τις ανάγκες και δεν μας το ζητήσει κανένας, κι εμείς δεν θα ξέρουμε πού μπορεί να προσφέρει ο καθένας από τις γνωριμίες του.

Σας ευχαριστώ πάρα πολύ.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον κ. Δημήτρη Καμμένο, ειδικό αγορητή από τους Ανεξάρτητους Έλληνες.

Τον λόγο έχει ο ειδικός αγορητής από την Ένωση Κεντρώων κ. Μάριος Γεωργιάδης.

**ΙΩΑΝΝΗΣ ΒΡΟΥΤΣΗΣ:** Κύριε Πρόεδρε, παρακαλώ, θα ήθελα τον λόγο μετά τον κ. Γεωργιάδη ως Κοινοβουλευτικός Εκπρόσωπος.

**ΠΡΟΕΔΡΕΥΩΝ (Αναστάσιος Κουράκης):** Ναι, βεβαίως.

**ΜΑΡΙΟΣ ΓΕΩΡΓΙΑΔΗΣ**: Ευχαριστώ, κύριε Πρόεδρε.

Καλησπέρα και από εμένα. Θα ήθελα πριν ξεκινήσουμε και μπούμε στη συζήτηση για τα οικονομικά της Βουλής και γενικότερα για τα θέματα που συζητάμε, και μια και είναι επίκαιρο, να αναφερθώ λίγο στο θέμα της επίσκεψης του Προέδρου, του κ. Ομπάμα.

**ΠΡΟΕΔΡΕΥΩΝ (Αναστάσιος Κουράκης):** Θα μου επιτρέψετε, κύριε Γεωργιάδη, με κάθε σεβασμό. Βάσει του Κανονισμού της Βουλής, οι Βουλευτές πρέπει να τοποθετούνται μέσα στο πλαίσιο της συζήτησης που διεξάγεται. Μέχρι στιγμής να σας θυμίσω –δεν ήσασταν στην Αίθουσα προηγουμένως- ότι κανένας εκ των προηγούμενων ομιλητών δεν αναφέρθηκε στο εξαιρετικά επίκαιρο αυτό θέμα.

Φαντάζομαι ότι αυτό έγινε για δύο λόγους: Πρώτον, γιατί ήθελαν να μείνουν αυστηρά στο πλαίσιο της συζήτησης, η οποία είναι πάρα πολύ σημαντική. Έχουμε πολύ σημαντικά πράγματα να πούμε. Δεύτερον, γιατί δεν θα ήθελε κανένας να εκμεταλλευθεί το Βήμα της Βουλής, για να κάνει τοποθετήσεις, δηλώσεις, κρίσεις για το πολύ σημαντικό αυτό ζήτημα.

Με την έννοια αυτή, θα σας παρακαλέσω να μείνετε στο θέμα της συζήτησης, γιατί σας λέω ότι λειτουργώ με βάση τον Κανονισμό της Βουλής. Οι Βουλευτές με βάση το συγκεκριμένο άρθρο, το οποίο, μάλιστα, μπορώ και να σας το διαβάσω: «Ο αγορητής δεν μπορεί…»

**ΜΑΡΙΟΣ ΓΕΩΡΓΙΑΔΗΣ**: Δεν χρειάζεται, κύριε Πρόεδρε. Απλά έχει να κάνει με θέμα δημοκρατίας και, εφόσον βρισκόμαστε στον ναό της δημοκρατίας, θεώρησα ότι μπορώ να εκμεταλλευθώ μερικά δευτερόλεπτα για κάποιο κατ’ εμάς σημαντικό θέμα. Εφόσον ακολουθούμε τον Κανονισμό της Βουλής, θα προχωρήσω με την εισήγησή μου.

**ΠΡΟΕΔΡΕΥΩΝ (Αναστάσιος Κουράκης):** Ευχαριστώ.

**ΜΑΡΙΟΣ ΓΕΩΡΓΙΑΔΗΣ**: Αγαπητοί συνάδελφοι Βουλευτές, όπως γνωρίζετε, πάγια πολιτική της Ένωσης Κεντρώων είναι η περιστολή δαπανών στο δημόσιο. Δυστυχώς, όμως, οι δυνάμεις του λαϊκισμού κυριαρχούν και στην Κυβέρνηση διαχρονικά, αλλά και στην Αντιπολίτευση. Όλοι προσπαθήσατε να μας πείσετε ότι υπάρχει δρόμος ανάπτυξης, αλλά τελικά, δυστυχώς, το μόνο που γίνεται είναι να διογκώνετε το μέγεθος της κρατικής μηχανής και να διατηρείτε τα ρουσφέτια και τους κομματικούς στρατούς.

Ζητάτε τη μείωση του δημόσιου χρέους, όχι όμως για να αναπτυχθεί μια πραγματική οικονομία, αλλά για να συνεχίσετε την πολιτική των ελλειμμάτων και μια κοινωνία που θα εξαρτάται από εσάς και θα είναι δέσμιος ένας πολίτης, ο οποίος δεν θα στέκεται στα πόδια του, αλλά θα περιμένει κάποιον Υπουργό για να του δώσει τα άλφα ή το βήτα επίδομα, όπως, για παράδειγμα, αυτό της έγκαιρης προσέλευσης για την εργασία του.

Αυτή είναι μια, δυστυχώς, ανάπηρη κοινωνία, που έχει χτιστεί τα τελευταία χρόνια και αυτή είναι η κατάντια, στην οποία έχει περιέλθει η χώρα μας. Έχετε γεμίσει ηττοπάθεια τις νέες γενιές, οι οποίες θεωρούν χαμένο κόπο να ανοίξουν μια επιχείρηση ή να προσφέρουν κάτι παραγωγικό για την πατρίδα τους. Τους λέτε κατάμουτρα ότι το 80% του εισοδήματός τους θα πηγαίνει στο κράτος και εκείνοι τι κάνουν; Γυρίζουν την πλάτη τους και πηγαίνουν στο εξωτερικό. Πηγαίνουν στις χώρες που επικρατεί έστω και λίγη κοινή λογική, εκεί όπου ανταμείβεται εκείνος που αποδίδει περισσότερο και όχι εκείνος που είναι φίλος του κράτους ή φίλος κάποιου κόμματος. Ξέρετε ποια είναι η ειρωνεία; Ότι αυτές οι χώρες στις υπόλοιπες δυτικές κοινωνίες χτίζονται με ελληνικά μυαλά.

Χωρίς καμμία ικμάδα αισιοδοξίας, λοιπόν, χωρίς κανένα σχέδιο ανάπτυξης, χωρίς καμμία βούληση αλλαγής του παλαιοκομματικού χαρακτήρα, καταρτίζεται, εκτός από τον προϋπολογισμό της Βουλής που συζητάμε αυτή τη στιγμή, και ο προϋπολογισμός του κράτους, που θα ακολουθήσει για το επόμενο έτος και ακολουθεί στην επόμενη συζήτηση.

Εσείς περιμένετε ανάπτυξη και μείωση της ανεργίας. Διατυμπανίζετε σε όλα τα πάνελ ότι έχετε μειώσει την ανεργία, αγνοώντας τα τελευταία στοιχεία του Ινστιτούτου Εργασίας και της ΓΣΕΕ, βάσει των οποίων η πραγματική ανεργία έχει φτάσει το 30,8%, ενώ παράλληλα έχουμε χτυπήσει ρεκόρ ανεργίας στους νέους ανθρώπους, ηλικίας δεκαπέντε με είκοσι τέσσερα, με 49,1% και «ταβάνι» έχει φτάσει και η μακροχρόνια ανεργία, που είναι στο 72% επί του συνόλου των ανέργων.

Καταθέτω στα Πρακτικά και σχετική πηγή προς διάθεσή σας.

(Στο σημείο αυτό Βουλευτής κ. Μάριος Γεωργιάδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Εμείς, όσο και να το ευχόμαστε, αφελείς δεν είμαστε. Μάγοι δεν υπάρχουν. Η ανάπτυξη θα έρθει μόνο όταν καθαρίσουν οι παθογένειες του δημοσίου και όχι με απλές ζογκλερικές κινήσεις, όπως θέλετε να κάνετε ορισμένοι. Όταν, όμως, ο λύκος της παθογένειας φυλάει τα πρόβατα, ούτε ελπίδα υπάρχει ούτε και μέλλον.

Ωστόσο, εμείς θα συνεχίσουμε να δίνουμε τον αγώνα μας με τον ίδιο ζήλο και το ίδιο σθένος. Περιμένουμε τη στήριξη όσων δεν ανήκουν σε αυτούς τους κομματικούς στρατούς.

Πάμε να δούμε συγκεκριμένα θέματα επί του προϋπολογισμού της Βουλής, για να δούμε τα οικονομικά, όπως μας τα έχετε παρουσιάσει. Για παράδειγμα, με τον πρόσφατο ανασχηματισμό ανασυστάθηκαν δύο Υπουργεία, συστάθηκαν άλλα δύο και δημιουργήθηκαν έξι νέες γραμματείες, ενώ συνέχεια φυτρώνουν και νέες δήθεν ανεξάρτητες αρχές με δαιδαλώδη οργανογράμματα. Μπορούμε όλοι να φανταστούμε πόσες εκατοντάδες μετακλητών υπαλλήλων θα έρθουν και θα κολλήσουν σε όλες αυτές τις θέσεις.

Αγαπητοί συνάδελφοι, ποιοι θα πληρώσουν αυτές τις δημόσιες δαπάνες; Πρώτα από όλα οι φορολογούμενοι του ιδιωτικού και παραγωγικού τομέα της πραγματικής οικονομίας, είτε είναι ιδιωτικοί υπάλληλοι είτε αυτοαπασχολούμενοι είτε ελεύθεροι επαγγελματίες είτε επιχειρηματίες. Έπειτα, οι επόμενες γενιές, αφού θα τους φορτώσουμε και με τέταρτο και με πέμπτο και δεν ξέρω με πόσα ακόμη μνημόνια στην πλάτη τους.

Όπως και να έχουν τα πράγματα, για το 2017 ο προϋπολογισμός της Βουλής εκ πρώτης όψεως φαίνεται μειωμένος κατά 3.031.000 ευρώ. Όμως, υπάρχουν κατά την άποψή μας κάποια σημεία που χρειάζονται διευκρινίσεις, προκειμένου να αποκτήσουμε μια πιο ξεκάθαρη εικόνα. Και το γεγονός ότι τα αναφέραμε ήδη στην επιτροπή και δεν έχουμε λάβει κάποια απάντηση, θεωρούμε ότι μας δικαιώνει.

Συγκεκριμένα, στην εισηγητική έκθεση αναφέρεται ότι η περιστολή των δαπανών φέτος πραγματοποιείται κυρίως με τη λύση της σύμβασης μίσθωσης του κτηρίου επί της οδού Αμαλίας 14 και τη μεταφορά των υπηρεσιών σε νέο κτήριο με χαμηλότερο μίσθωμα. Αυτό μας βρίσκει καθ’ όλα σύμφωνους.

Εάν όμως αληθεύει το γεγονός ότι το εν λόγω κτήριο θα μισθωθεί στο εξής από το Υπουργείο Τουρισμού, συνυπολογίζοντας το γεγονός ότι ο ιδιοκτήτης δεν δεχόταν καμμία μείωση του μισθώματος, όπως ισχυρίζεστε ότι κατά 585.000 ευρώ σύμφωνα με τον κωδικό 813 και κατά επιπλέον 250.000 ευρώ σύμφωνα με τον κωδικό 832, δεν βλέπουμε ότι θα υπάρχει στο τέλος της ημέρας κάποια μείωση, αφού κάποια άλλη υπηρεσία θα καταβάλλει το ίδιο ενοίκιο και τις ίδιες δαπάνες καθαριότητας και συντήρησης.

Γνωρίζουμε βέβαια ότι ο προϋπολογισμός της Βουλής είναι ανεξάρτητος από τον προϋπολογισμό του κράτους, αλλά ο Έλληνας πολίτης δεν ενδιαφέρεται να μάθει ποια από τις δύο του τσέπες θα αδειάζετε για να πληρώνετε, ούτε από ποιο κονδύλι θα πληρώνονται αυτές οι δαπάνες.

Επίσης, στην εισηγητική έκθεση αναφέρεται ότι με τον προϋπολογισμό του 2017 προωθείται ο στόχος για μια συνολική αναβάθμιση της Βουλής και για ένα γενναίο άνοιγμα προς την κοινωνία, τα σύγχρονα προβλήματα, το νέο επιστημονικό δυναμικό, τις ιδιαίτερες κοινωνικές και πολιτιστικές ευαισθησίες μέσα στο περιβάλλον της πενταετούς κρίσης και ούτω καθεξής.

Δεδομένου ότι ο παραπάνω στόχος είναι πολύ αισιόδοξος, θα θέλαμε να πληροφορηθούμε τους συγκεκριμένους κωδικούς του προϋπολογισμού, τα κονδύλια των οποίων έχετε υπολογίσει να υλοποιηθούν.

Τρίτον, παρατηρούμε ότι ο συνολικός αριθμός των απασχολούμενων στη Βουλή επί Κυβέρνησης ΣΥΡΙΖΑ - ΑΝΕΛ, έχει αυξηθεί κατά πενήντα δύο σε σχέση με το προηγούμενο έτος και μάλιστα φτάνει τον αριθμό των χιλίων τετρακοσίων ενός εργαζομένων και ξεπερνά κατά έξι τον αριθμό των υπαλλήλων επί Νέας Δημοκρατίας.

Με αφορμή και αυτό το γεγονός αλλά και όλη την αντιπαραγωγική και σπάταλη οικονομική διαχείριση που κάνετε, σας ερωτώ: Ποια είναι η ιδεολογική και κοινωνική διαφορά μεταξύ ΣΥΡΙΖΑ, ΠΑΣΟΚ και Νέας Δημοκρατίας; Απολύτως καμμία! Όλοι σας έχετε λειτουργήσει σαν πραγματικά μαγαζιά εξυπηρέτησης πελατών.

Έχετε μάθει τους ψηφοφόρους σας να σας προτιμούν με βάση το ίδιον όφελος. Όλοι μας έχουμε γίνει μάρτυρες του σκεπτικού σε διάφορες παρέες: «Δεν πάνε να κάνουν ό,τι θέλουν. Από τη δική μου τσέπη να μη βγαίνουν, εγώ να είμαι βολεμένος και δεν με ενδιαφέρει τίποτε άλλο!». Το έχω ακούσει πάρα πολλές φορές και δυστυχώς είναι λυπηρό.

Να σας δώσω, λοιπόν, και κάποια άλλα στοιχεία, με τα οποία φαίνεται ότι επιβαρύνεται ο προϋπολογισμός της Βουλής κατά 523.000 ευρώ επιπλέον.

Συγκεκριμένα ο κωδικός 839, που αφορά το ιδιωτικό συνεργείο καθαριότητας, επιτυγχάνει μεν οικονομία 478.000 ευρώ, αλλά ο κωδικός 342, που είναι οι αμοιβές προσωπικού σε σχέση εργασίας ιδιωτικού δικαίου ορισμένου χρόνου και ο κωδικός 352, που είναι οι εισφορές στους ασφαλιστικούς οργανισμούς προσωπικού σε σχέση εργασίας ιδιωτικού δικαίου ορισμένου χρόνου, επιφέρουν επιβάρυνση 788.000 ευρώ και 213.000 ευρώ αντίστοιχα, ήτοι συνολικά επιβάρυνση κάποιες χιλιάδες, 1.000 ευρώ παραπάνω από 1 εκατομμύριο.

Συγκρίνοντας αυτούς τους αριθμούς προκύπτει ότι το 2017 θα καταβληθούν 523.000 ευρώ παραπάνω σε σχέση με φέτος και παρακαλώ τους αρμόδιους να μας εξηγήσουν πώς προκύπτει οικονομία από αυτούς τους κωδικούς.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κύριε Πρόεδρε, όπως σας είπα, δεν θα μιλήσει ο Κοινοβουλευτικός μας Εκπρόσωπος, οπότε μπορώ να έχω λίγο χρόνο παραπάνω.

Ευχαριστώ πολύ.

Ο κωδικός 200, που αφορά τις αμοιβές πολιτικών υπαλλήλων, τακτικών και ιδιωτικού δικαίου αορίστου χρόνου, δηλαδή όχι τις καθαρίστριες –το ξεκαθαρίζω αυτό- για το 2017 ανέρχεται συνολικά σε 44.191.000 ευρώ, δηλαδή 37.011 ευρώ δαπάνη ανά υπάλληλο, για χίλιους εκατόν ενενήντα τέσσερις υπαλλήλους αυτής της κατηγορίας, ενώ το αντίστοιχο κονδύλι το 2016 ήταν 41.735.000 ευρώ, περίπου 2.500.000 λιγότερο, δηλαδή 35.763 ευρώ δαπάνη ανά υπάλληλο για χίλιους εκατόν εξήντα επτά υπαλλήλους.

Αυτό σημαίνει αύξηση κόστους 1.248 ευρώ ανά υπάλληλο ή περίπου 3,5%. Η επίκληση της αύξησης της εργοδοτικής εισφοράς προς το ΙΚΑ, η οποία από 24,06% πήγε στο 25,06%, δηλαδή συν 1 ποσοστιαία μονάδα, δεν αρκεί για να δικαιολογήσει την αύξηση αυτού του κόστους.

Άρα σε περίοδο κρίσης και σε καθεστώς μνημονίων, όπου οι μισθοί και οι συντάξεις όλων των Ελλήνων μειώνονται ή έστω μένουν σταθεροί, οι αριθμοί μάς λένε ότι η Βουλή χορήγησε αυξήσεις της τάξεως του 2,5%.

Πόσο απαραίτητες, στα αλήθεια, είναι αυτές οι αυξήσεις; Θα συμβάλουν στο καλό του κοινωνικού συνόλου; Εννοείται ότι οι εν λόγω ερωτήσεις είναι ρητορικές, στις οποίες όσοι λογικοί άνθρωποι μάς παρακολουθούν έχουν ήδη απαντήσει. Σε καμμία περίπτωση –το ξεκαθαρίζω- δεν θέλω να υποβιβάσω κανέναν από τους υπαλλήλους της Βουλής. Είναι όλοι άξιοι και μας βοηθούν για να παράγουμε εμείς κοινοβουλευτικό έργο. Δεν στοχεύουμε σε καμμία των περιπτώσεων σε αυτούς τους υπαλλήλους. Απλώς, πρέπει να διακρίνουμε κάποιες κοινωνικές ανισότητες, τις οποίες βλέπουμε μέσα από κάποιους κωδικούς και κάποια χρήματα.

Ο δε κωδικός 291, που αφορά τις εισφορές στο ΙΚΑ, ποσού 5.578.000 ευρώ, είναι αυξημένος κατά 1.051.000 ευρώ σε σχέση με το 2016, το οποίο σημαίνει σε αύξηση περίπου 23,5%, ποσοστό υπερβολικά υψηλό, που επίσης δεν δικαιολογείται από την αύξηση των εργοδοτικών εισφορών κατά 1%. Ίσως και εδώ να πρέπει να δοθούν κάποιες παραπάνω εξηγήσεις, για να καταλάβουμε καλύτερα τους αριθμούς.

Κυρίες και κύριοι Βουλευτές, σίγουρα κάθε προσπάθεια που σκοπεύει στην περιστολή των σπαταλών και των αχρείαστων δαπανών γενικότερα πρέπει να επαινείται, ιδιαίτερα όταν έχουν προηγηθεί άλλα οκτώ έτη περικοπών του προϋπολογισμού.

Ωστόσο, αυτή η προσπάθεια θα πρέπει να γίνεται ουσιαστικά. Ούτε εσείς ούτε οι προηγούμενες κυβερνήσεις το έχουν κάνει αυτό.

Από την πλευρά μας εμείς ως Ένωση Κεντρώων παλεύουμε μήπως και καταφέρει μια μελλοντική κυβέρνηση ευρείας συνεργασίας να το καταφέρει, μια κυβέρνηση στην οποία θα επιλεχθούν οι καταλληλότεροι Υπουργοί με βάση τις γνώσεις και την εμπειρία τους και όχι με βάση τα πόσα ρουσφέτια θα κάνει καθένας τους. Μόνο μια σταθερή κυβέρνηση ευρείας πλειοψηφίας είναι ικανή να μας βγάλει από το τέλμα.

Ας μην ανακαλύψουμε τον τροχό. Ας ακολουθήσουμε το παράδειγμα χωρών που το κοινοβουλευτικό έργο είναι αποτέλεσμα ευρείας και ειλικρινούς διαβούλευσης και όχι εισήγησης ενός παντοδύναμου Πρωθυπουργού. Ακόμα και σήμερα υπάρχουν προηγμένες δυτικές χώρες, όπως η Δανία, με κυβερνήσεις μειοψηφίας, οι οποίες μάλιστα αποτελούν υπόδειγμα πολιτικής σταθερότητας. Γιατί; Διότι, απλούστατα, σχεδόν όλα τα δημοκρατικά κόμματα συμμετέχουν ενεργά στη νομοθετική διαμόρφωση και δεν αποτελούν κομπάρσους ενός «κοινοβουλευτικού πανηγυριού», επειδή υπάρχει έλεγχος από όλα τα κόμματα -το ένα προς το άλλο- και δεν προωθούνται κομματικά ρουσφέτια εις βάρος του κοινωνικού συνόλου.

Ωστόσο βάσιμα πιστεύουμε ότι υπάρχουν και άλλα περιθώρια θεσμικών παρεμβάσεων που εμείς τις θεωρούμε σημαντικές, όπως η μείωση των αποδοχών σε αιρετούς -άκουσα το «όποιος θέλει να μειώσει τον μισθό του ας το κάνει μόνος του», όμως δεν είναι λογική αυτή, δεν μπορούμε να συζητάμε αυτή τη στιγμή το ποιος θέλει να μειώσει τον μισθό του, γιατί πολύ απλά δεν μιλάμε για μισθό, μιλάμε για αποζημίωση- και η πλήρης περικοπή οποιουδήποτε συνταξιοδοτικού δικαιώματος που απορρέει από την ενασχόλησή τους με τα κοινά. Δεν μπορεί κάποιος να λαμβάνει σύνταξη από αποδοχές που θεωρούνται αποζημίωση και όχι μισθός.

Στο κάτω-κάτω αναφέρθηκε ότι ο κ. Καμμένος ζήτησε να επανέλθει η βουλευτική σύνταξη για όσους Βουλευτές έχουν εκλεγεί το τελευταίο χρονικό διάστημα. Βεβαίως, δεν θα διαφωνήσω, να επανέλθει η βουλευτική σύνταξη και να πάρουν την κατώτερη εθνική σύνταξη, όπως ζουν όλοι οι άνθρωποι αυτή τη στιγμή. Και αν θεωρούμε ότι με 384 ευρώ μπορεί να ζήσει κάποιος χαμηλοσυνταξιούχος, ας το πάρει και κάποιος Βουλευτής. Δεν λέμε να μην πάρει σύνταξη, εφόσον δεν παίρνει από κάποιο ταμείο, αλλιώς ας περιοριστεί στο ταμείο στο οποίο γίνονται οι εργοδοτικές εισφορές κατά τη διάρκεια της βουλευτικής του θητείας και γενικότερα της επαγγελματικής του καριέρας.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Δεν αργώ, κύριε Πρόεδρε. Θα ήθελα ένα λεπτό ακόμα.

Ο Βουλευτής, αγαπητοί συνάδελφοι, όπως σας είπα, δεν κάνει δουλειά με μισθό και δεν είναι υπάλληλος. Είναι πολιτειακός αξιωματούχος επιφορτισμένος να νομοθετεί. Είναι εκείνος που επιλέγεται από την κοινωνία για να οδηγήσει όλους μας σε καλύτερες ημέρες, όχι για να προάγει προσωπικά συμφέροντα και να εξυπηρετεί οποιαδήποτε παρέα του.

Η κατάργηση παροχών σε συγκεκριμένες αγαπημένες ομάδες του πελατειακού κράτους είναι κάτι επόμενο, επίσης, που θα πρέπει να περιοριστεί. Είτε αυτοί είναι αργόμισθοι είτε περιττοί κομματικοί υπάλληλοι πρέπει να απομακρυνθούν από την κρατική χρηματοδότηση οριστικά και να ψάξουν να κάνουν κάτι εποικοδομητικό στη δουλειά τους.

Θα ήθελα να πω και κάτι τελευταίο. Θα μπορούσαμε να μειώσουμε τους Βουλευτές από τριακόσιους σε διακόσιους. Δεν θα λύσει το πρόβλημα, αλλά θα ήταν κάτι προς παραδειγματισμό.

Για όλους τους προαναφερθέντες λόγους εμείς ως Ένωση Κεντρώων ψηφίζουμε «παρών» σε όλους τους κωδικούς του προϋπολογισμού και αντιτιθέμεθα στις μειώσεις για τους παρακάτω δύο κωδικούς: στον 1121, που αφορά την προμήθεια βιβλίων, για τον οποίο αναμένουμε κάποιες διευκρινίσεις, και στον 2599, που αφορά την επιχορήγηση προς το Ίδρυμα της Βουλής των Ελλήνων για τον Κοινοβουλευτισμό και τη Δημοκρατία. Και οι δύο παραπάνω κωδικοί αφορούν κρίσιμες μορφωτικές και πολιτισμικές λειτουργίες της Βουλής των Ελλήνων και δεν νομίζουμε ότι οι 90.000 ευρώ που έχουμε κέρδος από αυτές θα κάνουν κάποια διαφορά.

Η Ελλάδα που εμείς οραματιζόμαστε είναι μια Ελλάδα όπου θα έχουν περίοπτη θέση οι άξιοι άνθρωποι και οι ικανοί άνθρωποι, οι παραγωγικοί και αυτοί με κοινωνική ευαισθησία. Τέρμα η εποχή του λαϊκισμού! Τέρμα τα όμορφα λόγια! Θέλουμε να φέρουμε την εποχή της εργασίας και της παραγωγής και στο πλευρό μας θα έχουμε εκείνους, οι οποίοι έχουν αυτές τις αρχές.

Μόνο με καθαρούς ψηφοφόρους, μόνο με καθαρούς πολίτες αυτή η χώρα θα πάει μπροστά και θα είμαστε διαφήμιση σε όλη τη Δυτική Ευρώπη και όχι ο περίγελως που αυτή τη στιγμή μάς έχουν στιγματίσει.

Σας ευχαριστώ πάρα πολύ για τον χρόνο και την ανοχή σας.

(Χειροκροτήματα από την πτέρυγα της Ένωσης Κεντρώων)

**ΠΡΟΕΔΡΕΥΩΝ (Αναστάσιος Κουράκης):** Να ενημερώσω το Σώμα ότι υπήρξε μια ανοχή στον κ. Γεωργιάδη, γιατί είχε δηλώσει ο ίδιος ότι δεν θα υπάρξει Κοινοβουλευτικός Εκπρόσωπος από το κόμμα του, οπότε έγινε ένας συνυπολογισμός του χρόνου.

Τον λόγο έχει ο Κοινοβουλευτικός Εκπρόσωπος της Νέας Δημοκρατίας κ. Ιωάννης Βρούτσης για οκτώ λεπτά.

**ΙΩΑΝΝΗΣ ΒΡΟΥΤΣΗΣ:** Κύριε Πρόεδρε, κυρίες και κύριοι συνάδελφοι, η συζήτηση που διεξάγεται κάθε χρόνο στη Βουλή για τον προϋπολογισμό της δεν είναι μια τυπική συζήτηση.

Έχω την τιμή ως Βουλευτής των τελευταίων οκτώ ετών να είμαι εισηγητής αρκετές φορές σε αυτή τη συζήτηση. Το λέω αυτό γιατί αυτή καθαυτή η συζήτηση ουσιαστικά παραπέμπει σε μια συζήτηση για τη δημοκρατία.

Θυμίζω κάτι που το ξέρουμε όλοι, ότι η δημοκρατία στην Ελλάδα μας, που αποκαταστάθηκε το 1974, είναι μια νεαρά σε ηλικία δημοκρατία, μια δημοκρατία που είναι ισχυρή, μια δημοκρατία που την αγκαλιάζουν στη συντριπτική τους πλειοψηφία τα κόμματα που συμμετέχουν σήμερα στο Κοινοβούλιο, μια δημοκρατία, όμως, που στον πυρήνα της λειτουργίας της έχει τον κοινοβουλευτισμό. Έναν κοινοβουλευτισμό όμως, κυρίες και κύριοι συνάδελφοι, ο οποίος πληγώθηκε και δοκιμάστηκε κυρίως μετά το 2009, καθώς η Ελλάδα μπήκε μέσα σε ένα πολύ δύσκολο περιβάλλον δημοσιονομικής προσαρμογής και όχι τυχαία. Πολλές ευθύνες έδειξαν τη Βουλή εκ μέρους των πολιτών.

Κυρίως, όμως, αντίπαλοι του κοινοβουλευτισμού ήταν δύο κατηγορίες, οι λαϊκιστές και οι μηδενιστές. Οι λαϊκιστές ήταν αυτοί που κινούνταν και κινούνται ακόμα και σήμερα στην κατεύθυνση μιας οπτικής για το Κοινοβούλιο που θα είναι την επόμενη ημέρα οι ελίτ και οι πλούσιοι. Οι μηδενιστές είναι εκείνοι που πάλι με λαϊκίστικο και δημαγωγικό τρόπο παραπέμπουν σε μια κατάργηση του Κοινοβουλίου.

Οι πολίτες, κύριε Πρόεδρε, κυρίες και κύριοι συνάδελφοι -τώρα που έχει πέσει και η σκόνη του γενικότερου λαϊκισμού και μπορούμε να κοιταζόμαστε στα μάτια πιο καθαρά- πρέπει να ξέρουν -και το ξέρουν- ότι η λειτουργία της δημοκρατίας έχει κόστος και αυτό το κόστος έχει μία ποσοτικοποίηση συγκεκριμένη. Και γι’ αυτό πήρα τον λόγο, γιατί θέλω να δώσω δύο στοιχεία στη Βουλή, τα οποία πιστεύω ότι είναι χρήσιμα και για τους Βουλευτές στην καθημερινή συζήτηση που διεξάγουν με τους πολίτες.

Πράγματι από το 2009 και μετά έγινε ένας σοβαρός εξορθολογισμός των δαπανών της Βουλής, πολλαπλάσιος από τον γενικότερο εξορθολογισμό της οικονομίας. Συγκεκριμένα, 40% μειώθηκαν όλα αυτά τα χρόνια οι δαπάνες λειτουργίας του Κοινοβουλίου και όσον αφορά τις βουλευτικές αποζημιώσεις, μαζί με τη γενικότερη φορολογική επιβάρυνση, την ειδική φορολογική επιβάρυνση, φτάνει το 55%.

Ας δούμε, όμως, τώρα ποιο είναι το κόστος της δημοκρατίας, το οποίο θεωρώ ότι ως συγκριτικό στοιχείο είναι το πιο σημαντικό, γιατί στην καθημερινή συζήτηση που διεξάγεται, αυτό είναι το στοιχείο κόστους γι’ αυτό που πιστεύουμε και υπηρετούμε, δηλαδή τη δημοκρατία, που είπαμε ότι στον πυρήνα του είναι το ίδιο το Κοινοβούλιο.

Για φέτος η πρόβλεψη του προϋπολογισμού της Βουλής για το 2017, σύμφωνα με τον προϋπολογισμό, ανέρχεται στα 132.985.000 ευρώ. Αυτό το στοιχείο μπορούμε να το συγκρίνουμε μόνο με δύο μεγέθη. Το πρώτο μέγεθος είναι τα φορολογικά έσοδα του 2017, όπως προβλέπονται από το σχέδιο προϋπολογισμού που κατέθεσε στη Βουλή η Κυβέρνηση και το άλλο είναι το ΑΕΠ σε επίπεδο πρόβλεψης πάλι για το 2017 πάλι με το σχέδιο προϋπολογισμού. Κάνοντας τη σύγκριση των δύο αυτών μεγεθών βγάζει κανείς το εξής νούμερο: Το κόστος της δημοκρατίας στην Ελλάδα σε σχέση με τα ετήσια φορολογικά έσοδα ανέρχεται στο 0,27%. Και αν το συγκρίνει κάποιος με το ΑΕΠ της χώρας, ανέρχεται στο 0,072%. Αυτό, κύριε Πρόεδρε, είναι το κόστος της δημοκρατίας, ένα κόστος το οποίο αξίζει να υπάρχει για όσους πιστεύουν στη δημοκρατία, γιατί χωρίς τη λειτουργία του Κοινοβουλίου ή αν πάμε στην άλλη λογική των λαϊκιστών, τα πράγματα δεν θα είναι έτσι όπως θα πρέπει να είναι σε μια υγιή δημοκρατία, όπως τη θέλουμε και την ονειρευόμαστε.

Η Νέα Δημοκρατία ψηφίζει τον προϋπολογισμό της Βουλής, όπως το είπε και ο εισηγητής μας κ. Κουκοδήμος. Ψηφίζει και τον απολογισμό δαπανών της Βουλής και οφείλω από τη θέση του Κοινοβουλευτικού Εκπροσώπου της Νέας Δημοκρατίας να συγχαρώ τους υπαλλήλους της Βουλής για τις προσπάθειές τους και να τους ευχαριστήσω εκ μέρους της Νέας Δημοκρατίας που μας παρέχουν τις δυνατότητες να λειτουργούμε μέσα στην κοινοβουλευτική δημοκρατία που θέλουμε και πρέπει να είναι σε ένα σύγχρονο κράτος.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον κ. Ιωάννη Βρούτση, Κοινοβουλευτικό Εκπρόσωπο της Νέας Δημοκρατίας.

Κύριε Μαντά, θα πάρετε τον λόγο;

**ΧΡΗΣΤΟΣ ΜΑΝΤΑΣ:** Στο τέλος.

**ΠΡΟΕΔΡΕΥΩΝ (Αναστάσιος Κουράκης):** Ο κ. Ιωάννης Σαχινίδης από τον Λαϊκό Σύνδεσμο-Χρυσή Αυγή έχει τον λόγο για οκτώ λεπτά.

**ΙΩΑΝΝΗΣ ΣΑΧΙΝΙΔΗΣ:** Ευχαριστώ, κύριε Πρόεδρε. Θα χρειαστώ λιγότερο χρόνο. Δεν θα σας κουράσω.

Η σημερινή συζήτηση αφορά στο σχέδιο νόμου για τον προϋπολογισμό δαπανών Βουλής οικονομικού έτους 2017 και τον απολογισμό δαπανών Βουλής του οικονομικού έτους 2015. Μέσα σε πανηγυρικό κλίμα κατατέθηκε ο προϋπολογισμός για τις δαπάνες της Βουλής για το 2017 και ο απολογισμός, όπως είπαμε, του 2015, σε μία ιδιαίτερη όμως χρονική στιγμή για τον ελληνικό λαό, ο οποίος έχει στεγνώσει κυριολεκτικά οικονομικά, διαθέτοντας τα όσα λίγα χρήματα είχε αποταμιεύσει στα χρόνια της εργασίας του για να πληρώσει αυτά που έχουν συμφωνήσει οι μνημονιακές κυβερνήσεις των τελευταίων ετών.

Κατατίθεται λοιπόν ο προϋπολογισμός της Βουλής, ο οποίος παραδέχεται ότι χρειάζεται για την απρόσκοπτη λειτουργία της 132.985.000 ευρώ, χρήματα που έχει δώσει από το υστέρημά του ο κάθε Έλληνας πολίτης.

Εν μέσω φημών αλλά και ενδείξεων για τέταρτο μνημόνιο και ειδήσεων που αναφέρονται στην υφαρπαγή των καταθέσεων των Ελλήνων, η κατοχική Κυβέρνηση της «πρώτης φοράς αριστερά» περιχαρής μας αναγγέλλει τα εξής: Ο προϋπολογισμός της Βουλής και για το έτος 2017 έχει ως βασικό στόχο την εξασφάλιση της απρόσκοπτης λειτουργίας της Βουλής για την περαιτέρω βελτίωση των παρεχόμενων υπηρεσιών προς τους Βουλευτές και τις υπηρεσίες της.

Ο προϋπολογισμός του 2017 ανέρχεται, όπως ανέφερα, σε 132.985.000 ευρώ. Είναι μειωμένος κατά 3.031.000 ευρώ σε σχέση με εκείνον του 2016 -ποσοστό μείωσης 2,23%- και υπερκαλύπτει κατά 2.921.000 ευρώ το στόχο του Μεσοπρόθεσμου Πλαισίου Δημοσιονομικής Στρατηγικής, που είναι 135.906.000 ευρώ, σε ποσοστό 2,15% για το έτος 2017, μείωση, δηλαδή, της τάξεως του 2,23% για τις ανάγκες λειτουργίας της.

Αυτό, κύριοι του συνταγματικού και συστημικού τόξου, να το ανακοινώσετε στον Έλληνα συνταξιούχο, ο οποίος έχασε πάνω από τη μισή του σύνταξη, στον Έλληνα εργάτη, που είναι άνεργος χρόνια τώρα, στον Έλληνα επιχειρηματία και έμπορο, που έχει κλείσει την επιχείρησή του, αφήνοντας συγχρόνως στον δρόμο και υπαλλήλους, τους οποίους απασχολούσε, στον Έλληνα αγρότη, ο οποίος βλέπει τους κόπους του από τη σκληρή εργασία της γης να εξανεμίζονται στον βωμό της υποταγής στους θεσμούς, όπως τους βαφτίσατε. Και να μην ξεχάσουμε φυσικά και τις οικογένειες εκείνων οι οποίοι έθεσαν τέρμα στη ζωή τους υπό το βάρος των οικονομικών δυσκολιών, που εσείς όλοι δημιουργήσατε.

Αλήθεια, τα 2 εκατομμύρια ευρώ παραπάνω σε «ημέτερους» υπαλλήλους που θα προσλάβετε είναι για τη μείωση της ανεργίας ή για το χτίσιμο του κομματικού σας στρατού;

Μειώσατε βέβαια τις αποζημιώσεις των ένστολων και τον αριθμό αυτών συνολικά στην υπηρεσία της Βουλής, αλλά αλήθεια γιατί; Γιατί δεν χρειάζονται ή γιατί η απέχθειά σας σε οτιδήποτε φέρει το εθνόσημο, επειδή σας φέρνει αλλεργία;

Εξάλλου, τα χρειαζόσασταν τα χρήματα αυτά για τη στελέχωση των γραφείων σας από «δικά σας» παιδιά, που έπρεπε να αποζημιωθούν για τα χρόνια υπηρεσίας τους σε νευραλγικά κέντρα αποφάσεων, όπως, παραδείγματος χάριν, τα Εξάρχεια.

Μόνο οι Βουλευτές της Χρυσής Αυγής είχαν την ευθιξία, βλέποντας αυτή την κατάσταση, στην οποία έχει περιέλθει ο ελληνικός λαός, να κρατήσουν από την αποζημίωσή τους μόνο το ποσό αυτό που αντιστοιχεί στον μισθό του Έλληνα αξιωματικού και τα υπόλοιπα να τα διαθέσουν για την ανακούφιση των Ελλήνων ανέργων και φτωχοποιημένων συμπατριωτών μας. Όμως και αυτό μας το στερήσατε με τον αντιρατσιστικό σας νόμο, που ο μόνος σκοπός του είναι η προώθηση του ρατσισμού εναντίον των Ελλήνων και φυσικά με την παρακράτηση των επιχορηγήσεων της Χρυσής Αυγής, του τρίτου πολιτικού κόμματος, προς το παρόν βέβαια, γιατί τα καλύτερα έπονται.

Η Χρυσή Αυγή, λοιπόν, στο άμεσο μέλλον ως εθνική κυβέρνηση έχει σκοπό να σταματήσει όλη αυτή την κατασπατάληση του δημοσίου χρήματος και να το διαθέσει σε αυτούς που έχουν πραγματική ανάγκη, στηρίζοντας τον κάθε Έλληνα για μια αξιοπρεπή ζωή και για μια Ελλάδα δυνατή, που θα μπορεί να απαντήσει άμεσα σε κάθε απειλή, εξωτερική ή εσωτερική.

Στεκόμαστε όρθιοι, λοιπόν, ενώπιον των ευθυνών μας, απέναντι σε όλους εσάς που για ένα ευρώ παραπάνω και για την καρέκλα που κάθεστε έχετε συμμαχήσει με τους χειρότερους εχθρούς του περήφανου έθνους μας και σας απαντάμε πως δεν θα συναινέσουμε σε καμμία παροχολογία προς τους «ημέτερους», που την καθιστά από μόνη της ύβρη προς τον ελληνικό λαό ο οποίος υποφέρει.

«Όχι», λοιπόν, κύριοι, και στον προϋπολογισμό σας και στον απολογισμό σας.

Ευχαριστώ.

(Χειροκροτήματα από την πτέρυγα της Χρυσής Αυγής)

**ΠΡΟΕΔΡΕΥΩΝ (Αναστάσιος Κουράκης):** Ο κ. Λοβέρδος είναι εδώ; Όχι.

Ο κ. Αμυράς λείπει, ο κ. Παπαχριστόπουλος δεν είναι εδώ.

**ΓΙΑΝΝΗΣ ΚΟΥΤΣΟΥΚΟΣ:** Ο κ. Λοβέρδος είναι εδώ, αλλά είναι στην εξεταστική επιτροπή.

**ΠΡΟΕΔΡΕΥΩΝ (Αναστάσιος Κουράκης):** Να μιλήσει ο κ. Μαντάς και ειδοποιήστε τον κ. Λοβέρδο για να μιλήσει, αν θέλει και αν έρθει, γιατί μετά θα μιλήσει ο Πρόεδρος της Βουλής και θα κλείσουμε.

Τον λόγο έχει ο κ. Μαντάς.

**ΧΡΗΣΤΟΣ ΜΑΝΤΑΣ:** Κυρίες και κύριοι Βουλευτές, νομίζω ότι όλοι και όλες διαπιστώνουμε ότι υπάρχει μια πολύ συστηματική προσπάθεια το τελευταίο διάστημα από το Προεδρείο της Βουλής, από τον Πρόεδρο Νίκο Βούτση, από όλους τους υπαλλήλους και τις υπηρεσίες, να υπάρξει μια πραγματική διαδικασία εξορθολογισμού των δαπανών του Κοινοβουλίου και να υπάρξει και ένα σχέδιο -έχει αναπτυχθεί και στις συζητήσεις που έχουμε κάνει στο Κοινοβούλιο- πραγματικού εξορθολογισμού με βάθος χρόνου, όπως για παράδειγμα στο θέμα των κτηριακών υποδομών. Και αναφέρομαι και στην πολύ σημαντική δουλειά που γίνεται εκεί.

Επίσης, έχουν υπάρξει και συμβολικές και ουσιαστικές κινήσεις, σαν αυτή της κατάργησης των εργολαβιών καθαρισμού, που δείχνουν, κατά τη γνώμη μας, έναν διαφορετικό προσανατολισμό στη δουλειά του Κοινοβουλίου, που δείχνουν μία πολύ συστηματική προσπάθεια, με διαφάνεια, με δημοκρατικό ήθος, έναν προσανατολισμό που νομίζω ότι η συντριπτική πλειοψηφία της Βουλής υποστηρίζει. Και θα ήθελα να δώσω συγχαρητήρια σε όλους τους παράγοντες του Κοινοβουλίου, που πασχίζουν γι’ αυτή την προοπτική.

Ακούστηκαν μέσα σε αυτή την Αίθουσα, ιδιαίτερα από ορισμένες πλευρές -και μάλιστα και από πλευρές που προσωπικά δεν περίμενα, εννοώ την Ένωση Κεντρώων- διάφορες ενστάσεις και διάφοροι προβληματισμοί που μάλλον κακούς οιωνούς φέρνουν και δείχνουν.

Και το λέω αυτό γιατί, μέρες που είναι, πρέπει όλες και όλοι να θυμόμαστε ότι η λειτουργία της δημοκρατίας είναι κάτι το οποίο, όσο κι αν οι φωνές του φασισμού και του σκοταδισμού θέλουν στην πράξη να διαλύσουν και να καταργήσουν, έχει ποτιστεί με το αίμα των αγώνων του ελληνικού λαού, των αγώνων για τη δημοκρατία. Δεν πρόκειται, όσο και να προσπαθούν, να πάμε πίσω από αυτό.

Και νομίζω ότι σταθερό μήνυμα προς τον ελληνικό λαό πρέπει να είναι ότι θα προασπίσουμε με κάθε τρόπο τη δημοκρατική λειτουργία μας. Και αυτό, βεβαίως, δεν έχει απολύτως καμμία σχέση -και τα στοιχεία, τα οποία επαναλήφθηκαν πολλές φορές εδώ, το αποδεικνύουν- με καταστάσεις που να θυμίζουν ή να αφήνουν οποιαδήποτε χαραμάδα στη λειτουργία του Κοινοβουλίου για άλλου τύπου πρακτικές που τις ζήσαμε, ναι, σε προηγούμενες καταστάσεις. Και νομίζω ότι πια είμαστε πιο συνετοί, σοφότεροι και προσεγγίζουμε αυτά τα θέματα με πολύ πιο καθαρό τρόπο, θα έλεγα.

Συνεπώς στο ερώτημα που υπάρχει και στον κόσμο και στον λαό μας, αν αυτή η λειτουργία, έτσι όπως είναι, έτσι όπως έχει διαρθρωθεί, έτσι όπως κοστολογείται, προσφέρει στη δημοκρατία μας, νομίζω ότι η ξεκάθαρη απάντηση είναι: απολύτως ναι. Και θα έλεγα, μάλιστα, ότι έχει καταπέσει, για όποιον θέλει να δει καθαρά τα πράγματα, ειδικά το τελευταίο χρονικό διάστημα, οποιαδήποτε φιλολογία έχει αναπτυχθεί για υπερβολικά προνόμια κ.λπ..

Νομίζω ότι μπορούμε και πρέπει να πάμε πολύ ταχύτερα σε εκσυγχρονισμούς και της ίδιας της λειτουργίας της Βουλής, μπαίνοντας στην ψηφιακή εποχή, που θα εξοικονομήσουν κι άλλους πόρους. Έχουμε περιθώρια εξοικονόμησης από αυτή την άποψη και με την εξέλιξη της τεχνολογίας και με άλλα πράγματα. Έχουμε περιθώρια εξοικονόμησης πόρων από την τακτοποίηση και τον σχεδιασμό σε βάθος και την κτηριακή αναβάθμιση όλων των λειτουργιών της Βουλής.

Έχουμε περιθώρια και όποια «προνόμια» έχουν απομείνει στους Βουλευτές να τα εξορθολογίσουμε ακόμα παραπέρα -χαρακτηριστικό παράδειγμα είναι το θέμα των αυτοκινήτων και το πόσο πραγματικά κερδίσαμε απ’ αυτόν τον εξορθολογισμό- και να μπορούμε με έναν σαφή τρόπο μιλώντας στον ελληνικό λαό -γιατί τον αφορά- να υπερασπίσουμε αυτή τη λειτουργία που είναι απολύτως απαραίτητη για το δημοκρατικό μας πολίτευμα.

Σας ευχαριστώ πολύ.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον Κοινοβουλευτικό Εκπρόσωπο του ΣΥΡΙΖΑ κ. Μαντά.

Στο σημείο αυτό μπορούμε να δώσουμε τον λόγο στον Πρόεδρο κ. Νικόλαο Βούτση, για να ολοκληρωθεί η διαδικασία που έχουμε σήμερα.

Ορίστε, κύριε Πρόεδρε, έχετε τον λόγο.

**ΝΙΚΟΛΑΟΣ ΒΟΥΤΣΗΣ (Πρόεδρος της Βουλής):** Κυρίες και κύριοι συνάδελφοι, είναι ευκαιρία –το κάναμε πέρυσι και γινόταν και τις άλλες χρονιές- με αφορμή τη συζήτηση για τον προϋπολογισμό να θίγονται ευρύτερα ζητήματα που αφορούν στην τακτική, στην πολιτική, στην αντίληψη για τη λειτουργία της Βουλής και, βεβαίως, για το συνακόλουθο κόστος σε σχέση με αυτή τη λειτουργία.

Θα ήθελα ξεκινώντας να ευχαριστήσω τις υπηρεσίες της Βουλής, το προσωπικό, τους γενικούς διευθυντές, τους διευθυντές, το Λογιστήριο, όλους και όλες που, με την ευθύνη του Γενικού Γραμματέα και με την ευθύνη όλων μας, καθημερινά πασχίζουν, έτσι ώστε να υλοποιηθεί και να υλοποιείται ο προϋπολογισμός της Βουλής με διαφάνεια, να μην ξεχειλώνει, να υπάρχουν οι δυνατότητες της αποτελεσματικότητας και της απόδοσης σε αυτή την προσπάθεια που γίνεται καθημερινά μέσα στις λειτουργίες και τις υπηρεσίες της Βουλής. Και πραγματικά νομίζω πως τυγχάνουν διακομματικής θετικής αντίληψης όλες αυτές οι προσπάθειες που γίνονται.

Να έρθω σε μερικά ζητήματα που πιστεύω ότι θα πρέπει σήμερα να τα επισημάνουμε.

Είχαμε πει πως δεν θα κινηθούμε σε μία αντίληψη τέλματος, αδράνειας, σχετικής μιζέριας, περιστολής των δραστηριοτήτων στο όνομα και επ’ αφορμή της κρίσης και νομίζω πως αυτή η κατεύθυνση είναι και η πιο σωστή, διότι δεν πρέπει η Βουλή να απηχεί, να αντανακλά και τελικά να διαπαιδαγωγεί σε μία αντίληψη στασιμότητας μέσα στην κρίση. Θα πρέπει, χωρίς προφανώς περιττές σπατάλες και χωρίς να βρίσκεται σε διαφορετικό μήκος κύματος απ’ αυτό που η κοινωνία μας βιώνει, να αποτελεί την εμπροσθοφυλακή για την έξοδο της χώρας από την κρίση, για μια νέα ελπίδα για όλο τον κόσμο και την κοινωνία. Και αυτό νομίζω πως θα πρέπει να βγαίνει αβίαστα μέσα από τις σχέσεις που οικοδομεί η κοινωνία με τη Βουλή και η Βουλή με την κοινωνία. Δεν είναι θέμα μιας ρητορικής.

Και με αυτή την έννοια όλα τα μέτρα -στα οποία αναφέρθηκαν και οι εισηγητές- εκσυγχρονισμού, εξορθολογισμού, οι δομικές αλλαγές που ήδη έχουν περάσει στον Κανονισμό και αφορούν στο περιουσιολόγιο, στις υπηρεσίες νομικής υποστήριξης και στρατηγικής επισήμανσης νέων δρόμων για τη λειτουργία της Βουλής, οι κτηριακές υποδομές, όλα αυτά τα οποία με έναν τρόπο άχαρο συμποσούνται σε κάποιους αριθμούς και σε κάποιους κωδικούς είναι κεντρικά ζητήματα μίας στρατηγικής, στην οποία η πολύ μεγάλη –όχι απλά η πλειονότητα- πλειοψηφία των Βουλευτών και των κομμάτων συμφωνεί. Τα έχουμε συνομολογήσει. Τα προχωράμε βήμα-βήμα έτσι ώστε η Βουλή από χρόνο σε χρόνο να είναι φανερό πως έχει πολύ καλύτερες υπηρεσίες αλλά και πολύ καλύτερη σχέση με την κοινωνία.

Υπάρχουν επιμέρους ζητήματα ιδιαίτερα σοβαρά, τα οποία θα μας απασχολήσουν και στο επόμενο διάστημα ή μας απασχόλησαν τους προηγούμενους μήνες και που δείχνουν ακριβώς τη σημασία της Βουλής ως λειτουργία, ως κεντρικός υποστηρικτικός ρόλος της δημοκρατίας μέσα από την υπόστασή της.

Επιτρέψτε μου να αναφερθώ σε δυο-τρία απ’ αυτά.

Το ένα είναι το θέμα των ανεξαρτήτων αρχών. Αυτή η τυπική λειτουργία, που κατά το Σύνταγμα έχει δοθεί προς τη Βουλή και μάλιστα να διαμορφώνονται πολύ μεγάλες πλειοψηφίες, καθώς οδήγησε στο να μπορέσουμε μέσα σε δέκα-έντεκα μήνες να συγκληθούν και οι πέντε συνταγματικά κατοχυρωμένες ανεξάρτητες αρχές εξ υπαρχής με μεγάλες πλειοψηφίες, έχει δώσει ένα κύρος στη λειτουργία της Βουλής και πλέον συζητιέται όλο και περισσότερο, μέσα στο πλαίσιο των προεδρείων των ανεξαρτήτων αρχών και με βάση και την εμπειρία την πολυετή πλέον που υπάρχει εκεί, ακόμα και η περίπτωση οι ανεξάρτητες αρχές να είναι στο κέλυφος της Βουλής. Δηλαδή, να μην είναι σε κάθε ένα Υπουργείο κάθε μία απ’ αυτές -για όσους γνωρίζουν το ζήτημα, δεν θα επεκταθώ τώρα- αλλά να ανήκουν εν συνόλω -μιλάμε για τις συνταγματικά κατοχυρωμένες αρχές- μέσω μίας νομοθέτησης στη δυνατότητα, στον έλεγχο, που είτε έτσι είτε αλλιώς υπάρχει από τη Βουλή, στην οικονομική στήριξη ή και στη δυνατότητα των αποσπάσεων υπαλλήλων και λοιπά και να γίνουν ένα οργανικό μέρος τής λειτουργίας της Βουλής, του Κοινοβουλίου, σαν αντίβαρο, βεβαίως, διότι σαν τέτοια έχουν ιδρυθεί, προς την εκτελεστική εξουσία.

Δεν μιλάω για διοικητική προφανώς υπαγωγή -δεν έχει κανείς τέτοιες ιδέες και σκέψεις- διότι αυτό θα ήταν αντίθετο με την αυτονομία της νομοθετικής εξουσίας και της νομοθετικής δουλειάς που γίνεται στη Βουλή, αλλά να υπάρχει μια πιο στενή σχέση. Αυτό να το κρατήσουμε. Είναι κάτι σημαντικό, διότι υπάρχουν και άλλες ιδέες εκεί, όπως κάποιες απ’ αυτές τις αρχές να αποκτήσουν και κανονιστικές αρμοδιότητες και δικαίωμα γνωμοδότησης και πρότασης πάνω σε νομοθετικά ζητήματα και λοιπά. Είναι ένα κατεξοχήν σοβαρό ζήτημα.

(Στο σημείο αυτό την Προεδρική Έδρα καταλαμβάνει ο ΣΤ΄ Αντιπρόεδρος της Βουλής κ. **ΓΕΩΡΓΙΟΣ ΛΑΜΠΡΟΥΛΗΣ**)

Επίσης μας απασχόλησε πάρα πολύ -και μετά από μεγάλη προσπάθεια και αλληλοκατανόηση έχει υπάρξει ένα modus vivendi- το πώς τα οικονομικά της Βουλής όχι μόνο θα ελέγχονται -γίνονται έλεγχοι από το πρώτο ευρώ και μάλιστα υπάρχει η πίεση από την πλευρά των υπηρεσιών της Βουλής και για να κρατηθεί ο προληπτικός έλεγχος, ενώ μπαίνουμε σε μία φάση, που γνωρίζουμε ότι οδηγείται προς κατάργηση ο προληπτικός έλεγχος στα δημόσια οικονομικά και πάμε μόνο στους κατασταλτικούς ή στους επιμέρους άλλους ελέγχους- αλλά έχει υπάρξει μία ουσιαστική συνεννόηση, έναντι μίας λογικής που υπήρχε διάχυτη ότι θα έπρεπε και η Βουλή, παρά τη ρητή συνταγματική αυτονομία περί τα οικονομικά της, να οδηγηθεί στο πλαίσιο και μίας τυπικής και ουσιαστικής συμπερίληψής της στην κεντρική κυβέρνηση και στους φορείς της πέραν του ότι ανήκει σε αυτούς τους κωδικούς για λόγους στατιστικής απεικόνισης, έτσι όπως απαιτούν τα δημόσια οικονομικά.

Γύρω από αυτό το ζήτημα υπήρξε πάρα πολλή συζήτηση και με το Γενικό Λογιστήριο του Κράτους και με τους αρμόδιους Υπουργούς, είχε υπάρξει και στο παρελθόν και έχουμε πάει σε μία ουσιαστική κατάληξη που κρατά απολύτως την αυτονομία γύρω από τη διάθεση των οικονομικών, αλλά ταυτόχρονα είναι σαφές –και αυτό έχει γίνει από καιρό- υπάρχουν αντιστοίχιση, έλεγχος, διαφάνεια, προσαρμογή στους γενικότερους κανόνες των δημοσίων οικονομικών.

Έρχομαι στο θέμα του καναλιού, γύρω από το οποίο επίσης έχει γίνει κατά καιρούς δημόσια ενδιαφέρουσα συζήτηση. Θέλω να σας πω ευθέως, ότι υπάρχει μεγάλο ενδιαφέρον στον ελληνικό λαό μέσα στις συνθήκες που βιώνουμε τώρα, αν θέλετε, και μέσα στις συνθήκες που σε έναν ορισμένο βαθμό και η ίδια η Βουλή στα όρια της κανονικότητας της νομοθέτησης λειτουργεί, να παρακολουθεί τις συζητήσεις που γίνονται στη Βουλή ή να πυκνώνουν και οι τάξεις των φορέων που κατά δεκάδες πλέον καλούνται και συμμετέχουν στις διαβουλεύσεις που διοργανώνουν οι αρμόδιες Διαρκείς Επιτροπές.

Η προσπάθεια, λοιπόν, που έχει γίνει και στο κανάλι της Βουλής, είναι να έχει ένα σύγχρονο, ανανεωμένο πρόγραμμα, πέραν της ακριβούς αναμετάδοσης των διαδικασιών της Βουλής και στο πεδίο του πολιτισμού και στο πεδίο των ντοκιμαντέρ και στο πεδίο των ειδήσεων με την έννοια όχι της τρέχουσας επικαιρότητας αλλά των ευρωκοινοβουλευτικών και κοινοβουλευτικών διαδικασιών, συζητήσεων, δηλαδή μία ζωντανή σχέση και επαφή.

Αυτά όλα δεν γίνονται χωρίς ένα ελάχιστο κόστος. Αυτό το οποίο παρουσιάζουμε εδώ, είναι το ελάχιστο κόστος. Πρέπει να γνωρίζετε, παραδείγματος χάριν, πως όταν λέγαμε για Βουλή ανοικτή στην κοινωνία -υποθέτω ότι το θέλουν όλοι και το λένε όλοι- έχει πολύ μεγάλη σημασία το ότι η Βουλή ήδη σε συνέργεια με το Υπουργείο Παιδείας που έχει το δίκτυο των βιβλιοθηκών και μία εξαιρετική πρωτοβουλία που είχε αναληφθεί από εκεί, κάτι το οποίο μπορεί να γίνει σήμερα λόγω των ηλεκτρονικών συστημάτων και της νέας τεχνολογίας, σήμερα έχει έναν κεντρικό ρόλο σε αυτές τις προσπάθειες που γίνονται σε δημοτικές και δημόσιες βιβλιοθήκες σε όλη τη χώρα, ενώ ταυτόχρονα βοηθά στο να «δεθεί» αυτό το δίκτυο και να υπάρχει πρόσβαση στους γνωστικούς θησαυρούς της Βουλής, που υπάρχουν από ιδρύσεως του ελληνικού κράτους μέχρι τώρα μέσω αυτού του δικτύου των βιβλιοθηκών. Είναι ένα απτό παράδειγμα αυτής της σχέσης με την κοινωνία.

Δείτε – έχετε δικαίωμα έτσι και αλλιώς, οι Αρχηγοί των κομμάτων και οι εκπρόσωποι οι οποίοι συμμετέχουν και στο συμβούλιο του ιδρύματος - το σύνολο των συνεδρίων, των ημερίδων, των εκδόσεων του Ιδρύματος της Βουλής. Δείτε προς τα πού είναι προσανατολισμένα. Είναι προς τα νέα, προς τα σύγχρονα προβλήματα, προς τις ανάγκες της κοινωνίας; Είναι προς ιδρύματα και προσπάθειες δημιουργικές στο σύνολο των δημιουργικών και πνευματικών δυνάμεων της χώρας, που κάνουν προσπάθειες μέσα σε αυτές τις δύσκολες συνθήκες; Να δούμε τη λίστα όλων των ιδρυμάτων και των προσπαθειών που ζητούν την αιγίδα, το κέλυφος, τη χορηγία, την ελάχιστη, τη μικρή της Βουλής, για να προχωρήσουν τις προσπάθειές τους.

Είναι, πραγματικά, μια πολύ μεγάλη δυνατότητα που έχει η Βουλή και που την κρατάει η Βουλή και το Ίδρυμα της Βουλής μέσα από κάθε προσπάθεια, έτσι ώστε να μην υπάρχει μέσα σε αυτά τα δύσκολα χρόνια που περνάμε ως χώρα, η αίσθηση ότι η χώρα βουλιάζει. Οι δημιουργικές δυνάμεις της θέλουν να παρουσιάσουν το έργο τους, θέλουν να έχουν έργο, θέλουν να είναι κοντά, παραδείγματος χάριν, στους πρόσφυγες, θέλουν να είναι κοντά στις προσπάθειες του ελληνικού λαού, μερικές φορές για επιβίωση, μέσα από τις εκατοντάδες προσπάθειες κοινωνικής αλληλεγγύης σε όλη τη χώρα, ανεξαρτήτως, προφανώς, αίματος, προέλευσης, παρουσίας, διαδρομής.

Άρα όλο αυτό το έργο ,διότι περί έργου πρόκειται, είναι μια σημαντική διεύρυνση των δυνατοτήτων της Βουλής να επικοινωνεί με την κοινωνία με θετικό τρόπο, με θετικό πρόσημο, σε όλες τις νέες πρωτοβουλίες οι οποίες γίνονται. Εγώ θα σας πω μία, παραδείγματος χάριν, που ξεκίνησε πέρυσι και φέτος βοηθήσαμε και εμείς να είναι ευρύτερη. Επαναλαμβάνω είναι πρωτοβουλίες, που όλα ή τα περισσότερα κόμματα τις αποδέχονται και συνεργούν. Δηλαδή στην Αθήνα πλέον μέσα από εκδηλώσεις επί έναν ολόκληρο μήνα γιορτάζεται η απελευθέρωση της Αθήνας, η ενωτική προσπάθεια για την απελευθέρωση από τις 12 Οκτωβρίου και ύστερα. Το ίδιο έγινε φέτος και στη Θεσσαλονίκη από τον δήμο, από άλλους φορείς κ.λπ.. Η Βουλή ήταν και είναι παρούσα σε όλα αυτά ή στη μεγάλη πλειοψηφία αυτών των πρωτοβουλιών.

Κυρίες και κύριοι συνάδελφοι, πιστεύω πως αυτό είναι κάτι πολύ σημαντικό, ξεπερνάει τους αριθμούς, τους κωδικούς, τη σωστή και δόκιμη συζήτηση που πρέπει να γίνεται, για το πόσο λιγότερο ή περισσότερο σε σχέση με μισθολογικές ή άλλες δαπάνες και ανοίγει δυνατότητες μέσα απ’ αυτόν τον προϋπολογισμό, μέσα απ’ αυτόν τον απολογισμό, χωρίς να γίνουν περιττά έξοδα, χωρίς να υπάρξουν σπατάλες, η Βουλή να αποκτά μια άλλη σχέση μέσα σε μια πολύ δύσκολη περίοδο, όπου προφανώς η πρωτογενής σχέση που υπάρχει της κοινωνίας, του λαού μας με τη Βουλή, είναι σε σχέση με το τι ψηφίζεται εδώ πέρα μέσα. Προφανώς κανείς μας δεν ξεχνά, κανένας μας ούτε ως άτομο ούτε ως παράταξη, και γνωρίζουμε πολύ καλά τη δοκιμασία που υπάρχει από επώδυνα νομοθετήματα που κατά πλειοψηφία έχουν ψηφισθεί ή ψηφίζονται, τις ευθύνες που φέρνει κάθε πολιτικός χώρος σε όλη αυτή τη διαδρομή.

Πέρα, λοιπόν, αυτής της σχέσης που οικοδομείται αυτομάτως - είναι η σχέση του πυλώνα της κοινοβουλευτικής δημοκρατίας με τον λαό - υπάρχουν όλα τα άλλα, τα οποία μέσω αυτού του απολογισμού που παρουσιάστηκε, μέσω του προϋπολογισμού ο οποίος παρουσιάζεται, πιστεύουμε και ελπίζουμε ότι διαμορφώνουν μια υγιή, δημιουργική, συνεκτική και ιστορικά νομίζω άξια –θα έχει μια εμβέλεια, διότι δημιουργείται ένα προηγούμενο - σχέση με την κοινωνία και με τους νέους ανθρώπους.

Ακόμα και τα δεκάδες χιλιάδες νέα παιδιά που έρχονται εδώ με τα σχολειά τους και αυτό κόστος είναι. Αν θέλετε το κόβουμε. Αν θέλει κανείς να πει να το κόψουμε. Δεν είναι έτσι. Περνάνε από εκθέσεις, φέρνουν ερωτήματα, έρχονται και παρακολουθούν καλύτερες ή χειρότερες στιγμές του Κοινοβουλίου, προβληματίζονται, πηγαίνουν σπίτι τους και συζητάνε μέσα σε ένα περιβάλλον, που η συζήτηση είναι κοινωνικά συμπιεσμένη. Όλα αυτά και άλλα πάρα πολλά που τα γνωρίζουμε εμείς εδώ, δεν τα γνωρίζει όλα η κοινωνία, πιστεύω πως είναι σημαντικές παρακαταθήκες.

Το ότι έγινε επιλογή, και κλείνω με αυτό, κύριε Πρόεδρε, και με συγχωρείτε που μακρηγόρησα- να ανοίξουν όλοι οι φάκελοι της Βουλής – εννοώ τα θέματα, η ατζέντα- δεν είναι λίγο. Θα μπορούσαμε να πάμε με μία τακτική. Γι’ αυτό ευχαρίστησα πάρα πολύ και τον Γενικό Γραμματέα και τον Ειδικό Γραμματέα και τους διευθυντές, τους γενικούς διευθυντές, τον Σύλλογο των Εργαζομένων, διότι αυτά γίνονται από κοινού, και επαναλαμβάνω, και με αποφάσεις του Προεδρείου και είναι σε γνώση της Διάσκεψης των Προέδρων.

Θα μπορούσαμε να πάμε σιγά-σιγά, να πούμε ότι δεν είναι προτεραιότητες, ταυτόχρονα παραδείγματος χάριν, τα εργασιακά θέματα να τα κλείσουμε, να κρατήσουμε τους συμβασιούχους, να κάνουμε ταυτόχρονα με όλα τα άλλα, να ανοίξουμε ταυτόχρονα όλο το θέμα του περιουσιολογίου, των κτηριακών εγκαταστάσεων της Βουλής, του μη καταγεγραμμένου περιουσιολογίου.

Τα έχουμε πει και άλλες φορές σε σχέση με τη Βουλή. Να ανοίξουμε φακέλους και θέματα που έχουν σχέση με τον εκσυγχρονισμό σε όλα τα επίπεδα, από το πώς θα φτιαχτεί το καλοκαίρι αυτή η στέγη, μέχρι το πώς σε λίγους μήνες κάθε ένας Βουλευτής θα έχει μπροστά τον πιο σύγχρονο εξοπλισμό ηλεκτρονικό, για να μπορεί να γίνεται πολύ πιο γρήγορα και πολύ πιο σωστά η δουλειά μέσα στη Βουλή. Αυτά που γίνονται στην Βιβλιοθήκη σε όλους τους τομείς.

Το ότι έγινε η επιλογή να ανοίξουν όλοι οι φάκελοι και μέχρις όπου το πάμε να προχωρούν τα θέματα, είναι μια επιλογή. Είναι μια επιλογή προς κρίση, αλλά είναι μια επιλογή, που με αυτόν τον προϋπολογισμό, τον απολογισμό μπορεί και αρδεύεται, στηρίζεται και θα αφήσει οπωσδήποτε μια παρακαταθήκη για όλους μας.

Ευχαριστώ.

(Χειροκροτήματα)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κύριο Πρόεδρο.

Κηρύσσεται περαιωμένη η συζήτηση επί του απολογισμού δαπανών της Βουλής για το οικονομικό έτος 2015 και επί του προϋπολογισμού δαπανών της Βουλής για το οικονομικό έτος 2017.

Ερωτάται το Σώμα: Γίνεται δεκτός ο απολογισμός δαπανών της Βουλής για το οικονομικό έτος 2015 κατ’ έξοδα, αποτελέσματα από τη χρήση του και στο σύνολο;

**ΑΛΕΞΑΝΔΡΟΣ ΜΕΪΚΟΠΟΥΛΟΣ:** Ναι.

**ΚΩΝΣΤΑΝΤΙΝΟΣ ΚΟΥΚΟΔΗΜΟΣ:** Ναι.

**ΙΩΑΝΝΗΣ ΣΑΧΙΝΙΔΗΣ:** Όχι.

**ΓΙΑΝΝΗΣ ΚΟΥΤΣΟΥΚΟΣ:** Ναι.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Παρών.

**ΣΠΥΡΙΔΩΝ ΔΑΝΕΛΛΗΣ:** Ναι.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ναι.

**ΜΑΡΙΟΣ ΓΕΩΡΓΙΑΔΗΣ:** Παρών.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς ο Απολογισμός Δαπανών της Βουλής για το οικονομικό έτος 2015 κατ’ έξοδα, αποτελέσματα από τη χρήση του και στο σύνολο έγινε δεκτός, σε μία και μόνη συζήτηση, κατά πλειοψηφία και έχει ως εξής:

(Να καταχωριστεί το κείμενου του Απολογισμού Δαπανών της Βουλής για το οικονομικό έτος 2015 σελίδα 90α )

**ΠΡΟΕΔΡΕΥΩΝ (Γεώργιος Λαμπρούλης):** Ερωτάται το Σώμα: Γίνεται δεκτός ο Προϋπολογισμός Δαπανών της Βουλής για το οικονομικό έτος 2017 κατ’ αρχήν, κατά κατηγορίες εξόδων και στο σύνολο;

**ΑΛΕΞΑΝΔΡΟΣ ΜΕΪΚΟΠΟΥΛΟΣ:** Ναι.

**ΚΩΝΣΤΑΝΤΙΝΟΣ ΚΟΥΚΟΔΗΜΟΣ:** Ναι.

**ΙΩΑΝΝΗΣ ΣΑΧΙΝΙΔΗΣ:** Όχι.

**ΓΙΑΝΝΗΣ ΚΟΥΤΣΟΥΚΟΣ:** Ναι.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Παρών.

**ΣΠΥΡΙΔΩΝ ΔΑΝΕΛΛΗΣ:** Ναι.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ναι.

**ΜΑΡΙΟΣ ΓΕΩΡΓΙΑΔΗΣ:** Παρών.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς ο Προϋπολογισμός Δαπανών της Βουλής για το οικονομικό έτος 2017 έγινε δεκτός κατ’ αρχήν, κατά κατηγορίες εξόδων και στο σύνολο, σε μια και μόνη συζήτηση, κατά πλειοψηφία και έχει ως εξής:

(Να καταχωριστεί το κείμενο του Προϋπολογισμού Δαπανών της Βουλής για το οικονομικό έτος 2017 σελίδα 91α )

**ΠΡΟΕΔΡΕΥΩΝ (Γεώργιος Λαμπρούλης):** Ερωτάται το Σώμα: Γίνεται δεκτή η τροποποίηση της υπ’ αριθμ. 5284/3670 με ΦΕΚ 115Α΄ από 23-5-2013 απόφασης της Ολομέλειας της Βουλής;

**ΑΛΕΞΑΝΔΡΟΣ ΜΕΪΚΟΠΟΥΛΟΣ:** Ναι.

**ΚΩΝΣΤΑΝΤΙΝΟΣ ΚΟΥΚΟΔΗΜΟΣ:** Ναι.

**ΙΩΑΝΝΗΣ ΣΑΧΙΝΙΔΗΣ:** Όχι.

**ΓΙΑΝΝΗΣ ΚΟΥΤΣΟΥΚΟΣ:** Ναι.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ναι.

**ΣΠΥΡΙΔΩΝ ΔΑΝΕΛΛΗΣ:** Ναι.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ναι.

**ΜΑΡΙΟΣ ΓΕΩΡΓΙΑΔΗΣ:** Ναι.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς η τροποποίηση της υπ’ αριθμ. 5284/3670 με ΦΕΚ 115Α΄ από 23-5-2013 απόφασης της Ολομέλειας της Βουλής έγινε δεκτή κατά πλειοψηφία και έχει ως εξής:

(Να καταχωριστεί το κείμενο της τροποποίησης της υπ’ αριθμ.5284/3670 με ΦΕΚ 115Α΄ από 23-5-2013 απόφασης της Ολομέλειας της Βουλής σελίδα 92α )

**ΠΡΟΕΔΡΕΥΩΝ (Γεώργιος Λαμπρούλης):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών της σημερινής συνεδρίασης.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Λαμπρούλης):** Το Σώμα παρέσχε τη ζητηθείσα εξουσιοδότηση.

Κυρίες και κύριοι συνάδελφοι, δέχεστε στο σημείο αυτό να διακόψουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς διακόπτουμε τη συνεδρίαση για δεκαπέντε (15΄) λεπτά.

(ΔΙΑΚΟΠΗ)

ΑΛΛΑΓΗ ΣΕΛΙΔΑΣ ΛΟΓΩ ΑΛΛΑΓΗΣ ΘΕΜΑΤΟΣ

(ΜΕΤΑ ΤΗ ΔΙΑΚΟΠΗ)

**ΠΡΟΕΔΡΕΥΩΝ (Γεώργιος Λαμπρούλης):** Κυρίες και κύριοι συνάδελφοι, συνεχίζεται η συνεδρίαση

Εισερχόμαστε στην ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση επί των σχεδίων νόμου του Υπουργείου Οικονομικών: «α. Κύρωση του Απολογισμού του Κράτους, οικονομικού έτους 2014» και «β. Κύρωση του Ισολογισμού του Κράτους, οικονομικού έτους 2014».

Η συζήτηση του απολογισμού και του ισολογισμού του κράτους γίνεται όπως ορίζει ο Κανονισμός της Βουλής, με ανάλογη εφαρμογή των άρθρων 122, 123, παράγραφος 8, άρθρο 107 και άρθρο 97. Σύμφωνα με το άρθρο 107 που εφαρμόζεται αναλόγως, η Διάσκεψη των Προέδρων στη συνεδρίασή της την 14η Νοεμβρίου 2016 αποφάσισε να διεξαχθεί η συζήτηση σε μια συνεδρίαση και αν χρειαστεί, να προχωρήσουμε σε δεύτερη.

Προτείνουμε να γίνει εγγραφή ομιλητών με κάρτα και να μη δοθεί κατάλογος ομιλητών από τα κόμματα, για να υπάρξει ευρύτερη συμμετοχή Βουλευτών. Προτείνεται ο χρόνος ομιλίας να είναι πέντε λεπτά και να υπάρξει εναλλαγή ομιλητών. Δικαίωμα δευτερολογίας στη διαδικασία αυτή έχουν μόνο οι εισηγητές, μετά την ολοκλήρωση της ομιλίας του τελευταίου ομιλητή.

Ξεκινούμε με πρώτο ομιλητή, τον εισηγητή της Πλειοψηφίας κ. Αλέξανδρο Μεϊκόπουλο.

Κύριε Μεϊκόπουλε, έχετε τον λόγο.

**ΑΛΕΞΑΝΔΡΟΣ ΜΕΪΚΟΠΟΥΛΟΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, αναμφίβολα ο απολογισμός και ο ισολογισμός συνιστούν δύο πάρα πολύ σημαντικά εργαλεία, καθώς στην ουσία αποτυπώνουν με οικονομικά μεγέθη τα πεπραγμένα της εκάστοτε κυβέρνησης. Καλούμαστε, λοιπόν, να ελέγξουμε και να διαπιστώσουμε, κατά πόσο έχουν πραγματοποιηθεί οι στόχοι που θέτει ο κρατικός προϋπολογισμός και στην ουσία σε ποιο βαθμό έχει εφαρμοστεί η κυβερνητική πολιτική και σε ποιο βαθμό έχουν επιτευχθεί οι πολιτικές επιδιώξεις.

Πρέπει, ωστόσο, να σημειώσουμε ότι στην προκειμένη περίπτωση, για δεύτερη συνεχόμενη χρονιά, βρισκόμαστε στην ίδια ακριβώς αντιφατική θέση. Ποια είναι αυτή; Καλούμαστε να παρουσιάσουμε και να σχολιάσουμε τα αποτελέσματα ενός προϋπολογισμού, αυτού του 2014, ο οποίος καταρτίστηκε και εκτελέσθηκε από μια άλλη κυβέρνηση, βασισμένος σε μια κυβερνητική πολιτική πρακτική, η οποία ήταν τελείως διαφορετική σε αρχές και αξίες από τις δικές μας.

Για να γίνω, λοιπόν, πιο συγκεκριμένος, αναφέρομαι σε ένα μείγμα πολιτικής, το οποίο έχει ως βασικό πρόσημο την εφαρμογή ενός ασφυκτικού δημοσιονομικού πλαισίου, το οποίο στηρίχθηκε σε δύο κυρίαρχα γνωρίσματα. Αφ’ ενός δημοσιονομικά βάρη τα οποία εξάντλησαν τη φοροδοτική ικανότητα των πολιτών και αφ’ ετέρου δραστική συρρίκνωση των κοινωνικών δαπανών, όπως τις δαπάνες για την υγεία, την πρόνοια και την παιδεία, διαμορφώνοντας στην ουσία ένα υφεσιακό σπιράλ.

Ας δούμε, λοιπόν, στο σημείο αυτό αναλυτικότερα τα στοιχεία του απολογισμού και του ισολογισμού του οικονομικού έτους 2014. Ο απολογισμός καταγράφει έλλειμμα κρατικού προϋπολογισμού ύψους 673 εκατομμυρίων ευρώ, ήτοι 0,38% του ΑΕΠ, ενώ στην εισηγητική έκθεση του κρατικού προϋπολογισμού του 2014 προβλεπόταν πρωτογενές πλεόνασμα 4.597.000.000 ευρώ. Αντίστοιχα καταγράφηκε έλλειμμα της κεντρικής διοίκησης ανερχόμενο σε 4.842.000.000 ευρώ ή 2,7% του ΑΕΠ, το οποίο υπερβαίνει κατά πολύ τον προβλεπόμενο στην εισηγητική έκθεση στόχο των 1.553.000.000 ευρώ.

Τα καθαρά εισπραχθέντα έσοδα για το οικονομικό έτος 2014, ανήλθαν στο ποσό των 53,5 δισεκατομμυρίων ευρώ και υπολείπονται των στόχων του προϋπολογισμού κατά 8,6%. Οι κυριότερες πηγές των εσόδων αυτών ήταν ο φόρος εισοδήματος φυσικών προσώπων, κυρίως, με τη μορφή της προκαταβολής ή παρακράτησης, ο φόρος ακινήτων, ο ΦΠΑ λοιπών ειδών και τα έσοδα από τη χρηματοδότηση και την επαναγορά από τα πιστωτικά ιδρύματα των προνομιούχων μετοχών.

Πολλές και σημαντικές είναι οι αστοχίες που καταγράφηκαν στο σκέλος των εσόδων, όπου και παρατηρήθηκε σημαντικά αυξημένο ποσοστό στις επιστροφές φόρων. Συγκεκριμένα οι επιστροφές εσόδων ανήλθαν στο ποσό των 3,5 δισεκατομμυρίων ευρώ, αποκλίνοντας από τον στόχο των 2,7 δισεκατομμυρίων ευρώ. Από το ποσό επιστροφών τα 3,2 δισεκατομμύρια ευρώ αφορούν επιστροφές φόρων, οι οποίες κρίνονται ιδιαίτερα αυξημένες και υπερβαίνουν τον ετήσιο στόχο. Οι επιστροφές αυτές αναφέρονται, κυρίως, στον φόρο εισοδήματος των φυσικών και νομικών προσώπων και καταδεικνύουν με τον πιο φανερό τρόπο ότι η φοροδοτική ικανότητα αλλά και η επιχειρηματική δραστηριότητα των πολιτών υπερεκτιμήθηκε από την πλευρά της κεντρικής διοίκησης.

Μια άλλη πολύ σημαντική αστοχία η οποία παρατηρείται στον απολογισμό του 2014, είναι αυτή που αφορά το συνεχώς αυξανόμενο εισπρακτέο υπόλοιπο του απολογισμού. Πιο αναλυτικά το εισπρακτέο υπόλοιπο του οικονομικού έτους 2014 ανήλθε στα 76 δισεκατομμύρια ευρώ ή 42,44% του ΑΕΠ και είναι αυξημένο έναντι του προηγούμενου οικονομικού έτους κατά 13,5 δισεκατομμύρια ευρώ.

Δύο είναι οι κυριότερες αιτίες της διαμόρφωσης αυτού που πολύ υψηλού ποσοστού εισπρακτέου υπολοίπου. Πρώτον, παρατηρείται μια πολύ μεγάλη αναποτελεσματικότητα από την πλευρά της κεντρικής διοίκησης στην είσπραξη των επαναβεβαιωμένων προστίμων, που αφορούν σε παραβάσεις του Κώδικα Βιβλίων και Στοιχείων για παρελθόντα οικονομικά έτη. Η έλλειψη πληροφόρησης εκ μέρους του Γενικού Λογιστηρίου του Κράτους ως προς την παλαιότητα των προστίμων αυτών συμβάλλει σημαντικά στη δυσκολία επιβεβαίωσης της εισπραξιμότητάς τους.

Η δεύτερη αιτία αύξησης του ποσοστού του εισπρακτέου υπολοίπου είναι η μη καταγραφή των ανείσπρακτων εσόδων τελωνείων στο εισπρακτέο υπόλοιπο του απολογισμού. Αυτό έχει ως αποτέλεσμα, το υπόλοιπο που εκκρεμεί προς είσπραξη από τις τελωνειακές αρχές, να είναι διαφορετικό από αυτό που εμφανίζεται στον κρατικό απολογισμό.

Κατά την κρίση, λοιπόν, του Ελεγκτικού Συνεδρίου η παραπάνω πρακτική έρχεται σε ευθεία αντίθεση με την αρχή της ενότητας του άρθρου 79 του Συντάγματος, σύμφωνα με την οποία όλα τα έσοδα και έξοδα του κράτους πρέπει να αναγράφονται στον απολογισμό.

Όσον αφορά τις πραγματικές δαπάνες του οικονομικού έτους 2014, αυτές ανήλθαν σε 216,9 δισεκατομμύρια ευρώ, παρουσιάζοντας υπέρβαση σε σχέση με τις προβλέψεις του προϋπολογισμού κατά 93 δισεκατομμύρια ευρώ ή 75,16%.

Μια πολύ σημαντική ενότητα στην οποία θα ήθελα να αναφερθώ, είναι οι δαπάνες του ΕΣΠΑ για την περίοδο 2007-2013, ίσως του πιο κλασικού χρηματοδοτικού εργαλείου του κρατικού προϋπολογισμού. Στο σημείο αυτό παρατηρήθηκε πολύ υψηλό ανεκτέλεστο υπόλοιπο ενταγμένων έργων ύψους 2,6 δισεκατομμυρίων ευρώ εξαιτίας των υπερδεσμεύσεων της συγχρηματοδοτούμενης δαπάνης και της ύπαρξης ημιτελών έργων, καθώς επίσης κι εξαιτίας της μη διάθεσης ως το τέλος της προγραμματικής περιόδου δεσμευμένων πόρων σε χρηματοδοτικά εργαλεία.

Αρκεί να θυμηθούμε πως τον Ιανουάριο του 2015, έντεκα μόλις μήνες πριν τη λήξη της περιόδου, παραλάβαμε τα μισά προγράμματα του ΕΣΠΑ 2007-2013 σε σοβαρό κίνδυνο απώλειας πολύ σημαντικών πόρων, με ορισμένα μάλιστα από αυτά να είναι σε ακραία κατάσταση από πλευράς απορρόφησης, παραδείγματος χάριν η ψηφιακή σύγκλιση μόλις στο 60%.

Παράλληλα είχαν ενταχθεί έργα αξίας 10 δισεκατομμυρίων ευρώ παραπάνω από τον διαθέσιμο προϋπολογισμό, χωρίς καμμιά απολύτως ωριμότητα ή κοινωνική σκοπιμότητα, υπονομεύοντας έτσι το επόμενο ΕΣΠΑ και επιβαρύνοντας τους όποιους διαθέσιμους εθνικούς πόρους.

Στην ίδια ακριβώς κατάσταση κληθήκαμε να διαχειριστούμε και τον αναπτυξιακό νόμο, υπερδεσμεύσεις οι οποίες κατέληξαν σήμερα σε συμβασιοποιημένες οφειλές για έξι χιλιάδες τριακόσια επενδυτικά σχέδια ύψους 6,4 δισεκατομμυρίων ευρώ. Με άλλα λόγια είχαμε 6 δισεκατομμύρια ευρώ εντάξεις έργων, χωρίς να έχει προβλεφθεί ούτε 1 ευρώ, για να πληρωθούν αυτές οι επενδύσεις.

Θα πρέπει, λοιπόν, να σημειώσουμε με χαρακτηριστικό τρόπο, ότι η Κυβέρνηση αυτή κατάφερε να εξυγιάνει τα προγράμματα του ΕΣΠΑ της περιόδου 2007-2013. Ολοκληρώθηκε, λοιπόν, το 2015 το ΕΣΠΑ με ποσοστό απορρόφησης 100% και η χώρα μας κατατάχθηκε πρώτη στην απορρόφηση ανάμεσα σε είκοσι οκτώ κράτη-μέλη της Ευρωπαϊκής Ένωσης.

Επίσης καταφέραμε να τακτοποιήσουμε τις οφειλές των παλιών αναπτυξιακών νόμων και να ψηφίσουμε έναν νέο νόμο, που ήρθε όχι μόνο για να επιλύσει όλα αυτά τα προβλήματα αλλά και να δώσει μια νέα προοπτική για την επανεκκίνηση της οικονομίας και μια προσέγγιση διαφορετική από αυτή των προηγούμενων αναπτυξιακών νόμων.

Ας έρθουμε τώρα στον ισολογισμό της 31ης Δεκεμβρίου 2014. Θα πρέπει να σταθούμε στην απουσία μητρώου παγίων περιουσιακών στοιχείων της κεντρικής διοίκησης. Σύμφωνα, λοιπόν, με το Ελεγκτικό Συνέδριο η δημιουργία μητρώου παγίων αποτελεί ουσιώδη δημοσιονομική υποχρέωση, προκειμένου να προσδιοριστεί η ορθή χρηματοοικονομική θέση της κεντρικής διοίκησης, η μη τήρηση της οποίας επηρεάζει άμεσα το λειτουργικό αποτέλεσμα της κρίσης και το συνολικό έλλειμμα από λειτουργικές και μη λειτουργικές δραστηριότητες της κατάστασης της χρηματοοικονομικής επίδοσης.

Όπως είναι φανερό, όλα αυτά τα στοιχεία αποτελούν ουσιώδεις δημοσιονομικές παραβάσεις και έχουν ως συνέπεια να εμφανίζεται υποτιμημένη η καταγεγραμμένη αξία του ενεργητικού της κεντρικής χρηματοοικονομικής θέσης.

Στο σημείο αυτό είναι σημαντικό να επισημάνουμε την πολύ σημαντική πρωτοβουλία της Κυβέρνησης αλλά και του Υπουργείου Οικονομικών, που σε εφαρμογή της ευρωπαϊκής νομοθεσίας και των διεθνών λογιστικών προτύπων από τον Δεκέμβριο του 2015, βρίσκεται ήδη στη διαδικασία υλοποίησης του ενιαίου λογιστικού σχεδίου, βάσει του οποίου θα πραγματοποιηθεί η καταγραφή όλων των πάγιων περιουσιακών στοιχείων της κεντρικής διοίκησης.

Γενικότερα από τη μελέτη του ισολογισμού διαπιστώνεται η μη ορθολογική διάρθρωση του ενεργητικού της κεντρικής χρηματοοικονομικής θέσης της κεντρικής διοίκησης. Αυτό συμβαίνει, γιατί ως βασικό δομικό στοιχείο του ισολογισμού χρησιμοποιούνται απαιτήσεις αμφιβόλου εισπραξιμότητας, αλλά και γιατί δεν περιλαμβάνονται σταθερές αξίες, όπως πάγια και κόστη έργου που εκτελούνται. Σύμφωνα δε πάλι με το Ελεγκτικό Συνέδριο τα ανωτέρω αντίκεινται στις βασικές λογιστικές αρχές της αντικειμενικότητας, της πλήρους γνωστοποίησης και της συντηρητικότητας.

Κυρίες και κύριοι συνάδελφοι, κλείνοντας το κεφάλαιο αυτό, θα ήθελα να τονίσω βασικά την κρισιμότητα της περιόδου που διανύουμε. Αφ’ ενός τηρούμε απαρέγκλιτα το πρόγραμμα δημοσιονομικής προσαρμογής κι έτσι έχουμε κατορθώσει να τηρούμε τα συμφωνημένα πρωτογενή πλεονάσματα, ταυτόχρονα όμως και αφ’ ετέρου εμμένουμε και στο παράλληλο πρόγραμμά μας καθιστώντας φανερή την κοινωνική παρέμβασή μας μέσα στον κόσμο.

Δεν εθελοτυφλούμε. Γνωρίζουμε πάρα πολύ καλά ότι η αύξηση της φορολογίας, αδιαμφισβήτητα είναι πάρα πολύ μεγάλη. Για να μπορέσουμε να αντιμετωπίσουμε, όμως, την κατάσταση αυτή, κρίνεται επιβεβλημένη η διεύρυνση της φορολογικής βάσης και η αποτελεσματική αντιμετώπιση της φοροδιαφυγής. Έχουμε ήδη ξεκινήσει με νομοθετικές παρεμβάσεις όπως αυτές για την πάταξη του λαθρεμπορίου, η αναμόρφωση του Τελωνειακού Κώδικα, τα μέτρα για το λαθρεμπόριο καπνικών και συνεχίζουμε σταδιακά με το επερχόμενο νομοθέτημα για τις ηλεκτρονικές συναλλαγές.

Επιπλέον με τον νέο αναπτυξιακό νόμο εισάγουμε μια σειρά από καινοτομίες. Επιχειρούμε μια επενδυτική επανεκκίνηση και επιδιώκουμε την αναδιάρθρωση της οικονομίας και της ανάπτυξης της χώρας μας. Η ομαλή ολοκλήρωση της δεύτερης αξιολόγησης, η διευθέτηση του ζητήματος του χρέους και η ένταξη στην ποσοτική χαλάρωση της Ευρωπαϊκής Κεντρικής Τράπεζας σηματοδοτούν το πέρασμα της ελληνικής οικονομίας σε μια τελείως διαφορετική φάση. Ας ελπίσουμε ότι θα είναι ορατά στο άμεσο διάστημα τα σημάδια ανάκαμψης και προοπτικής της οικονομίας μας.

Σας ευχαριστώ πάρα πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε.

Τον λόγο έχει ο εισηγητής της Νέας Δημοκρατίας, κ. Σάββας Αναστασιάδης.

**ΣΑΒΒΑΣ ΑΝΑΣΤΑΣΙΑΔΗΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, καλούμαστε σήμερα στην Ολομέλεια της Βουλής να κυρώσουμε τον απολογισμό και τον ισολογισμό του κράτους του έτους 2014.

Η συζήτηση αυτή αποτελεί μια ιδιαίτερα σημαντική κοινοβουλευτική διαδικασία, γιατί αναφερόμαστε πάντα σε πραγματικά στοιχεία και όχι σε προβλέψεις. Ουσιαστικά η εκάστοτε κυβέρνηση λογοδοτεί ενώπιον του Κοινοβουλίου αναφορικά με την εκτέλεση του υπό συζήτηση προϋπολογισμού και την επαλήθευση των προβλέψεων και των προσδοκιών της. Γι’ αυτό οφείλεται στη συζήτηση αυτή, να δίδεται πάντα η αρμόζουσα προσοχή και βαρύτητα και, βεβαίως, και στην υλοποίηση και επίτευξη των στόχων που ετέθησαν από την εκάστοτε κυβέρνηση.

Αποκτά δε ακόμα μεγαλύτερη βαρύτητα η συζήτηση αυτή, όταν αναφερόμαστε σε ένα έτος όπως αυτό του 2014, ένα έτος με έντονες και πυκνές πολιτικές και οικονομικές εξελίξεις που στιγμάτισαν τα χρόνια που ακολούθησαν και εξακολουθούν ακόμα να μας επηρεάζουν και σήμερα.

Κυρίες και κύριοι συνάδελφοι, η Ελλάδα στα τέλη του 2014 βρισκόταν στον τελευταίο δύσκολο δρόμο ενός μαραθωνίου στα τελευταία μέτρα. Η προσπάθεια της χώρας για βελτίωση των δημοσιονομικών συνθηκών και εντατικοποίηση των διαρθρωτικών μεταρρυθμίσεων μέσω της εφαρμογής του Μεσοπρόθεσμου Πλαισίου Δημοσιονομικής Προσαρμογής 2012-2015 αποτέλεσε τον κύριο άξονα της λειτουργίας της με στόχο την περαιτέρω μείωση του ελλείμματος και την επιστροφή της χώρας στην ανάπτυξη.

Έως το 2014 πέρασαν έξι χρόνια βαθιάς ύφεσης. Το ΑΕΠ της χώρας παρουσίασε μια σωρευτική υποχώρηση πάνω από 25%. Το 2014, σηματοδότησε τη σταθεροποίηση και την επιστροφή της οικονομίας και της οικονομικής δραστηριότητας σε θετικούς ρυθμούς ανάπτυξης. Για πρώτη φορά μετά το 2008 καταγράφεται θετικός ρυθμός ανάπτυξης.

Οι περισσότεροι στόχοι του προϋπολογισμού του 2014 επιτεύχθηκαν. Η όποια υστέρηση οφείλεται στις εκβιαστικές εκλογές που προκλήθηκαν από την τότε αντιπολίτευση των ΣΥΡΙΖΑ-ΑΝΕΛ και στην αστάθεια και στην αβεβαιότητα που προκάλεσαν αυτές και είχαν σαν αποτέλεσμα τη μείωση των εσόδων στο τέλος του 2014 και στις αρχές του 2015.

Το πρωτογενές πλεόνασμα ξεπέρασε το 2014 τα 670 εκατομμύρια και διαμορφώθηκε στο 0,5% έναντι στόχου 1,5%. Σημειώνω δε εδώ ότι στην έγκριση της επικαιροποίησης του Μεσοπρόθεσμου Πλαισίου Δημοσιονομικής Στρατηγικής 2013,2015 – 2016, προβλεπόταν έλλειμμα περί τα 412 εκατομμύρια. Η χώρα παρουσίασε πλεόνασμα. Φαινόταν ότι οι πολύχρονες θυσίες του ελληνικού λαού άρχισαν να πιάνουν τόπο.

Κινητήριες δυνάμεις αυτής της εξέλιξης ήταν η αύξηση των εξαγωγών, ως αποτέλεσμα της αύξησης των εξαγόμενων υπηρεσιών λόγω της βελτίωσης της ανταγωνιστικότητας και η αύξηση της ιδιωτικής κατανάλωσης. Η ιδιωτική κατανάλωση το 2014 αυξήθηκε κατά 1,5%, υποστηριζόμενη από τη σταθεροποίηση του πραγματικού διαθέσιμου εισοδήματος, τη μείωση του γενικού επιπέδου τιμών αλλά και τη μείωση της αβεβαιότητας.

Η ανεργία παραμένοντας, βέβαια, σε πολύ υψηλά επίπεδα, άρχισε να μειώνεται. Παρατηρήθηκε οριακή άνοδος της απασχόλησης. Φαινόταν ότι σιγά-σιγά αλλά σταθερά, η Ελλάδα έβρισκε τον δρόμο της. Οι προσπάθειες της τότε κυβέρνησης είχαν αρχίσει να αποδίδουν καρπούς.

Το έλλειμμα του κρατικού προϋπολογισμού διαμορφώθηκε στο 2,7%, αυξημένο έναντι των αρχικών προβλέψεων αλλά σημαντικά μειωμένο γύρω στο 60% σε σχέση με αυτό του 2013.

Το 2014, ήταν ένα έτος δημοσιονομικών επιτευγμάτων. Η τότε κυβέρνηση ήλεγξε τις δαπάνες, περιόρισε τα ελλείμματα και έδειξε βούληση για τις απαιτούμενες μεταρρυθμίσεις. Ήταν ο δεύτερος χρόνος που η χώρα παρουσίαζε πλεονάσματα. Ο ελληνικός λαός δειλά αλλά σταθερά άρχισε να επανακτά τη χαμένη ασφάλεια και αβεβαιότητά του.

Σας θυμίζω, κυρίες και κύριοι συνάδελφοι, ότι το 2014 λάβανε χώρα οι μοναδικές μέχρι τότε φορολογικές ελαφρύνσεις, οι οποίες ανετράπησαν από τη σημερινή Κυβέρνηση. Μειώθηκε ο ΦΠΑ στην εστίαση κατά 13%. Σήμερα βρίσκεται στο 24%.

Μειώθηκε κατά 30% ο ειδικός φόρος κατανάλωσης στο πετρέλαιο θέρμανσης, ενώ εσείς τον αυξήσατε.

Μειώσαμε κατά 30% την έκτακτη εισφορά αλληλεγγύης, ενώ σήμερα αυξήθηκε.

Μειώσαμε τις ασφαλιστικές εισφορές κατά 5%, ενώ σήμερα τριπλασιάστηκαν.

Ακόμα και το κοινωνικό μέρισμα που δόθηκε το 2014 και έφτασε τα 455 εκατομμύρια ευρώ, ήταν υπερτριπλάσιο των 100 εκατομμυρίων ευρώ για την ανθρωπιστική κρίση της δικής σας Κυβέρνησης. Η πορεία προδιαγραφόταν προς τη σωστή κατεύθυνση, διακόπηκε όμως από την ανευθυνότητα της τότε αντιπολίτευσης και της σημερινής συγκυβέρνησης ΣΥΡΙΖΑ-ΑΝΕΛ.

Από τα τέλη του 2014, όταν και ξεκαθάρισαν ότι θα οδηγήσουν τη χώρα σε εκλογές, άρχισε να αλλάζει το θετικό κλίμα. Οι δείκτες του οικονομικού κλίματος κατά τους τελευταίους μήνες του 2014 και τους πρώτους μήνες του 2015 φάνηκε να χάνουν τη θετική δυναμική τους.

Παράλληλα, η εκτέλεση του προϋπολογισμού παρουσίασε απόκλιση έναντι των στόχων του Δεκεμβρίου του 2014 και του Φεβρουαρίου και Ιανουαρίου του 2015. Έτσι, οι εκβιαστικές και αχρείαστες εκλογές που προκάλεσε ο κ. Τσίπρας, χρησιμοποιώντας την εκλογή του Προέδρου της Δημοκρατίας, οι υπερβολικές και απραγματοποίητες υποσχέσεις στον ελληνικό λαό και οι επικίνδυνα άστοχοι χειρισμοί της Κυβέρνησης στη συνέχεια οδήγησαν τα πράγματα εκτός τροχιάς.

Ο κ. Τσίπρας ανέλαβε την εξουσία τον Ιανουάριο του 2015 και όχι μόνο δεν συνέχισε το δύσκολο και θετικό έργο της προηγούμενης κυβέρνησης, αλλά οδήγησε τη χώρα στο χείλος της καταστροφής. Την οδήγησε πίσω στα ελλείμματα.

Το 2014 έκλεισε με ανάπτυξη 0,4% και προβλεπόταν ισχυρή ανάπτυξη για το 2015 και το 2016 από όλους τους εγχώριους και διεθνείς οργανισμούς. Ο κ. Τσίπρας ήρθε και ξαναβύθισε τη χώρα στην ύφεση το 2015, ενώ το 2016 παραμένει στην ύφεση, προκαλώντας έτσι τεράστια μείωση στα εισοδήματα όλων των Ελλήνων.

Είναι χαρακτηριστικό και ενδεικτικό της ζημίας που προκάλεσε η σημερινή Κυβέρνηση ότι τον Νοέμβριο του 2014 η Ευρωπαϊκή Επιτροπή προέβλεπε ότι το ονομαστικό ΑΕΠ στο τέλος του 2016 θα ανερχόταν σε 196 δισεκατομμύρια ευρώ. Το ίδιο όργανο τον Μάιο του 2016 εκτίμησε ότι στο τέλος του 2016 το ΑΕΠ της χώρας θα είναι 175 δισεκατομμύρια ευρώ.

Κανείς δεν ισχυρίζεται βέβαια ότι όλα είχαν λυθεί το 2014. Η χώρα όμως είχε βρει τον δρόμο της και τον βηματισμό της. Και είναι βέβαιο πως, εάν η προηγούμενη κυβέρνηση αφηνόταν να ολοκληρώσει το έργο της, σήμερα η χώρα θα βρισκόταν εκτός μνημονίου.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Θα ήθελα ένα λεπτό ακόμη, κύριε Πρόεδρε.

Το νοικοκύρεμα των δημόσιων οικονομικών, η σταθερότητα, η εργατικότητα της προηγούμενης κυβέρνησης, η κερδισμένη αξιοπιστία της χώρας μας στο εξωτερικό και πάνω από όλα οι θυσίες του ελληνικού λαού όλα τα προηγούμενα χρόνια είχαν θέσει τις βάσεις για καλύτερες ημέρες. Δυστυχώς, ο τυχοδιωκτισμός του κ. Τσίπρα ανέτρεψε αυτή την πορεία.

Μελετώντας, κυρίες και κύριοι συνάδελφοι, τα στοιχεία της έκθεσης του Ελεγκτικού Συνεδρίου και του Γενικού Λογιστηρίου του Κράτους, παρατηρούμε μεταξύ άλλων τα εξής: Τα καθαρά εισπραχθέντα έσοδα του κρατικού προϋπολογισμού ανήλθαν σε 51,5 δισεκατομμύρια ευρώ, έναντι εκτιμήσεων 55,9 δισεκατομμύρια ευρώ, με ποσοστό υλοποίησης να εφαρμόζεται το 92,2%.

Η υστέρηση στα έσοδα παρατηρείται στο τέλος του χρόνου και στους δύο πρώτους μήνες του 2015, που δημοσιονομικά ενσωματώνονται στο 2014. Αυτό οφείλεται κυρίως στην αβεβαιότητα προκήρυξης και τελικά διεξαγωγής των εκλογών, στην ανοιχτή διαπραγμάτευση με τους δανειστές, στις πολυάριθμες και ψεύτικες εξαγγελίες της τότε αντιπολίτευσης, μεταξύ των οποίων και η προτροπή στους πολίτες να μην πληρώνουν τις υποχρεώσεις στο κράτος. Είναι γνωστό το κίνημα του «δεν πληρώνω». Παρ’ όλα αυτά, όμως, οι φόροι παρουσίασαν το 2014 σταθεροποίηση σε σχέση με τη σταθερή μείωση που είχαν όλα τα προηγούμενα χρόνια.

Ως προς το σκέλος των δαπανών, η τότε Κυβέρνηση πέτυχε το να διαμορφωθούν κάτω από τις εκτιμήσεις του προϋπολογισμού. Οι δαπάνες διαμορφώθηκαν στα 51,1 δισεκατομμύρια ευρώ, ενώ η εκτίμησή της ήταν στα 52,1 δισεκατομμύρια ευρώ, δηλαδή ένα δισεκατομμύριο λιγότερο.

Κυρίες και κύριοι συνάδελφοι, η χώρα μας κατά τη διετία 2015-2016 όχι μόνο έχασε δύο χρόνια, αλλά χρεώθηκε πολλά επιπλέον δισεκατομμύρια με τους άστοχους χειρισμούς της σημερινής Κυβέρνησης και κυρίως κατά την τραγική περίοδο των διαπραγματεύσεων του 2015. Η επιβολή των capital controls επισφράγισε και επιβεβαίωσε την καταστροφική πολιτική της περιόδου εκείνης.

Η υπερφορολόγηση που επέβαλε η Κυβέρνηση, οι καθυστερήσεις στις μεταρρυθμίσεις, οι κυβερνητικές τρικλοποδιές σε κάθε αποκρατικοποίηση και η παντελής έλλειψη εμπιστοσύνης κάνουν οποιαδήποτε πρόβλεψη για το 2017 να φαντάζει υπεραισιόδοξη, όπως χαρακτηριστικά τονίζει το Γραφείο Προϋπολογισμού της Βουλής στην τελευταία τριμηνιαία έκθεσή του.

Γι’ αυτό είναι καλό να κοπάσουν οι πανηγυρισμοί για το 2017. Μακάρι να επαληθευτείτε και να πάνε όλα καλά επ’ ωφελεία του κράτους και των πολιτών.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Επιστρέφοντας στο 2014, σας καλώ να συγκρίνουμε ορισμένα στοιχεία των δύο ετών, του 2014 και του 2015, για να διαμορφώσουμε μια πιο ξεκάθαρη εικόνα.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Αναστασιάδη, παρακαλώ να συντομεύετε.

**ΣΑΒΒΑΣ ΑΝΑΣΤΑΣΙΑΔΗΣ:** Τελειώνω, κύριε Πρόεδρε.

Το 2014 υπήρξε ανάπτυξη, μικρή, αλλά ανάπτυξη. Αυτό δεν αμφισβητείται από κανέναν. Το 2015 επιστρέψαμε στην ύφεση. Το 2014 οι εξαγωγές αυξήθηκαν. Το 2015 μειώθηκαν. Η ανεργία σημείωσε οριακή πτώση. Το 2015 αυξήθηκε. Τον Οκτώβριο του 2016, σύμφωνα με τα τελευταία στοιχεία, ογδόντα δύο χιλιάδες θέσεις εργασίας χάθηκαν. Είναι η μεγαλύτερη απώλεια θέσεων εργασίας των τελευταίων δεκαπέντε ετών. Το 2014 είχαμε μείωση των φορολογικών συντελεστών. Στη συνέχεια είχαμε υπερφορολόγηση των πάντων. Οι ληξιπρόθεσμες οφειλές του δημοσίου μειώθηκαν. Το 2015 αυξήθηκαν. Το 2014, τέλος, η χώρα βγήκε στις αγορές, έστω και δοκιμαστικά. Εσείς επιβάλατε τα capital controls.

Κυρίες και κύριοι συνάδελφοι, το 2014 ήταν ένας χρόνος-σταθμός. Ήταν σταθμός για τη σταθεροποίηση της χώρας, την επανεκκίνηση της οικονομίας, την έξοδο στις αγορές και την απαλλαγή, βεβαίως, από τα μνημόνια. Η εκτέλεση του προϋπολογισμού του 2014 περνούσε μέσα από συμπληγάδες, σε ένα ιδιαίτερα δύσκολο περιβάλλον, τόσο σε διεθνές όσο και εθνικό επίπεδο.

Παρά τις όποιες αστοχίες, σήμερα οφείλουμε να πιστώσουμε στην τότε κυβέρνηση τις μεγάλες προσπάθειες και τα θετικά αποτελέσματα και να σταθούμε στα διδάγματα. Τα αποτελέσματα της εκτέλεσης του προϋπολογισμού του 2014 έδειχναν τον δρόμο προς την έξοδο από την κρίση. Η χώρα είχε μπει σε θετικούς ρυθμούς ανάπτυξης.

Δυστυχώς, η αναγκαία τότε συναίνεση για την εκλογή Προέδρου της Δημοκρατίας δεν δόθηκε από τη σημερινή Κυβέρνηση και από τα κόμματα του ΣΥΡΙΖΑ και των ΑΝΕΛ. Αν είχαν σταθεί τότε στο ύψος των περιστάσεων, με γνώμονα το εθνικό και όχι το κομματικό συμφέρον, η χώρα θα ήταν σε πολύ καλύτερη μοίρα. Δυστυχώς, ο κ. Τσίπρας φάνηκε κατώτερος των περιστάσεων.

Το 2014 πρέπει να αποτελέσει ένα έτος διδακτικό για όλους μας, σήμερα και για τις επόμενες γενιές. Με αυτές τις εκτιμήσεις και επισημάνσεις ψηφίζουμε τον απολογισμό και τον ισολογισμό του 2014.

Σας ευχαριστώ, κύριε Πρόεδρε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο ειδικός αγορητής της Χρυσής Αυγής, ο κ. Καρακώστας Ευάγγελος.

**ΕΥΑΓΓΕΛΟΣ ΚΑΡΑΚΩΣΤΑΣ:** Επί του απολογισμού του 2014 η Χρυσή Αυγή καταθέτει τις κάτωθι διαπιστώσεις:

Εις ό,τι αφορά τα έσοδα, λαμβάνοντας σοβαρά υπ’ όψιν τις επισημάνσεις του Ελεγκτικού Συνεδρίου, είμαστε επιφυλακτικοί στο να θεωρούμε ως δεδομένο ότι τα έσοδα του κράτους λογιστικοποιούνται και αποτυπώνονται επακριβώς, συμπέρασμα στο οποίο μας οδηγεί η μη σωστή λογιστική αποτύπωση των δεδομένων στον ισολογισμό.

Είναι δεδομένη η απόκλιση σχετικά με τα προϋπολογισμένα έσοδα κατά 5 δισεκατομμύρια περίπου, 8,6%, κάτι το οποίο θα φαίνεται συνεχώς στα κλεισίματα και των επόμενων οικονομικών χρήσεων, εφόσον οι συνεχείς αυξήσεις των φόρων θα έχουν τα αντίθετα από τα επιδιωκόμενα αποτελέσματα.

Με δεδομένο ότι η φοροδοτική ικανότητα των Ελλήνων βαίνει συνεχώς μειούμενη, αυτό που θα αποτυπώνεται θα είναι οι επισφάλειες και ανείσπρακτες φορολογικές οφειλές, οι οποίες θα διογκώνουν το ενεργητικό, αλλά οι οποίες στην ουσία δεν θα εισπραχθούν ποτέ.

Αξιοσημείωτο είναι, επίσης, το γεγονός ότι η σχέση άμεσων και έμμεσων φόρων τείνει στο «ένα προς ένα», καταδεικνύοντας τη φοροκαταιγίδα η οποία έχει επέλθει στην κατανάλωση καπνικών, στην αύξηση του ΦΠΑ, στις μεταβιβάσεις ακινήτων, στα τέλη χαρτοσήμου και επιβαρύνει αδιακρίτως φοροδοτικής ικανότητας όλους τους φορολογούμενους καταναλωτές.

Σχετικά με τα πιστωτικά έσοδα, κυρίως στον δανεισμό, φαίνεται καθαρά ότι οι δόσεις των μνημονίων χορηγούνται για να καλύψουν τη δουλεία των τόκων και το δημόσιο αναγκάζεται να καταφεύγει σε εσωτερικό δανεισμό, ώστε να μπορεί να καλύψει άμεσες υποχρεώσεις.

Εις ό,τι αφορά τα έξοδα, το 2014, ως προεκλογική περίοδος, μετά την ήττα του κυβερνώντος στις ευρωεκλογές και την επικείμενη προεδρική εκλογή, μπορεί να χαρακτηριστεί ως ένα έτος παροχών. Ειδικά επισημαίνεται ότι, αν και δεν είχε καταγραφεί στον προϋπολογισμό, με υπουργικές αποφάσεις η Κυβέρνηση προέβη στην εξόφληση υποχρεώσεων παρελθόντων ετών.

Το συμπέρασμα είναι ότι στην Κοινοβουλευτική Δημοκρατία οι κυβερνώντες σκέφτονται τον λαό μόνο προεκλογικά, προβαίνοντας σε παροχές όχι από αποθεματικά του κράτους, αλλά πάντα μέσω νέων δανεισμών. Σύμφωνα με την έκθεση του Ελεγκτικού Συνεδρίου, αξιοσημείωτες είναι οι υπερβάσεις κυρίως σε νομικά πρόσωπα για κατασκευές έργων, αλλά και οι συμφωνίες ανταλλαγής επιτοκίων. Αν και η ανταλλαγή έγινε προφανώς για τη μείωση του κόστους δανεισμού, το Ελεγκτικό Συνέδριο επισημαίνει ότι το τελευταίο αυξήθηκε, αφού παρατηρείται η αύξηση στους τόκους του δημοσίου χρέους κατά περίπου 290 εκατομμύρια ευρώ.

Παρατηρείται, επίσης, η αύξηση των μισθών των υπαλλήλων της κεντρικής διοίκησης κατά 0,85%. Το πώς συμβαίνει αυτό, ενώ οι μισθοί μειώθηκαν, μας οδηγεί στο συμπέρασμα πως έγιναν προεκλογικές προσλήψεις, διογκώνοντας ακόμη περισσότερο το κομματικό κράτος εις βάρος των Ελλήνων φορολογουμένων.

Σημαντικό ποσό δαπανήθηκε και σε καταθέσεις εγγυήσεων, δηλαδή σε εγγυήσεις δημοσίων επιχειρήσεων για τις οποίες το κράτος κλήθηκε να πληρώσει μετά τη σχεδιασμένη απαξίωσή τους και την πώλησή τους έναντι ευτελούς τιμήματος.

Στο θέμα των δαπανών για δημόσιες επενδύσεις παρατηρούμε ότι η απορρόφηση του ΕΣΠΑ 2007-2013 ανήλθε σε ένα ποσοστό της τάξεως του 80,09%. Θεωρούμε εντελώς παράλογο μέσα στη συγκεκριμένη οικονομική συγκυρία να μην απορροφάται το 100% των πόρων, ειδικά όταν τα συγκεκριμένα χρήματα είναι ίσως το μόνο θετικό της συμμετοχής της Ελλάδας στην Ευρωπαϊκή Ένωση. Η μη απορρόφηση κονδυλίων οφείλεται σε αρτηριοσκληρωτικές νοοτροπίες του δημοσίου και την έλλειψη οργάνωσης. Οι υπερδεσμεύσεις για κάποια έργα μέχρι και 150% δηλώνει την υπερκοστολόγηση των έργων και των προμηθειών μεταξύ κυβερνητικών στελεχών και εργολάβων.

Τέλος, σχετικά με τα πρωτογενή πλεονάσματα θεωρούμε ότι δεν αποτυπώνονται στην πραγματική οικονομία, ασχέτως του τρόπου με τον οποίο υπολογίζονται στην οικονομική επιστήμη, εφόσον τα χρέη είναι υπέρογκα.

Επισημαίνουμε ιδιαίτερα τις λογιστικές αλχημείες, οι οποίες παρατηρούνται στη σελίδα 28 της έκθεσης του Ελεγκτικού Συνεδρίου, κάτι το οποίο από μόνο του θα μπορούσε να αποτελέσει και ένα επιχείρημα καταψήφισης του απολογισμού.

Πάμε στον ισολογισμό του 2014: Οι ομοιότητες του 2014 με τη σημερινή κατάσταση είναι κάτι παραπάνω από εξόφθαλμες, γεγονός το οποίο φανερώνει ότι μπορεί να έχουν αλλάξει τα πρόσωπα στη διακυβέρνηση της χώρας, αλλά οι πολιτικές δουλικότητας και εξασφάλισης των συμφερόντων των δανειστών παραμένουν οι ίδιες. Το ίδιο έργο βλέπουμε και τώρα με το σενάριο του κλεισίματος της δεύτερης αξιολόγησης, όπου οι εταίροι σας σας επαινούν για τα μέτρα που έχουν παρθεί έως τώρα, αλλά συγχρόνως σας προτρέπουν στην περαιτέρω υλοποίηση και των υπολοίπων, με στόχο πάντα την πλήρη εξαθλίωση όλων των Ελλήνων.

Ας δούμε κάποια επιμέρους στοιχεία, όπως είναι η απασχόληση του εργατικού δυναμικού σε εθνική βάση. Το ποσοστό της ανεργίας μετριέται από την αναλογία των ανέργων προς το εργατικό δυναμικό. Εξετάζοντας αυτούς τους δύο δείκτες μαζί είναι φανερό ότι η πτώση του ποσοστού της ανεργίας δεν οφείλεται στη δημιουργία νέων θέσεων εργασίας. Η ΕΛΣΤΑΤ χωρίζει τον πληθυσμό ανά ηλικιακή ομάδα, που δείχνει ότι το ποσοστό των νέων στην Ελλάδα μειώνεται σταθερά, ενώ ο αριθμός των ατόμων μεγαλύτερης ηλικίας αυξάνεται σταθερά. Συγκρίνοντας την ηλικιακή ομάδα δεκαπέντε έως είκοσι εννέα ετών με την ομάδα των σαράντα πέντε και άνω ετών, διαπιστώνουμε ότι η μείωση της νεανικότητας του πληθυσμού επιταχύνθηκε από το 2007, αντισταθμίζοντας την αύξηση του αριθμού των Ελλήνων ηλικίας σαράντα πέντε ετών και άνω. Ταυτόχρονα δε έρχεται και η μείωση του αριθμού των κατοίκων ηλικίας τριάντα με σαράντα τεσσάρων.

Είναι σίγουρο, λοιπόν, ότι αυτή η μείωση οφείλεται στο ότι τα άτομα αυτής της ηλικιακής ομάδας μετανάστευσαν στο εξωτερικό. Δεδομένων των πολύ υψηλών ποσοστών ανεργίας στην Ελλάδα, εκτιμάται ότι η μετανάστευση των Ελλήνων στο εξωτερικό θα αυξηθεί κατακόρυφα τα επόμενα χρόνια. Αυτή η συνδυασμένη απώλεια ανθρώπινου κεφαλαίου είναι ένας ακόμη λόγος για να καταστεί πολύ πιο δύσκολη η ανάκαμψη της ελληνικής οικονομίας.

Τελευταίο, αλλά εξίσου σημαντικό: Η μείωση του ποσοστού του ενεργού πληθυσμού, κατάλληλου για εργασία, σε συνδυασμό με την αύξηση του αριθμού των ηλικιωμένων ατόμων προκαλεί σοβαρά προβλήματα στο συνταξιοδοτικό σύστημα της χώρας.

Ισοζύγιο τρεχουσών συναλλαγών: Το έλλειμμα στο ισοζύγιο τρεχουσών συναλλαγών, που ανερχόταν σε 16,3% του ΑΕΠ το 2008, έχει μειωθεί σε 2,8% του ΑΕΠ. Αυτό εκ πρώτης όψεως εμφανίζεται ως επιτυχία της οικονομικής πολιτικής. Στην πραγματικότητα, όμως, δεν οφείλεται σε αύξηση των εξαγωγών, αλλά στη μείωση των εισαγωγών, οι οποίες κατέρρευσαν υπό το βάρος της συρρίκνωσης της εσωτερικής ζήτησης. Αυτό δεν αποτελεί θετική εξέλιξη, διότι οι εισαγωγές θα επιστρέψουν αμέσως μόλις εκκινήσει η διαδικασία ανάκαμψης της ελληνικής οικονομίας και τα ελλείμματα θα επανεμφανιστούν. Εάν το ισοζύγιο δεν μπορέσει να στηριχθεί στις εξαγωγές, θα αποτελεί έναν μόνιμο περιοριστικό παράγοντα της αύξησης του ΑΕΠ και η ελληνική οικονομία θα παραμείνει κλειδωμένη σε χαμηλά επίπεδα παραγωγής.

Η αύξηση των εξαγωγικών επιδόσεων αποτέλεσε κύριο στόχο της πολιτικής της εσωτερικής υποτίμησης. Για να επιτευχθεί αυτός ο στόχος επιταχύνθηκαν διαρθρωτικές αλλαγές στην αγορά εργασίας, ώστε να μειωθεί το κόστος της εργασίας.

Έτσι, χωρίς αύξηση της εξωτερικής ζήτησης και με την εγχώρια ζήτηση να καταρρέει, η Ελλάδα απώλεσε το ¼ του ΑΕΠ, από τα 240 πήγε στα 180 δισεκατομμύρια, έχασε το 1/10 του κεφαλαιακού αποθέματός της και έθεσε σε αναγκαστική αργία το ¼ περίπου του εργατικού της δυναμικού, το οποίο απαξιώνεται τώρα εξαιτίας της υπερμεγέθους μακροχρόνιας ανεργίας.

Από την άλλη πλευρά, συνεχίζεται η τακτική της οικονομικής αφαίμαξης των νοικοκυριών με πλήθος άμεσων και έμμεσων φόρων, που οδηγεί στην αδυναμία αποπληρωμής των τραπεζικών τους υποχρεώσεων.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Δώστε μου δυο λεπτά ακόμα, κύριε Πρόεδρε.

Στο πλαίσιο αυτό, η επισφαλής και ασταθής κατάσταση του ελληνικού τραπεζικού συστήματος οφείλεται σε σημαντικό βαθμό στην πτώση των επενδύσεων εκ μέρους του ιδιωτικού τομέα. Η κεφαλαιακή επάρκεια του δανειακού τομέα εξακολουθεί να είναι αδύναμη, καθιστώντας πολύ δύσκολη την πρόσβαση στην πιστωτική ρευστότητα για τις μικρομεσαίες επιχειρήσεις –οι οποίες είναι και η ραχοκοκαλιά της οικονομίας- και δίνεται μόνο στις πιο ισχυρές και πιστοληπτικά πιο αξιόπιστες εταιρείες, μεγαλώνοντας έτσι τη διαφορά μεταξύ των επιχειρήσεων, δημιουργώντας ένα σαφώς μεροληπτικό επενδυτικό περιβάλλον, όπου ο ισχυρός γίνεται ισχυρότερος και ο μικρομεσαίος εξαφανίζεται.

Έτσι γεννήθηκε ένα από τα μεγαλύτερα προβλήματα των μεγάλων συστημικών τραπεζών, ο όγκος των μη εξυπηρετούμενων δανείων, ένα σύμπτωμα της παγίδας χρέους-αποπληθωρισμού, στην οποία έχει εγκλωβιστεί η Ελλάδα.

Έχουμε, επίσης, μείωση της αγοραστικής δύναμης. Ο αποπληθωρισμός των μισθών στην Ελλάδα έχει πραγματοποιηθεί με ρυθμούς που δεν έχει βιώσει ποτέ ανεπτυγμένη χώρα στη μεταπολεμική εποχή. Οι ονομαστικοί μισθοί στο πρώτο τρίμηνο του 2014 είναι κατά 24,8% χαμηλότεροι από ό,τι στο αποκορύφωμά τους στις αρχές του 2010, ενώ οι πραγματικοί μισθοί είναι κατά 28,7% χαμηλότεροι από ό,τι στην προηγούμενη κορυφή τους το 2010.

Μια ακόμη παράμετρος η οποία αξίζει να σημειωθεί είναι ο δανεισμός που παρουσιάζει αύξηση σε σχέση με τις προβλέψεις του προϋπολογισμού κατά περίπου 97 δισεκατομμύρια ευρώ και ανέρχεται συνολικά σε 162 δισεκατομμύρια περίπου.

Εν κατακλείδι, όλα τα προαναφερόμενα στοιχεία από την πραγματική εικόνα της ελληνικής οικονομίας, αλλά και από τα στοιχεία ενός ισολογισμού που απεικονίζει την ένδεια μιας καθοδηγούμενης οικονομικής πολιτικής, μάς οδηγούν στο ασφαλές συμπέρασμα ότι κοινός στόχος όλων των κυβερνήσεων που μετείχαν στα εθνοκτόνα μνημόνια είναι η παράδοση της χώρας, η οποία επιτυγχάνεται με τον συνεχή δανεισμό, την καταστροφή των οικονομικών δυνατοτήτων των ελληνικών οικογενειών και την αποδόμηση του αξιόμαχου των Ενόπλων Δυνάμεων από τη συνεχή μείωση των ποσών για τον εξοπλισμό τους.

Ο Λαϊκός Σύνδεσμος-Χρυσή Αυγή ούτε υπέγραψε ούτε πρόκειται ποτέ να υπογράψει συμφωνίες υποδούλωσης και μέτρα τα οποία οδηγούν τον λαό μας στον αφανισμό.

Η Χρυσή Αυγή όχι μόνο καταψηφίζει τον απολογισμό και τον ισολογισμό του οικονομικού έτους 2014, αλλά επιπρόσθετα καθιστά σαφές πως η απόδοση των ευθυνών και η τιμωρία εκείνων που συνέβαλαν στην ολοκληρωτική καταστροφή της ελληνικής οικονομίας και κοινωνίας θα είναι ένα από τα κυριότερα έργα της επερχόμενης εθνικής κυβερνήσεως της Χρυσής Αυγής.

Ευχαριστώ.

(Χειροκροτήματα από την πτέρυγα της Χρυσής Αυγής)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο ειδικός αγορητής της Δημοκρατικής Συμπαράταξης κ. Κουτσούκος.

**ΓΙΑΝΝΗΣ ΚΟΥΤΣΟΥΚΟΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, η συζήτηση του ισολογισμού και του απολογισμού ενός οικονομικού έτους δίνει τη δυνατότητα να εξαχθούν χρήσιμα συμπεράσματα για το κατά πόσο μια κυβέρνηση επέτυχε τους στόχους της, ποιοι ήταν οι λόγοι που δεν τους επέτυχε και κυρίως, εμείς εδώ στη Βουλή να αντιληφθούμε με ποιον τρόπο μπορεί να υλοποιείται ένα προϋπολογισμός, καθώς για πολλά χρόνια στη χώρα μας δεν είχαμε όχι απλώς υλοποιήσει τον προϋπολογισμό, αλλά είχαμε μια πολιτική που τα έριχνε όλα έξω. Γιατί το λέω αυτό;

Το λέω, κυρίες και κύριοι συνάδελφοι, γιατί θα υποστηρίξω στην τοποθέτησή μου πως το 2014, τον απολογισμό του οποίου συζητάμε σήμερα, ήταν ένα έτος που σηματοδότησε με τα οικονομικά αποτελέσματα πως η χώρα μας θα μπορούσε να έχει μια πορεία εξόδου από τα μνημόνια, σε αντίθεση με ό,τι συνέβη και δεσμεύτηκε από την Κυβέρνηση των ΣΥΡΙΖΑ-ΑΝΕΛ για ακόμη τρία χρόνια μέχρι το 2018 και βλέπουμε.

Κυρίες και κύριοι συνάδελφοι, η συζήτηση, επίσης, έχει ιδιαίτερη σημασία γιατί γίνεται σε μια συγκυρία που επικρατούν τα οικονομικά στην ημερήσια διάταξη, καθώς, όπως όλοι γνωρίζετε, από 1-1-2017, δηλαδή σε έναν μήνα και κάτι, θα αρχίσουν οι πολίτες να πληρώνουν τους νέους αυξημένους φόρους, θα έρθουν καινούργιες πρόσθετες περικοπές, πέραν από αυτές που υπήρξαν το 2015 και το 2016, σε μισθούς, συντάξεις και κοινωνικές παροχές και κατά συνέπεια, έχει ενδιαφέρον τι συζητάμε αυτή την περίοδο, όπως έχει ενδιαφέρον, βεβαίως, και ότι γίνεται συζήτηση και για το χρέος.

**ΑΝΔΡΕΑΣ ΛΟΒΕΡΔΟΣ:** Και εισφορές.

**ΓΙΑΝΝΗΣ ΚΟΥΤΣΟΥΚΟΣ:** Και εισφορές.

Εμείς, κυρίες και κύριοι συνάδελφοι, ξέρουμε πολύ καλά ότι ξεκινήσαμε μια δύσκολη προσπάθεια το 2010 –το 2014 ήταν η πέμπτη συνεχή χρονιά αυτής της προσπάθειας- με αποφάσεις που πήραμε μόνοι μας, για να μην χρεοκοπήσει άτακτα η χώρα, καθώς η εξέλιξη των οικονομικών μεγεθών του 2009 με έλλειμμα 15,1% του ΑΕΠ -δηλαδή 35 δισεκατομμύρια σε ετήσια βάση ήταν το έλλειμμα της γενικής κυβέρνησης, τόσο έμπαινε μέσα το «μαγαζί», για να μας αντιληφθούν οι πολίτες- και η εκτίναξη του χρέους στα 300 δισεκατομμύρια δημιούργησαν μια κρίση δανεισμού και κρίση ρευστότητας. Και άρα, η Ελλάδα μπήκε σε ένα πρόγραμμα. Επαναλαμβάνω ότι η κρίση έφερε το μνημόνιο και όχι το μνημόνιο την κρίση.

Ξεκινήσαμε, λοιπόν, αυτή τη δύσκολη προσπάθεια μόνοι μας. Μας πετροβολούσαν άπαντες, άλλοι από τα «Ζάππεια» και άλλοι από την πλατεία Συντάγματος. Το οικονομικό επιτελείο της Κυβέρνησης, προεξάρχοντος του κ. Τσακαλώτου, του κ. Κατρούγκαλου και άλλων, έβγαζε λόγους εκεί στο Σύνταγμα μαζί με τους «αγανακτισμένους». Τα θυμίζω. Έταζαν λαγούς με πετραχήλια. Κι όμως, εμείς πήγαμε σε μια σκληρή προσπάθεια.

Θέλω να σημειώσετε ότι αυτή η προσπάθεια μέχρι το 2012 απέδωσε μείωση του διαρθρωτικού ελλείμματος κατά δύο τρίτα, με τις αποφάσεις που πήραμε το 2010. Μετά υπήρξαν και άλλες δυνάμεις που μπήκαν σε αυτή την προσπάθεια, η Νέα Δημοκρατία που προσχώρησε πολύ καθυστερημένα και εσχάτως έχει προσχωρήσει και ο ΣΥΡΙΖΑ. Η προσγείωση, όμως, ήταν ανώμαλη και το κόστος πάρα πολύ μεγάλο.

Θέλω να σημειώσω, επίσης, ότι το κόστος αυτής της προσαρμογής θα ήταν πολύ λιγότερο και τα αποτελέσματα θα ήταν πολύ πιο γρήγορα, αν δεν είχαμε και τις διπλές εκλογές του 2012, στις οποίες επέμενε τότε ο κ. Σαμαράς, για να γίνει Πρωθυπουργός.

Θυμίζω στους ρέκτες πως η απόφαση του Eurogroup τον Νοέμβριο του 2012, με την οποία πήραμε τη δυνατότητα βελτίωσης των μακροοικονομικών του χρέους, αναφέρει τη δυσμενή εξέλιξη που υπήρξε στο προφίλ του χρέους, λόγω των διπλών εκλογών του 2012 και της παρατεταμένης ακυβερνησίας. Τα πρόσθετα μέτρα του Δεκέμβρη του 2012 ήταν περίπου 9 δισεκατομμύρια.

Αυτά για την ιστορία. Αυτά για να βγάλουμε συμπεράσματα, για να δούμε και πώς οι διπλές εκλογές του 2015 καταβαράθρωσαν και τη χώρα. Κι έρχεται το απλό ερώτημα: Καλά, δεν θα βάλει μυαλό το πολιτικό προσωπικό για να φύγει από αυτές τις αλλεπάλληλες, συγκρουσιακού χαρακτήρα αντιλήψεις τού «φύγε εσύ να έρθω εγώ και να τα κάνω όλα μόνος μου»; Κανένας δεν μπορεί να τα κάνει μόνος του.

Λέω, λοιπόν, ότι το 2014, χάρη στους κόπους και τις θυσίες του ελληνικού λαού, είχαμε βελτίωση όλων των οικονομικών μεγεθών. Ήδη το ισοζύγιο τρεχουσών συναλλαγών είχε βελτιωθεί από το 2013.

Η δημοσιονομική διαχείριση του 2013 έβαλε τη βάση για να έχουμε ένα μικρό πλεόνασμα, το οποίο συνεχίστηκε και το 2014. Είχαμε δηλαδή για πρώτη φορά πρωτογενές πλεόνασμα και για πρώτη φορά, μετά το 2008, είχαμε ρυθμούς ανάπτυξης στο τέλος του χρόνου. Και όλες οι προβλέψεις των διεθνών οργανισμών -Ευρωπαϊκή Τράπεζα, ΔΝΤ-, αυτές που επικαλείται και τώρα η Κυβέρνηση για την ανάπτυξη που θα έχουμε το 2017, έλεγαν ότι η χώρα πάει πολύ καλά και είχε τις δυνατότητες να ασκήσει μια πολιτική εξόδου από το μνημόνιο, με βάση τη γραμμή που είχαμε διαμορφώσει τότε:

Να κλείσουμε την πέμπτη αξιολόγηση, να πάρουμε τα υπολειπόμενα από τις δόσεις, να αξιοποιήσουμε τα 11 δισεκατομμύρια του Ταμείου Χρηματοπιστωτικής Σταθερότητας, υπόλοιπο του δανείου των 50 δισεκατομμυρίων για την ανακεφαλαιοποίηση των τραπεζών, με πιστωτική προληπτική γραμμή και να βγούμε στις αγορές.

Αυτό το σχέδιο, όπως ξέρετε, δεν πέτυχε. Δεν πέτυχε γιατί υπήρχε μια πολιτική ανατροπή, χάρη στον εκβιασμό που άσκησε τότε ο ΣΥΡΙΖΑ, οι ΑΝΕΛ και οι άλλες δυνάμεις που κατατρομοκρατούσαν τους Έλληνες πολίτες, και ανετράπη.

Και ενώ η Κυβέρνηση είχε όλα αυτά τα πλεονεκτήματα και θα μπορούσε μέχρι τον Φλεβάρη να κλείσει μια επωφελή συμφωνία για τη χώρα, πατώντας σε αυτά τα δεδομένα, στους κόπους και τις θυσίες του ελληνικού λαού, τα ανέτρεψε, πήγε στον τυχοδιωκτισμό. Και όταν φτάσαμε στον Ιούλιο του 2015, μπροστά στον τρόμο του κ. Τσίπρα ότι δεν θα έχει ούτε αεροπλάνο, ούτε ελικόπτερο για να φύγει αν θα χρεοκοπήσει η χώρα, πήγε και συμφώνησε, με όρους εθνικής ήττας, σε ένα επαχθέστατο μνημόνιο και σε μια συμφωνία που έχει δεσμεύσει τη χώρα.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)

Θα χρειαστώ ένα λεπτό παραπάνω, κύριε Πρόεδρε, όπως και άλλοι συνάδελφοι.

Κατά συνέπεια, όποια κριτική και να ασκήσει κάποιος στον απολογισμό του 2014, ότι δηλαδή είχε πολύ πιο φιλόδοξους στόχους –ναι, γιατί πράγματι είχε φιλόδοξους στόχους- να αυξήσει τα έσοδα κατά 2,1 δισεκατομμύρια και να μειώσει τις δαπάνες κατά 3,1 δισεκατομμύρια, όποια κριτική και να ασκήσει ότι δεν έπιασε αυτούς τους στόχους, δεν μπορεί να υποβαθμίσει το γεγονός ότι για πρώτη φορά είχαμε αυτό το μικρό πρωτογενές πλεόνασμα, συμβατό με το μεσοπρόθεσμο σχέδιο δημοσιονομικής στρατηγικής, και ότι είχαμε βελτίωση όλων των δημοσιονομικών μεγεθών.

Για την απόκλιση στο σκέλος των εσόδων, θέλω να θυμίσω σε όλους εδώ στη Βουλή -αλλά απουσιάζουν οι Κοινοβουλευτικοί Εκπρόσωποι του ΣΥΡΙΖΑ εκείνης της εποχής και ο κ. Τσακαλώτος είναι στα υπουργικά έδρανα- τι μας έλεγαν εδώ. Μας μιλούσαν για σεισάχθεια.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ποιος θα πήγαινε, κυρίες και κύριοι συνάδελφοι, να πληρώσει τις εκατό δόσεις που ρυθμίσαμε, όταν έλεγαν τα στελέχη του ΣΥΡΙΖΑ για σεισάχθεια; Ποιος θα πήγαινε να πληρώσει, όταν ο κ. Τσίπρας έλεγε ότι θα καταργούσε τον ΕΝΦΙΑ και ο κ. Καμμένος ότι δεν θα πληρώσει τον ΕΝΦΙΑ; Πολιτικοί Αρχηγοί τα έλεγαν αυτά μπροστά στις κάμερες.

Λοιπόν, έρχομαι τώρα να πω ότι η ζημιά που έγινε για τη χώρα είναι πάρα πολύ μεγάλη, την πληρώνουμε, με όσα βιώνει σήμερα ο ελληνικός λαός. Και συγκριτικά το 2014, με ό,τι ακολούθησε το 2015 και το 2016, προφανώς είναι μια καλύτερη χρονιά, που, επαναλαμβάνω, καταστράφηκε από την πολιτική του ΣΥΡΙΖΑ και την υπονόμευση.

Δηλαδή στο ερώτημα που μας λένε οι συνάδελφοι του ΣΥΡΙΖΑ: «Μα, εμείς καταστρέψαμε τη χώρα, ρε παιδιά;», να πούμε ότι βεβαίως δεν την καταστρέψατε εσείς, αλλά καταστρέψατε την ελπίδα και τη δυνατότητα να βγει από τα μνημόνια.

Δυο κουβέντες θα πω τώρα, κυρίες και κύριοι συνάδελφοι, για τον ισολογισμό. Η παρατήρηση του Ελεγκτικού Συνεδρίου, που έγινε και πέρσι, ότι ο ισολογισμός του κράτους δεν είναι επαρκής, έχει μεγάλη σημασία για το οικονομικό επιτελείο κάθε φορά. Ούτε ήταν τα προηγούμενα χρόνια – το λέω για να μην νομίζετε ότι θέλω να ασκήσω καμμιά ιδιαίτερη κριτική προς την πλευρά της Κυβέρνησης, με βάση αυτήν την παρατήρηση.

Προσέξτε, όμως, στο παρελθόν τα ακίνητα του δημοσίου, την περιουσία του δημοσίου, τις συμμετοχές του δημοσίου τις διαχειριζόταν ο Υπουργός Οικονομικών. Από φέτος, μετά την ψήφιση του υπερταμείου, όλη αυτή η περιουσία έχει περάσει στον έλεγχο των δανειστών μας. Δεν μπορεί να κάνει τίποτα ο Υπουργός των Οικονομικών, χωρίς τη σύμφωνη γνώμη τους.

Άρα, ο ελληνικός λαός τώρα δεν έχει αξία να ξέρει ποια είναι η καθαρή θέση του ελληνικού δημοσίου, δηλαδή πόσο αξίζουν τα ακίνητά του, τα οικόπεδά του και οι συμμετοχές του στις δημόσιες επιχειρήσεις;

Νομίζω ότι αν αυτή η παρατήρηση στο παρελθόν πέρναγε στα ψηλά, πέρναγε χωρίς κανέναν σχολιασμό, φέτος πρέπει να την αναδείξουμε, διότι άλλαξαν δραματικά τα δεδομένα που έχουν να κάνουν με την άσκηση της διαχείρισης της δημόσιας περιουσίας.

Πολύ δε περισσότερο, κυρίες και κύριοι συνάδελφοι, που αυτό, όπως θα αποδειχθεί στην πορεία, είναι συνδεδεμένο με τη συζήτηση για τη μείωση του χρέους, μια συζήτηση η οποία σας θυμίζω ότι είχε ξεκινήσει στο παρελθόν. Και τότε υπήρχε απαίτηση των δανειστών μας για να φτιάξουμε αυτό το υπερταμείο, αλλά το είχαμε αποτρέψει.

Με αυτά -και συγγνώμη για την υπέρβαση του χρόνου- δηλώνουμε ότι θα ψηφίσουμε και τον ισολογισμό και τον απολογισμό του 2014.

Ευχαριστώ, κύριε Πρόεδρε.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ-ΔΗΜΑΡ)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Κουτσούκο.

Τον λόγο έχει ο ειδικός αγορητής του Κομμουνιστικού Κόμματος Ελλάδας κ. Καραθανασόπουλος.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ευχαριστώ, κύριε Πρόεδρε.

Το ΚΚΕ δηλώνει ότι θα καταψηφίσει τόσο τον απολογισμό όσο και τον ισολογισμό για το οικονομικό έτος 2014 συμβαδίζοντας και με τη στάση την οποία είχε κατά τη διάρκεια της συζήτησης του κρατικού προϋπολογισμού του 2014.

Θεωρούμε ότι αυτή η συζήτηση αποτελεί μία ακόμη ευκαιρία -και με χαμηλούς τόνους οφείλουμε να το ομολογήσουμε- για μια αντιπαράθεση χωρίς ουσία ανάμεσα στα τότε κόμματα της κυβέρνησης, δηλαδή τη Νέα Δημοκρατία και το ΠΑΣΟΚ, με τα κόμματα της σημερινής Κυβέρνησης, ΣΥΡΙΖΑ και ΑΝΕΛ.

Και όσον αφορά όλη αυτήν την αντιπαράθεση, ήδη ο εισηγητής της Νέας Δημοκρατίας μίλησε για το 2014 ως ένα έτος-σταθμό που μας έβγαλε στο ξέφωτο και στην ανάκαμψη, ενώ αντίθετα ο παριστάμενος Υπουργός Οικονομικών κατά τη διάρκεια της επιτροπής είχε μιλήσει για ένα έτος το οποίο πήγε πίσω όλη αυτήν την προσπάθεια που είχε γίνει με τη δημοσιονομική προσαρμογή.

Τα λέμε αυτά γιατί ακριβώς αυτή η αντιπαράθεση είναι βολική για τα κόμματα τα οποία ψήφισαν και υλοποιούν τα μνημόνια και την αντιλαϊκή πολιτική, γιατί ακριβώς επιδιώκει να συγκαλύψει τη συμφωνία την οποία έχουν στην ασκούμενη πολιτική και αυτό το οποίο προβάλλουν είναι επιμέρους ζητήματα, ιδιαίτερα όσον αφορά την ικανότητα διαχείρισης της πολιτικής αυτής προς όφελος του μεγάλου κεφαλαίου. Αυτό που προβάλλουν δηλαδή είναι το ποιος είναι ο καλύτερος στη διαχείριση αυτής της πολιτικής.

Έτσι λοιπόν η νέα Κυβέρνηση, η Κυβέρνηση ΣΥΡΙΖΑ-ΑΝΕΛ, πήρε τη σκυτάλη από την προηγούμενη κυβέρνηση, από τη Νέα Δημοκρατία και το ΠΑΣΟΚ, επιβεβαιώνοντας ότι θα πρέπει μέσα από αυτήν τη διαδικασία να υλοποιηθεί ο κοινός στόχος ανάμεσα σε αυτές τις δύο κυβερνήσεις.

Όσον αφορά το ποιος είναι αυτός ο στόχος, είναι ότι αφ’ ενός μεν θα πρέπει να προχωρήσει και να υλοποιηθεί η δημοσιονομική πειθαρχία στο πλαίσιο της δημοσιονομικής εξυγίανσης και, δεύτερον, ότι θα πρέπει να επιταχυνθούν οι διάφορες μεταρρυθμίσεις -που επί της ουσίας πρόκειται για καπιταλιστικές αναδιαρθρώσεις- που αποκλειστικό σκοπό και στόχο είχαν να θωρακίσουν την ανταγωνιστικότητα των επιχειρηματικών ομίλων και την καπιταλιστική κερδοφορία.

Η κοινή γραμμή, δηλαδή, η «κόκκινη» γραμμή που συνδέει τις αλληλοδιαδεχόμενες κυβερνήσεις δεν είναι τίποτε άλλο παρά το πώς θα υλοποιήσουν κάθε φορά τους στόχους της αστικής τάξης, οι οποίοι σήμερα εκφράζονται σε συνθήκες καπιταλιστικής κρίσης.

Απ’ αυτήν την άποψη, λοιπόν, ο απολογισμός και ισολογισμός του 2014 είναι αποκαλυπτικός. Μιλάμε δηλαδή για τα αποτελέσματα όλης αυτής της προσπάθειας που επιβεβαιώνουν τον χαρακτήρα της αντιλαϊκής πολιτικής που ακολουθούσε η τότε κυβέρνηση Νέας Δημοκρατίας-ΠΑΣΟΚ, την ταξική, αντιλαϊκή πολιτική. Και αυτό μπορούμε να το δούμε τόσο από το σκέλος των εσόδων όσο και από το σκέλος των δαπανών.

Για να μη μακρηγορήσουμε και να μην κουράσουμε, θα αναφερθούμε μόνο σε ορισμένα νούμερα. Πρώτο νούμερο. Πού υπήρχε υπεραπόδοση των εσόδων; Υπεραπόδοση των εσόδων υπήρχε στα έσοδα που αφορούσαν τα φυσικά πρόσωπα, δηλαδή τα λαϊκά στρώματα. Εκεί έχουμε πραγματικά μια υπεραπόδοση κατά 14%. Δηλαδή, ο στόχος επιτεύχθηκε κατά 114%.

Αντίθετα, πού υπήρξε μια τεράστια υστέρηση; Στα έσοδα από τα νομικά πρόσωπα. Ο στόχος επετεύχθη μόνο κατά 68%, δηλαδή κατά τα 2/3. Το υπόλοιπο 1/3 χάθηκε. Και το προκλητικό της όλης υπόθεσης είναι ότι οι ανώνυμες εταιρείες, οι εταιρείες περιορισμένης ευθύνης συνέβαλαν μόνο κατά 5,3% στο σύνολο των φορολογικών εσόδων. Αυτή ήταν η «φορολογική» -εντός εισαγωγικών- επιβάρυνση, την οποία είχαν.

Ταυτόχρονα, περίπου στον στόχο κινήθηκαν τα έσοδα από τον ΕΝΦΙΑ, τον φόρο στην ακίνητη περιουσία, δηλαδή το «χαράτσι» που πληρώνει η λαϊκή οικογένεια. Στον στόχο περίπου κινήθηκαν και τα έσοδα από τους έμμεσους φόρους, τους κατ’ εξοχήν αντιλαϊκούς φόρους. Άρα, κρίνοντας από το σκέλος των εσόδων ήταν βαθύτατα αντιλαϊκή, φορομπηχτική για τον λαό η εκτέλεση του κρατικού προϋπολογισμού για το έτος 2014.

Μήπως στο σκέλος των δαπανών παρουσιάζεται άλλη εικόνα; Αρκεί να τονίσουμε τα εξής: Πού φαίνονται οι μεγαλύτερες μειώσεις; Οι μεγαλύτερες μειώσεις που υπήρχαν, σε σχέση με το προηγούμενο έτος, το 2013, είναι στις επιχορηγήσεις στα νομικά πρόσωπα, δηλαδή στα ιδρύματα και στους οργανισμούς υγείας, πρόνοιας και κοινωνικής ασφάλισης. Ενδεικτικά αναφέρουμε: Η επιχορήγηση στον ΟΓΑ ήταν μειωμένη σε σχέση με το 2013 κατά 9%. Στο ΙΚΑ η επιχορήγηση ήταν μειωμένη κατά 11%, στον ΟΑΕΕ, στον Οργανισμό Αυτοαπασχολούμενων Επαγγελματιών, ήταν μειωμένη κατά 21% και η επιχορήγηση στο ΝΑΤ ήταν μειωμένη κατά 48,6%. Αντίστοιχο ποσοστό περίπου, δηλαδή κατά 41% ήταν μειωμένη και η επιχορήγηση στον ΕΟΠΥΥ. Άρα, δηλαδή, μόνο και μόνο απ’ αυτά τα στοιχεία επιβεβαιώνεται η βάρβαρη, αντιλαϊκή πολιτική που ακολούθησε η Νέα Δημοκρατία και το ΠΑΣΟΚ όταν ήταν στην κυβέρνηση.

Κι αυτό ήταν βεβαίως, μόνο η μια πλευρά, γιατί ταυτόχρονα με αυτό το σκέλος της δημοσιονομικής εξυγίανσης ήταν και το ζήτημα της προώθησης των μεταρρυθμίσεων, δηλαδή, η περαιτέρω απελευθέρωση της αγοράς εργασίας, για να υπάρχει πιο φτηνό δυναμικό, χωρίς συγκροτημένα εργασιακά και ασφαλιστικά δικαιώματα -σήμερα βλέπουμε τα αποτελέσματα αυτής της πολιτικής που ακολούθησε η τότε κυβέρνηση Νέας Δημοκρατίας-ΠΑΣΟΚ, όταν το 60% των νέων θέσεων απασχόλησης, που είναι θέσεις μερικής απασχόλησης, αντικαθιστούν θέσεις σταθερής και πλήρους απασχόλησης- το ξεχαρβάλωμα του ασφαλιστικού, που το συνέχισε όταν ήρθε η Κυβέρνηση ΣΥΡΙΖΑ-ΑΝΕΛ και αποτελείωσε τον κοινωνικό χαρακτήρα της ασφάλισης, η απελευθέρωση των αγορών στο όνομα του κτυπήματος των κλειστών επαγγελμάτων και οι ιδιωτικοποιήσεις, όπου βεβαίως η σημερινή Κυβέρνηση ολοκληρώνει όσα δεν μπόρεσε η προηγούμενη. Γι’ αυτόν ακριβώς τον λόγο, αν κάτι επιβεβαιώνεται είναι ότι η χρησιμότητα της Κυβέρνησης ΣΥΡΙΖΑ-ΑΝΕΛ ήταν ότι ολοκλήρωσε το έργο που άφησαν ημιτελές οι προηγούμενες κυβερνήσεις του ΠΑΣΟΚ και της Νέας Δημοκρατίας, ολοκληρώνει δηλαδή και παίρνει όλα αυτά τα μέτρα, τα οποία δεν πρόλαβαν να πάρουν εκείνες οι κυβερνήσεις και απ’ αυτό εκφράζεται και η χρησιμότητά της.

Και απ’ αυτήν την άποψη, συνδέοντάς το με το σήμερα, με τον απολογισμό-ισολογισμό του 2014, που συζητάμε, φαίνεται καθαρά ότι η ίδια πολιτική ακολουθείται. Το είδαμε και στο προσχέδιο του κρατικού προϋπολογισμού, θα το δούμε και τις επόμενες ημέρες στον κρατικό προϋπολογισμό που θα έρθει για το 2017, που τον χαρακτηρίζει η φορομπηχτική, φοροεισπρακτική πολιτική, οι νέες μειώσεις στις λεγόμενες κοινωνικές δαπάνες, ακόμη παρακάτω κι απ’ αυτό το όριο της ουσιαστικά μη ανταπόκρισης στις απαραίτητες ανάγκες. Επιβεβαιώνεται δηλαδή ότι αυτές οι θυσίες στις οποίες υποβλήθηκαν όλα τα προηγούμενα χρόνια τα πλατιά λαϊκά στρώματα, είναι θυσίες χωρίς ημερομηνία λήξης.

Την κλιμάκωση της νέας αντιλαϊκής επίθεσης θα τη σηματοδοτήσει η επιτυχής ολοκλήρωση της δεύτερης αξιολόγησης, μιας και σήμερα στο τραπέζι της συζήτησης μπαίνει η περαιτέρω απελευθέρωση της αγοράς εργασίας, μπαίνει το ζήτημα ότι πρέπει να ξαναδεί η Κυβέρνηση τη βιωσιμότητα του ασφαλιστικού συστήματος, μπαίνουν τα ζητήματα που αφορούν την επιτάχυνση των ιδιωτικοποιήσεων, με την προώθηση του διοικητικού συμβουλίου του νέου υπερταμείου.

Απ’ αυτήν την άποψη, λοιπόν, ακόμα κι αν ολοκληρωθεί η νέα αξιολόγηση, ακόμα κι αν επιτευχθεί ο στόχος, τον οποίον καθορίζει η Κυβέρνηση, για απομείωση της εξυπηρέτησης του κρατικού χρέους, όλα αυτά έχουν ως απαραίτητη προϋπόθεση ένα νέο μνημόνιο σε βάρος του λαού, μια νέα κλιμάκωση της αντιλαϊκής επίθεσης, σε βάρος της εργατικής τάξης και των πλατιών λαϊκών στρωμάτων.

Και δεν είναι τυχαίο ότι συναντώνται στις διακηρύξεις ο Ολάντ με τον Ομπάμα, τον Τσίπρα και τον Ρέντσι, όταν μιλάνε για αντιμετώπιση της πολιτικής της λιτότητας. Άμα δείτε τις ομιλίες τους, όλοι αυτοί δεν αναφέρουν πουθενά ότι θα αυξηθούν οι μισθοί και τα μεροκάματα, ότι θα αποκατασταθούν οι κλαδικές συμβάσεις εργασίας, ότι θα αποκατασταθούν οι τεράστιες απώλειες του λαού. Όταν μιλάνε όλοι αυτοί -από τον Ομπάμα, τον Ολάντ ως τον Τσίπρα και τον Ρέντσι- για κατάργηση της λιτότητας μιλάνε για τη δυνατότητα που πρέπει να έχει το κράτος να δανείζεται προς όφελος του κεφαλαίου, για νέο ζεστό χρήμα, το οποίο πρέπει να δοθεί, για να στηριχθούν οι ανάγκες του κεφαλαίου.

Άρα, όταν μιλάνε για λιτότητα, μιλάνε για τα νέα προνόμια, τα οποία θα πρέπει να έχουν οι μεγάλοι μονοπωλιακοί καπιταλιστικοί όμιλοι. Από αυτήν την άποψη, ακόμη και η ανάκαμψη να έρθει στην ελληνική οικονομία, θα είναι μια ανάκαμψη, η οποία θα στηρίζεται στις αιματηρές θυσίες του ελληνικού λαού και βεβαίως η διατήρησή της θα προϋποθέτει νέες θυσίες για τα λαϊκά στρώματα.

Γι’ αυτόν ακριβώς τον λόγο το ΚΚΕ τονίζει ότι δεν υπάρχει καμμία διέξοδος προς όφελος της εργατικής τάξης και των υπόλοιπων λαϊκών στρωμάτων στο πλαίσιο του καπιταλιστικού συστήματος, σε συνθήκες δηλαδή κυριαρχίας των μονοπωλιακών ομίλων και συμμετοχής της Ελλάδας στην Ευρωπαϊκή Ένωση.

Από αυτήν την άποψη, αν κάτι σήμερα χρειάζεται, είναι ότι δεν πρέπει να εγκλωβίζονται στις αυταπάτες που σπέρνει η Κυβέρνηση ΣΥΡΙΖΑ-ΑΝΕΛ ή στις νέες φρούδες ελπίδες που καλλιεργεί το κόμμα της Αξιωματικής Αντιπολίτευσης, η Νέα Δημοκρατία, αλλά αντίθετα χρειάζεται από σήμερα -ήδη έπρεπε να έχει γίνει- να έχουν σηματοδοτήσει και να έχουν νοηματοδοτήσει την πάλη τους, οργανώνοντας, κάτω από καλύτερες θέσεις, πιο συγκροτημένα και πιο αποφασιστικά, όπου θα στοχεύσουν τον πραγματικό ένοχο των προβλημάτων, δηλαδή το καπιταλιστικό σύστημα και τα συμφέροντα της αστικής τάξης και του μεγάλου κεφαλαίου, για να μπορέσουν, αφενός μεν να έχουν αποκατάσταση των τεράστιων απωλειών, αλλά πάνω από όλα να ανοίξουν τον δρόμο για συνολικότερες ρήξεις και ανατροπές, που σήμερα είναι απαραίτητες, για να μπορέσουν να ικανοποιηθούν οι σημερινές σύγχρονες διευρυμένες λαϊκές ανάγκες.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε, κύριε Καραθανασόπουλε.

Τον λόγο έχει ο ειδικός αγορητής από το Ποτάμι κ. Αμυράς.

**ΓΕΩΡΓΙΟΣ ΑΜΥΡΑΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, σήμερα, Νοέμβριο του 2016, δύο χρόνια μετά από τα οικονομικά πεπραγμένα του κράτους χρονιάς 2014, καλούμεθα να υπερψηφίσουμε ή να καταψηφίσουμε, να εγκρίνουμε ή όχι τον απολογισμό και ισολογισμό του 2014.

Πρώτα από όλα, θέλω να πω, αγαπητέ κύριε Πρόεδρε, ότι ως κοινοβουλευτική διαδικασία αυτό που γίνεται σήμερα έχει μία παραδοξότητα. Δεν ξέρω, όχι ανώνυμη εταιρεία αλλά ούτε ψιλικατζίδικο που να συζητά, να εγκρίνει, να ελέγχει, να αναλύει και να αποδέχεται ή μη τις δαπάνες του, τα έσοδά του με καθυστέρηση δύο ετών. Άρα, επί της αρχής θα έλεγα αυτή η διαδικασία είναι ρηχή.

Διότι σας ερωτώ, αγαπητοί συνάδελφοι: Αν αποφασίσουμε να καταψηφίσουμε για κάποιον λόγο, τι θα γίνει; Θα αλλάξει μήπως κάτι από την πορεία των οικονομικών μεγεθών της χώρας το 2015 και το 2016;

Ας μην γελιόμαστε. Το μόνο θετικό που βρίσκω εγώ σε αυτήν τη διαδικασία, πέραν βεβαίως της υποχρέωσης, που δεν είναι θετικό, αλλά θες δεν θες θα το ακολουθήσεις, είναι ότι αποκτούμε μια κοινή βάση οικονομικών στοιχείων και δεδομένων πάνω στα οποία μπορούμε να χτίσουμε συζητήσεις.

Ωστόσο, είναι και μια ευκαιρία να δούμε με μια απόσταση χρόνου, δύο ετών, εάν το 2014, μιας και μιλάμε για τον απολογισμό και ισολογισμό του 2014, ήταν καλύτερο για τον πολίτη από το 2016.

Σήμερα, λοιπόν, αγαπητοί συνάδελφοι, χιόνισε. Έπεσε το πρώτο χιονάκι στη Φλώρινα και στην Κοζάνη. Τι ωραία εικόνα για τον τουρίστα, ωραία και για τον ντόπιο! Έλα, όμως, που ο ντόπιος θα πρέπει να σκεφτεί από τώρα και τη θέρμανσή του. Σας θυμίζω ότι η θερμαντική περίοδος, η περίοδος δηλαδή κατά την οποία το ελληνικό κράτος παρέχει βοήθεια σε εκείνους που ενεργειακά είναι φτωχοί και παρέχει το επίδομα θέρμανσης, έχει ήδη ξεκινήσει. Η θερμαντική περίοδος, όχι το επίδομα θέρμανσης.

Ας δούμε, λοιπόν, αγαπητέ κύριε Υπουργέ, -και θα έρθω μετά και στο θέμα των «μέτρων Σαμαρά» του 2014- εάν το 2016 μάς βρίσκει σε καλύτερη θέση από το 2014.

Το επίδομα θέρμανσης το 2014 δόθηκε σε ένα ποσό 210 εκατομμυρίων ευρώ. Επιδοτείτο τότε κάθε λίτρο καυσίμου με 35 λεπτά και υπήρχε η προκαταβολή 20% για όλους εκείνους, οι οποίοι δεν είχαν τα χαρτιά τους έτοιμα, αλλά έκαναν την αίτηση και μέχρι να ετοιμαστούν τα χαρτιά τους, να συλλέξουν τα υπόλοιπα δικαιολογητικά, έπαιρναν και ένα 20% της επιδότησης ως πρώτο βήμα, για να προλάβουν το κρύο του χειμώνα.

Για να δούμε το 2015, κύριε Χουλιαράκη, τι κατάφερε η Κυβέρνησή σας με το επίδομα θέρμανσης; Τα μισά δώσατε, 105 εκατομμύρια ευρώ. Μειώσατε την επιδότηση ανά λίτρο στα 25 λεπτά και αφαιρέσατε, καταργήσατε, εξαερώσατε και την προκαταβολή. Είμαστε, λοιπόν, σε καλύτερη θέση τώρα από ό,τι το 2014; Και τι θα γίνει με τη νέα χρονιά; Δεν μας έχετε ανακοινώσει. Δεν έχετε πάρει αποφάσεις -ή δεν μας τις λέτε- για το πόσο θα περικόψετε περισσότερο το επίδομα θέρμανσης ή αν θα το αυξήσετε, όπως εμείς σας προτρέπουμε και σας προκαλούμε να το κάνετε.

Το θέμα της ενεργειακής φτώχειας δεν το αναφέρω τυχαία, διότι δεν είναι μόνο που χιόνισε στη Φλώρινα και στην Κοζάνη και η Κυβέρνηση ακόμα δεν έχει αποφασίσει τι θα κάνει με το επίδομα θέρμανσης ή δεν μας το έχει ανακοινώσει, αλλά υπάρχει μια πολύ μεγάλη συζήτηση αυτήν τη στιγμή στην Ευρώπη και ιδιαίτερα στην Ισπανία. Στην Ισπανία, λοιπόν, εχθές μια ηλικιωμένη ογδόντα ενός ετών κάηκε, διότι της είχε κόψει εκεί η ισπανική –να το πούμε έτσι- ΔΕΗ το ρεύμα, γιατί δεν είχε χρήματα να το πληρώσει και χρησιμοποιούσε ένα κερί τη νύχτα. Δεν μπορείτε να φανταστείτε πόσες πολλές ομοιότητες βλέπω στην ισπανική κοινή γνώμη και στην ελληνική, σε σχέση με το ζήτημα της ενεργειακής φτώχειας. Και εκεί παρακολουθώ πώς αντιδρούν, επίσης, οι πολιτικές δυνάμεις.

Τι άλλο είχαμε το 2014; Ή μάλλον θα σας πω τι δεν είχαμε. Δεν είχαμε κατασχέσεις σπιτιών, πρώτης κατοικίας. Από εκεί που φοβόμασταν τους τραπεζίτες, φτάσαμε στο 2016 και έχουμε κατασχέσεις πρώτης κατοικίας, όχι από τους τραπεζίτες, αλλά από το ελληνικό δημόσιο, από την εφορία. Ήταν μέρος κι αυτό, φαντάζομαι, του παράλληλου προγράμματος, για το οποίο μίλησε ο αγαπητός συνάδελφος της πλειοψηφίας!

Τι άλλο είχαμε ή δεν είχαμε το 2014, σε σχέση με το 2016; Το 2014, έστω και δειλά, είχαμε βγει στις αγορές. Το 2014 ήμασταν στο μνημονexit, βγαίναμε από τα μνημόνια. Το 2016 κινούμεθα απερίφραστα και υπερηφάνως προς το τέταρτο μνημόνιο, δυστυχώς. Γιατί; Γιατί αυτή η Κυβέρνηση δεν μπορεί να κάνει μεταρρυθμίσεις, δεν θέλει να πειράξει πελατειακούς στρατούς, κομματικούς, συνδικαλιστικούς. Και αντί να κάνετε τις μεταρρυθμίσεις που όλη η κοινωνία τις θέλει και ασθμαίνει και γι’ αυτό άλλωστε καταψήφισε τις προηγούμενες κυβερνήσεις, εσείς βάζετε πιο βαθιά στο πηγάδι της κρίσης και της απελπισίας τους Έλληνες πολίτες.

Τι άλλο είχε το 2014 και έχει και το 2016; Περικοπές συντάξεων. Το 2014 εσείς κατηγορούσατε ως αντιπολίτευση την τότε κυβέρνηση –και καλά κάνατε- για τις δώδεκα μειώσεις συντάξεων. Έρχεστε εσείς, λοιπόν, το 2015-2016 και προχωράτε στη δέκατη τρίτη μείωση της σύνταξης. Σας το έχω πει κι άλλες φορές, δεν είναι επιχείρημα να λέτε: «Μα, οι άλλοι μείωσαν δώδεκα φορές τις συντάξεις. Εμείς μόνο μία». Η δέκατη τρίτη μείωση σύνταξης από εσάς, από την Κυβέρνηση δηλαδή ΣΥΡΙΖΑ-ΑΝΕΛ, αποδεικνύει ότι οι προηγούμενες δώδεκα περικοπές συντάξεων δεν σας έφτασαν. Θέλατε και δέκατη τρίτη. Ενσωματώσατε, λοιπόν και υιοθετήσατε τις υπόλοιπες μειώσεις συντάξεων και προχωρήσατε και ένα βήμα παραπάνω ή, αν θέλετε, παρακάτω.

Επειδή έχει γίνει μια μικρή συζήτηση, ο κύριος Υπουργός στέλνει επιστολές -μάλιστα έμαθα ότι έστειλε και μια δεύτερη επιστολή την ώρα που ήμουν εγώ εδώ- για να παραπονεθεί, να ζητήσει μάλλον από εμένα να διαψεύσω τον τίτλο ενός δημοσιεύματος που αναπαρήγαγε το τι διημείφθη στη συνεδρίαση της Επιτροπής Οικονομικών την τελευταία φορά που συζητήσαμε. Έλεγε ο τίτλος, παρά το γεγονός ότι δεν προέκυπτε από το κείμενο, ότι: «Αμυράς: Με εισήγηση Χουλιαράκη εγκρίθηκαν τα μέτρα Σαμαρά το 2014». Το βγάζουμε, λοιπόν, από τα δημοσιεύματα και ελάτε να σας το πω εγώ τώρα εδώ, από το Βήμα της Βουλής, όπως σας το είπα και την προηγούμενη φορά στη συνεδρίαση, αλλά μάλλον δεν το ακούσατε. «Με εισήγηση Χουλιαράκη, η ψήφος που η κυβερνώσα παράταξη θα δώσει ως έγκριση του απολογισμού και ισολογισμού 2014, ισοδυναμεί με ψήφο εμπιστοσύνης στην οικονομική πολιτική του 2014 της κυβέρνησης Σαμαρά». Σας το λέω, λοιπόν, από εδώ, από το Βήμα της Βουλής, με εισαγωγικά.

Οπότε σταματήστε να μας στέλνετε ρηχές και ψηλομύτικες επιστολές, να μας ζητάτε να κάνουμε αυτό που είναι μια παγκόσμια πρωτοτυπία: Να ζητά ένας Υπουργός από έναν Βουλευτή άλλου κόμματος να διαψεύσει έναν τίτλο ενός δημοσιεύματος που δεν τον αφορά, που αφορά πρώτα από όλα τον ίδιον. Σας το λέω, λοιπόν, από εδώ. Δεν χρειάζεται να διαψεύσετε τίποτα ούτε εσείς ούτε εμείς. Σας το λέω εγώ από εδώ. Με το να προτείνετε, να εγκρίνετε, να ψηφίζετε τον ισολογισμό-απολογισμό 2014, στην ουσία εγκρίνετε την οικονομική πολιτική εκείνης της χρονιάς. Το είπε μάλιστα και ο εκπρόσωπός σας. Είπε: «Είμαστε σε μια αντιφατική κατάσταση, όπου πρέπει να εγκρίνουμε κάποια πράγματα, παρά το γεγονός ότι δεν συμφωνούμε». Έτσι δεν είναι, κύριε συνάδελφε; Λοιπόν; Με ποιους από όλους διαφωνείτε; Και με μένα και με τον εκπρόσωπό σας; Αυτά, λοιπόν.

**ΑΛΕΞΑΝΔΡΟΣ ΜΕΪΚΟΠΟΥΛΟΣ:** Αποκλίσεις δίνουμε.

**ΓΕΩΡΓΙΟΣ ΑΜΥΡΑΣ:** Κυρίες και κύριοι συνάδελφοι, εμείς θα υπερψηφίσουμε την κύρωση του παρόντος σχεδίου νόμου. Θα έλεγα λοιπόν, στην απάντησή σας, κύριε Υπουργέ, να μας πείτε τι θα κάνετε με το επίδομα θέρμανσης, να μας πείτε τι θα κάνετε με το τέταρτο μνημόνιο, να μας πείτε τι θα κάνετε με τις συντάξεις που κατρακυλούν, να μας πείτε τι θα κάνετε με την αύξηση της φορολογίας, που χτυπά στην καρδιά της την επιχειρηματικότητα και αφήστε τις υπόλοιπες διαψεύσεις για εκεί που πιάνουν τόπο.

Ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Αμυρά.

Να ενημερώσω το Σώμα ότι έχουν εγγραφεί τρεις ομιλητές, οπότε νομίζω και η διαδικασία θα είναι πιο σύντομη από ό,τι υπολογίζαμε.

Ο κύριος Υπουργός θα πάρει τον λόγο στο τέλος της συνεδρίασης.

Τον λόγο έχει τώρα ο ειδικός αγορητής της Ένωσης Κεντρώων, ο κ. Αναστάσιος Μεγαλομύστακας.

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Ευχαριστώ.

Κυρίες και κύριοι συνάδελφοι, ερχόμαστε σε μια συζήτηση όχι και πολύ ουσιαστική σήμερα, όπως ανέφερε και ο προηγούμενος ομιλητής, καθώς δεν βλέπουμε καμμία αλλαγή. Εσείς του ΣΥΡΙΖΑ ψηφίζετε κάτι που δεν πιστεύετε και δεν συμφωνείτε μαζί του, επομένως λίγα πράγματα θα αλλάξουν. Το μόνο που μπορούμε να κερδίσουμε από όλη αυτήν τη διαδικασία είναι να μην κάνουμε τα ίδια λάθη που συνέβησαν τότε. Δηλαδή, μπορεί να μας βοηθήσει ενδεχομένως μελλοντικά.

Μελετώντας, λοιπόν, τον ισολογισμό και τον απολογισμό του 2014 δεν είδα κανέναν απολύτως αναπτυξιακό χαρακτήρα. Δεν υπήρξε κανένα δείκτης ανάπτυξης εκεί μέσα. Φόροι, φόροι, φόροι και πάλι φόροι, όπως λέει ο δικός σας σύντροφος. Αυτό κατάλαβα. Περαιτέρω καθίζηση της ελληνικής οικονομίας, καθυστέρηση της ανάκαμψης της χώρας, δυστυχώς.

Και μερικά από τα χαρακτηριστικά, μερικοί από τους δείκτες που μας το φανερώνουν αυτό είναι η μείωση κατά 1,5% από τα έσοδα των ειδικών φόρων στα τσιγάρα και στο αλκοόλ. Δηλαδή, οι φόροι που πιστεύαμε ότι θα μας φέρουν έσοδα ήταν άσχημοι και δεν μας έφεραν το επιθυμητό αποτέλεσμα, ίσα-ίσα το αντίθετο. Μειώθηκαν κατά 7,9% τα έσοδα από τα τέλη και από τις εισφορές στα οχήματα, αφού πολύς κόσμος απέσυρε τα αυτοκίνητά του από την κυκλοφορία, καθώς δεν είχε καν να πληρώσει και να τα συντηρήσει.

Αυξήθηκαν επίσης και τα έσοδα από τον ΦΠΑ, κατά ποσοστό 5,2%. Αυτό δεν είναι ενθαρρυντικό. Δείχνει τη φορομπηχτική πολιτική, που ακολουθήθηκε και την υπερφορολόγηση των πολιτών. Δεν μπορούμε να το δούμε ως κέρδος αυτό στην όλη υπόθεση.

Επίσης, αυξήθηκαν κατά 49% τα βεβαιωθέντα έσοδα από τις προσαυξήσεις, τα πρόστιμα και τις χρηματικές ποινές. Αυτό το ποσοστό, αυτό το νούμερο δεν είναι τίποτε απολύτως, γιατί μόνο το 10% από αυτά τα βεβαιωθέντα πρόστιμα τελικά εισπράχθηκε. Αυτό μας δείχνει ότι ο κόσμος δεν έχει πλέον να πληρώσει.

Μειώθηκαν επίσης και οι δείκτες αμοιβών και παροχών της κεντρικής διοίκησης. Αυτό, αν γινόταν με σωστό τρόπο και είχε τον στόχο προς τη σωστή κατεύθυνση, θα λέγαμε ότι είναι θετικό. Ωστόσο, το μόνο που κατάφερε είναι να μειώσει την αγοραστική δυνατότητα των εργαζομένων αυτών.

Και εξακολουθούμε να βλέπουμε αρνητικά στοιχεία μέσα στον ισολογισμό, καθώς αύξηση παρουσίασαν οι δαπάνες για τις συντάξεις του ελληνικού δημοσίου. Οι περισσότεροι βγήκαν σε πρόωρη σύνταξη και πώς να μείνουν άλλωστε στην εργασία, όταν δεν υπάρχει σταθερό νομοθετικό πλαίσιο για τα εργασιακά και βλέπουμε ότι το όριο της ηλικίας ανέβηκε στα εξήντα επτά χρόνια;

Εδώ θέλω να κάνω μία αναφορά στο πώς θα βρεθούν τα λεφτά, για να πληρωθούν αυτές οι συντάξεις. Όταν αυτή τη στιγμή η ανεργία είναι στο 24%, το υψηλότερο ποσοστό στην Ευρώπη, πώς θα στηριχθούν αυτά τα ταμεία που, για μένα, έχουν λυγίσει; Αυτό που κάνει η Κυβέρνηση αυτή τη στιγμή είναι να ακολουθεί την προηγούμενη πολιτική, να τους δίνει μια κλωτσιά και να δούμε πόσο ακόμη θα αντέξουν. Πολύ φοβάμαι ότι, δυστυχώς, οδεύουμε στον εργασιακό θάνατο του Έλληνα πολίτη.

Ας γυρίσω λίγο στο θέμα της σημερινής συζήτησης. Είδαμε ότι τα έσοδα του δημοσίου το 2013 αυξήθηκαν από τις δημόσιες επιχειρήσεις, δηλαδή τη ΔΕΗ και την ΕΥΔΑΠ. Ο ΣΥΡΙΖΑ τότε ήταν κατά της ιδιωτικοποίησης και τώρα είναι υπέρ -δεν πιστεύω να υπάρχει αντίρρηση σ’ αυτό- αν και πιστεύουμε ότι θα μπορούσε να υπάρχει ακόμα μεγαλύτερο κέρδος, αν οι μεταρρυθμίσεις ήταν στη σωστή κατεύθυνση. Το έλλειμμα του προϋπολογισμού βαίνει συνεχώς ανοδικά. Τα στοιχεία έλεγαν ότι οι προβλέψεις για το έλλειμμα του 2014 θα ανέρχονταν περίπου στα δύο δισεκατομμύρια. Τελικά, αυτό έκλεισε στα τέσσερα δισεκατομμύρια οκτακόσια σαράντα τρία εκατομμύρια, δηλαδή πάνω από το διπλάσιο.

Όσο έχουμε ζητήματα υστέρησης των εσόδων του τακτικού προϋπολογισμού και των εσόδων του προϋπολογισμού δημόσιων επενδύσεων, τόσο θα αυξάνεται και το έλλειμμα. Έναντι του 2013 τα καθαρά εισπραχθέντα έσοδα του κρατικού προϋπολογισμού παρουσιάζονται μειωμένα κατά 2,7%, γεγονός που είναι ακόμα πιο ανησυχητικό, αν σκεφτεί κανείς ότι, παραδείγματος χάρη, το 2014 σε σχέση με το 2013 αυξήθηκε ο φόρος της ακίνητης περιουσίας. Ειλικρινά, ψάχνω να βρω κάποιο σημάδι, που θα μας δείχνει το φως ή την ελπίδα, αλλά δεν μπορώ να το εντοπίσω.

Δεν θα σταθώ και πολύ στο ότι η πέμπτη αξιολόγηση δεν έκλεισε το 2014, επειδή εσείς ως Αντιπολίτευση λέγατε ότι μ’ ένα νόμο σ’ ένα βράδυ θα βαράτε τα νταούλια και οι αγορές θα χορεύουν, ότι θα σβήσετε τα χρέη, ότι θα σβήσετε τα μνημόνια. Μου θύμισε, δυστυχώς, τον σημερινό Αρτέμη η όλη συμπεριφορά τότε.

Δεν θα πω πολλά για την Κυβέρνησή σας από τον Ιανουάριο του 2015 και ύστερα, όπου για πρώτη φορά σε κράτος της Ευρώπης κλείνουν οι τράπεζες, έρχονται τα capital controls και είμαστε ένα βήμα πριν το grexit, που τώρα εσείς απεύχεστε και καλά κάνετε, που αλλάξατε την άποψή σας. Πείτε μας, όμως, αν μπορείτε, πότε θα ξαναλειτουργήσουν κανονικά οι τράπεζες, για να μπορέσουν να δανείσουν στον ελληνικό λαό, στα ελληνικά νοικοκυριά.

Φοβάμαι ότι με το νέο νομοσχέδιο που φέρνετε και συγκεκριμένα με το άρθρο 49 του νομοσχεδίου που ενσωματώνει στην ελληνική έννομη τάξη την οδηγία 2014/17/ΕΕ, μας λέτε ότι αυτό το περιορισμένο καθεστώς θα λειτουργήσει για τουλάχιστον τρία με τέσσερα χρόνια. Θα ήθελα μία σχετική απάντηση.

Ας επανέλθω στο προκείμενο και συγκεκριμένα στην έκθεση του Ελεγκτικού Συνεδρίου. Συγκεκριμένα, ιδιαίτερα ανησυχητικό και με αρνητικό μήνυμα για την προσδοκώμενη ανάπτυξη της Ελλάδας είναι το γεγονός ότι η αναλογία άμεσων και έμμεσων φόρων ως προς τα συνολικά φορολογικά έσοδα ανέρχεται σε ποσοστό 45,87% και 54,12% αντίστοιχα. Αυτό με απλά νούμερα σημαίνει ότι για κάθε ευρώ άμεσου φόρου ο Έλληνας πολίτης έχει να πληρώσει και 1,18 ευρώ ακόμα σε έμμεσο φόρο. Αυτό δεν μπορεί να φέρει την ανάπτυξη σε καμμία απολύτως περίπτωση.

Όμοιας βαρύτητας ζήτημα είναι και η αδυναμία εισπραξιμότητας ποσών που αφορούν σε παραβάσεις κώδικα βιβλίων και στοιχείων για παρελθόντα έτη. Διαπιστώνεται η αναποτελεσματικότητα στην είσπραξη των συγκεκριμένων προστίμων, που αποτελούν μεγάλο ποσοστό των εισπρακτέων οφειλών.

Σαν να μη φτάνει αυτό, βλέπουμε ότι η τάση είναι ανοδική από έτος σε έτος και συγκεκριμένα και για το 2016. Ούτε λίγο ούτε πολύ, είναι μονόδρομος η ανάγκη του επαναπροσδιορισμού του είδους και του τρόπου επιβολής των φόρων, όπως χαρακτηριστικά αναφέρει το Ελεγκτικό Συνέδριο, γιατί αλλιώς η οικονομία μας πάει στο βρόντο.

Αν όλα τα παραπάνω νούμερα τα βάζαμε απλά σ’ έναν πίνακα και καθόμασταν, όπως σ’ ένα σχολείο, με απλή αριθμητική να τα εξετάσουμε, θα βλέπαμε ότι τα νούμερα δεν βγαίνουν, ότι τα λεφτά δεν φτάνουν. Τι κάνουμε εμείς; Πηγαίνουμε και ικετεύουμε για δανεικά και όσο πιο αφερέγγυοι γινόμαστε προς τους δανειστές, τόσο πιο ακριβός είναι και ο δανεισμός. Αυτό δεν το λέω μόνο εγώ, το λέει και το Ελεγκτικό Συνέδριο, που έχει διαπιστώσει ότι έχει επέλθει αύξηση του κόστους δανεισμού. Συγκριμένα, λέει ότι η χώρα είναι στο χείλος του γκρεμού, οικονομικά ανίσχυρη με ακριβό δανεισμό και στα πρόθυρα οικονομικής κατάρρευσης.

Η ανορθόδοξη λειτουργία του κράτους και οι παθογένειες φτάνουν μέχρι του σημείου να μην μπορεί να τηρήσει σωστά τις λογιστικές υποχρεώσεις. Και τι εννοώ με αυτό; Το Ελεγκτικό Συνέδριο χαρακτηριστικά αναφέρει ότι δεν υπάρχει αναγραφή των πάγιων στοιχείων στο ενεργητικό, γιατί δεν έχει συσταθεί μητρώο πάγιων περιουσιακών στοιχείων. Σημειώνω ότι το μητρώο παγίων αποτελεί δημοσιονομική υποχρέωση, προκειμένου να μπορεί να προσδιοριστεί η ορθή χρηματοοικονομική θέση της κεντρικής διοίκησης την εκάστοτε οικονομική στιγμή. Η μη τήρησή της επιφέρει ουσιώδη παράβαση των βασικών λογιστικών αρχών, κατά το π.δ.15/2011.

Και σας ρωτώ τώρα: Εάν κάτι ανάλογο γινόταν και μια ιδιωτική επιχείρηση, παραβίαζε τον φορολογικό νόμο, τι θα συνέβαινε; Και τι κάνει το Υπουργείο Οικονομικών για την παράβαση αυτή; Δεν υπάρχει καμμία απολύτως σχετική ενέργεια. Και όσο προχωρούμε στη μελέτη της έκθεσης του Ελεγκτικού Συνεδρίου, διαπιστώνουμε και άλλα ευτράπελα. Βλέπουμε όλοι ότι υπάρχει αδυναμία πρόβλεψης και περιορισμού των επισφαλειών, δηλαδή δεν προσδιορίζεται το ύψος των επισφαλειών της κεντρικής διοίκησης και έτσι δεν διενεργούνται οι ανάλογες λογιστικές εγγραφές. Αυτό σημαίνει ούτε λίγο ούτε πολύ, αδυναμία εκτίμησης και καθορισμού των απαιτήσεων, που τελικά θα εισπραχθούν. Όλα αυτά είναι κάποιες από τις παθογένειες που μπορούμε να σημειώσουμε στο παρελθόν. Πολλές, όμως, από αυτές βλέπουμε να συνεχίζονται ακόμα και σήμερα.

Η σημερινή Κυβέρνηση δεν πορεύεται σε μια ρότα συνεργασίας και συναίνεσης. Έρχεται αποκλειστικά με δικές της αποφάσεις, χωρίς ουσιαστική συζήτηση και διάλογο, να ασκήσει την πολιτική της, που, όπως ζείτε στην καθημερινότητά σας, μόνο την ανάπτυξη δεν φέρνει. Ελπίζω να πράξετε συνειδητά και να πάρετε ουσιαστικές μεταρρυθμίσεις, έτσι ώστε να βγούμε από αυτό το τέλμα.

Ευχαριστώ πάρα πολύ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Μεγαλομύστακα, με τον οποίο ολοκληρώθηκε ο κύκλος των εισηγητών και ειδικών αγορητών.

Συνεχίζουμε με τον κύκλο των ομιλητών, με πρώτο τον κ. Σταϊκούρα από τη Νέα Δημοκρατία.

**ΧΡΗΣΤΟΣ ΣΤΑΪΚΟΥΡΑΣ:** Κυρίες και κύριοι συνάδελφοι, συμμετέχουμε σήμερα σε μια σημαντική διαδικασία λογοδοσίας, διαδικασία κατά την οποία αξιολογείται, μέσω της συζήτησης και κύρωσης του απολογισμού και ισολογισμού του κράτους η αξιοπιστία της κατάρτισης, αλλά και της εκτέλεσης του προϋπολογισμού για το οικονομικό έτος 2014. Είναι ένα έτος κατά το οποίο εκ του αποτελέσματος η χώρα πέτυχε τους περισσότερους στόχους του προϋπολογισμού.

Συγκεκριμένα, πρώτον, η χώρα παρουσίασε μετά από έξι συνεχή έτη ύφεσης θετικό ρυθμό οικονομικής μεγέθυνσης. Δυστυχώς, στη συνέχεια η ελληνική οικονομία με αποκλειστική ευθύνη της σημερινής Κυβέρνησης κύλησε και πάλι στη ύφεση.

Δεύτερον, η χώρα πέτυχε για δεύτερη συνεχόμενη χρονιά πρωτογενές πλεόνασμα. Αυτό διαμορφώθηκε σε υψηλότερο επίπεδο από την επόμενη χρονιά, από το 2015, παρά τη λήψη των μέτρων λιτότητας από τη σημερινή Κυβέρνηση.

Είναι, όμως, αλήθεια ότι το αποτέλεσμα διαμορφώθηκε πολύ χαμηλότερα από τον στόχο που είχε τεθεί για το 2014. Και αυτό, παρά το γεγονός ότι η επίτευξη αυτού του στόχου ήταν απολύτως εφικτή μέχρι τον Νοέμβριο του 2014. Αυτό άλλωστε είχε υποστηρίξει η Ευρωπαϊκή Επιτροπή τον Νοέμβριο στις φθινοπωρινές προβλέψεις της. Καταθέτω το έγγραφο στα Πρακτικά.

Αυτό, επίσης, παρουσίασε η έκθεση νομισματικής πολιτικής της Τραπέζης της Ελλάδος τον Νοέμβριο του 2014 και την καταθέτω στα Πρακτικά.

(Στο σημείο αυτό ο Βουλευτής κ. Χρήστος Σταϊκούρας καταθέτει για τα Πρακτικά τα προαναφερθέντα έγγραφα, τα οποία βρίσκονται στο Αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Πού οφείλεται, συνεπώς, η μεγάλη απόκλιση του πρωτογενούς πλεονάσματος έναντι του στόχου από τον Δεκέμβριο του 2014 και μετά, ιδιαίτερα μάλιστα όταν η τότε Κυβέρνηση κράτησε τις δαπάνες κάτω από τον στόχο κατά 1 δισεκατομμύριο ευρώ;

Οφείλεται αποκλειστικά και μόνο στο σκέλος των εσόδων, όπου η απόκλιση υπερέβη τα 2 δισεκατομμύρια ευρώ τους μήνες Δεκέμβριο του 2014, Ιανουάριο του 2015 και Φεβρουάριο του 2015, που δημοσιονομικά ενσωματώνονται στην προηγούμενη χρονιά και αυτό εξαιτίας της υπονόμευσης των εισπράξεων, λόγω πολιτικής αστάθειας, της αβεβαιότητας ως προς τις διαπραγματεύσεις με τους δανειστές, της προτροπής για μη καταβολή των φόρων και των υποσχέσεων για σεισάχθειες από την τότε αξιωματική αντιπολίτευση.

Βέβαια, ο σημερινός Πρωθυπουργός, στις προγραμματικές δηλώσεις Κυβέρνησης στις 8 Φεβρουαρίου του 2015 «δήλωνε» και καλούσε τους πολίτες να ανταποκριθούν στην εθνική προσπάθεια και να καταβάλουν τις τελευταίες δόσεις που αντιστοιχούσαν στον φόρο του 2014, ενώ πριν τους έλεγε να μην πληρώσουν. Από θιασώτης της ανυπακοής, ως Αρχηγός της αξιωματικής αντιπολίτευσης, έγινε ξαφνικά πρωτοστάτης του πατριωτισμού, ως Πρωθυπουργός.

Τρίτον, το 2014 υλοποιήθηκαν οι πρώτες και μοναδικές μέχρι σήμερα μειώσεις της φορολογίας. Μειώθηκε κατά δέκα ποσοστιαίες μονάδες ο ΦΠΑ στην εστίαση, μειώθηκε κατά 30% ο ειδικός φόρος κατανάλωσης στο πετρέλαιο θέρμανσης, μειώθηκε κατά 30% η έκτακτη εισφορά αλληλεγγύης, μειώθηκαν κατά 5% οι ασφαλιστικές εισφορές και χορηγήθηκε κοινωνικό μέρισμα ύψους 450 εκατομμυρίων ευρώ, ποσό περίπου τέσσερις φορές υψηλότερο από αυτό που κατέβαλε η σημερινή Κυβέρνηση την επόμενη χρονιά για την αντιμετώπιση της ανθρωπιστικής κρίσης.

Τέταρτον, οι ληξιπρόθεσμες οφειλές του δημοσίου μειώθηκαν σημαντικά. Έπεσαν εκείνη τη διετία, 2013-2014, έξι δισεκατομμύρια ευρώ στην αγορά.

Δυστυχώς, από τις αρχές του 2015, με αποκλειστική ευθύνη της σημερινής Κυβέρνησης, οι ληξιπρόθεσμες οφειλές έχουν εκτοξευθεί και πάλι σήμερα κατά 60% και έχουν υπερβεί τα έξι δισεκατομμύρια ευρώ.

(Στο σημείο αυτό την Προεδρική Έδρα καταλαμβάνει ο Β΄ Αντιπρόεδρος της Βουλής κ. **ΓΕΩΡΓΙΟΣ ΒΑΡΕΜΕΝΟΣ**)

Πέμπτον, τα φορολογικά έσοδα για πρώτη και μοναδική φορά σταθεροποιήθηκαν. Αν ανατρέξει κανένας στους μνημονιακούς προϋπολογισμούς όλων των ετών, θα διαπιστώσει μια σταθερή μείωση των φορολογικών εσόδων από το 2010 μέχρι και σήμερα, με εξαίρεση μία χρονιά, το 2014, που ήταν η μοναδική χρονιά που παρατηρήθηκε σταθεροποίηση των φορολογικών εσόδων. Γιατί; Γιατί σταθεροποιήθηκε η οικονομία, επέστρεψε σε θετικό ρυθμό οικονομικής μεγέθυνσης και έγιναν και οι πρώτες στοχευμένες μειώσεις φορολογικών συντελεστών.

Έκτον και τελευταίο, η χώρα απέκτησε ξανά πρόσβαση στις διεθνείς αγορές χρήματος και κεφαλαίου, πρόσβαση που υλοποιήθηκε δύο φορές το 2014 με την έκδοση πενταετούς και τριετούς ομολόγου, για πρώτη φορά μετά τον αποκλεισμό της χώρας στις αρχές του 2010. Και αυτό επιτεύχθηκε με επιτόκια που η χώρα έχει να δει από το 2008.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κυρίες και κύριοι, συμπερασματικά –ολοκληρώνω σε ένα λεπτό, κύριε Πρόεδρε- τα στοιχεία του απολογισμού και ισολογισμού αποτυπώνουν τις συνθήκες σταθεροποίησης της οικονομίας το 2014 για πρώτη φορά από την έναρξη της κρίσης. Και αυτό δεν το λέει η νυν Αξιωματική Αντιπολίτευση, που τότε ήταν στην Κυβέρνηση. Το λένε όλοι εντός και εκτός χώρας.

Θα ήθελα να καταθέσω στα Πρακτικά, αφού πρώτα αναγνώσω, την απάντηση σε ένα ερώτημα του Αντιπροέδρου της Κομισιόν του κ. Κατάινεν, τον Μάρτιο του 2015, ο οποίος δήλωνε: «Μέχρι τον φετινό χειμώνα» –του 2014 δηλαδή- «τα πράγματα πήγαιναν καλύτερα. Η χώρα είχε πρωτογενές πλεόνασμα 1,5%, όλοι μιλούσαν για την ανάγκη μιας προληπτικής πιστωτικής γραμμής. Η Ελλάδα θα έβγαινε από το πρόγραμμα, απλώς με μια ασφαλιστική δικλίδα. Τώρα, δυστυχώς, τα πράγματα άλλαξαν. Είναι πάρα πολύ λυπηρό, γιατί ο κόσμος υπέφερε, υπέστη τεράστιες θυσίες και τα πράγματα πήγαιναν καλύτερα. Δυστυχώς, σήμερα χειρότερα».

Αυτή είναι η συνέντευξη από τον Μάρτιο του 2015 και την καταθέτω στα Πρακτικά.

(Στο σημείο αυτό ο Βουλευτής κ. Χρήστος Σταϊκούρας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Αποδεικνύεται, συνεπώς, ότι η αβελτηρία, η κακή διαπραγμάτευση και η αναποτελεσματικότητα της Κυβέρνησης ΣΥΡΙΖΑ και ΑΝΕΛ είχαν τεράστιο κόστος για τη χώρα και την οικονομία της, ένα κόστος που μεταφράζεται σε τουλάχιστον δύο χαμένα χρόνια για τη χώρα. Ακόμα δε κι αν φτάσουμε, σε ό,τι αφορά τους βασικούς μακροοικονομικούς δείκτες, κάποια στιγμή στο 2017 εκεί που ήμασταν το 2014, οι πολίτες θα είναι φτωχότεροι, τα νοικοκυριά θα έχουν χαμηλότερο διαθέσιμο εισόδημα, αφού έχουν ληφθεί 9 δισεκατομμύρια ευρώ νέα μέτρα…

**ΠΡΟΕΔΡΕΥΩΝ (Γεώργιος Βαρεμένος):** Λοιπόν, κύριε Σταϊκούρα, τέλειωσε ο χρόνος εν τω μεταξύ.

**ΧΡΗΣΤΟΣ ΣΤΑΪΚΟΥΡΑΣ:** …όλες οι επιχειρήσεις θα έχουν βάλει λουκέτο ή θα έχουν μεταναστεύσει, η εσωτερική στάση πληρωμών θα εξακολουθήσει να υφίσταται, η ανταγωνιστικότητα της οικονομίας θα έχει συρρικνωθεί.

Είναι σαφές ότι χρειάζεται μια άλλη οικονομική πολιτική.

Σας ευχαριστώ πολύ.

**ΠΡΟΕΔΡΕΥΩΝ (Γεώργιος Βαρεμένος):** Ο κ. Τασούλας έχει τώρα τον λόγο.

Ορίστε, κύριε Τασούλα.

**ΚΩΝΣΤΑΝΤΙΝΟΣ ΤΑΣΟΥΛΑΣ:** Κυρίες και κύριοι συνάδελφοι, το προφανώς ελάχιστο ενδιαφέρον που συναντάει κάθε χρονιά η συζήτηση για τον απολογισμό είναι μια περαιτέρω απόδειξη της ροπής που έχουμε εις την διαχείριση του μέλλοντος και όχι στην τιθάσευση του παρελθόντος.

Είναι πολύ πιο εύκολο να μιλάμε για προβλέψεις, για πράγματα τα οποία δεν έχουν συμβεί ακόμη, γιατί τα χειριζόμαστε ευκολότερα και τοποθετούμε τις απόψεις μας, τις προβλέψεις μας με μεγαλύτερη ευκολία. Όταν έχουμε να κάνουμε με το παρελθόν, όταν έχουμε να κάνουμε, δηλαδή, με γεγονότα, εκεί δυσκολευόμαστε γιατί τα ηνία τα έχει αναλάβει η πραγματικότητα και όχι η φαντασία μας, η δημαγωγία μας, ενδεχομένως και η ανοησία μας.

Γι’ αυτό και οι απολογισμοί, ενώ θα έπρεπε να είναι η σημαντικότερη συζήτηση στην Βουλή, γιατί ομιλούμε επί πράξεων και όχι επί προβλέψεων, έχουν αυτή τη μοίρα της έρημης χώρας, μιας Βουλής η οποία δεν παρουσιάζει ενδιαφέρον. Παρά ταύτα ο απολογισμός έχει τεράστιο ενδιαφέρον.

Και έχει τεράστιο ενδιαφέρον, γιατί καταδεικνύει για μια ακόμα φορά ότι αυτό το οποίο καθοδηγεί την χώρα τα τελευταία χρόνια είναι η συνάρτηση της πραγματικότητας και του χρόνου. Δεν έχουμε καταφέρει να δαμάσουμε όσο θα έπρεπε την πραγματικότητα, γιατί κάθε φορά η πραγματικότητα ατίθαση ξεφεύγει από τον έλεγχό μας, γιατί δεν παραδεχόμαστε τα λάθη μας, δεν παραδεχόμαστε τις ευθύνες μας και επιδεινώνουμε την πραγματικότητα η οποία και μας ξεπερνάει.

Κλασική περίπτωση είναι η σημερινή Κυβέρνηση. Αρνήθηκε την πραγματικότητα, ονόμασε αυτήν την άρνηση «αυταπάτη», η πραγματικότητα πλάκωσε την Κυβέρνηση, πλάκωσε την χώρα, πλάκωσε τον ελληνικό λαό και ενώ ήμασταν έτοιμοι το φθινόπωρο -ναι, ήμασταν έτοιμοι- του 2014, μετά από βαρύτατες θυσίες και βαρύτατο στρίμωγμα του ελληνικού λαού, να βγούμε στο κατώφλι της εξόδου από την κρίση η χώρα υποχώρησε, λόγω αντίδρασης προς την πραγματικότητα, και έχουμε νέο μνημόνιο, προσθήκη χρέους και νέα αχρείαστη λιτότητα.

Αυτές οι παραδοχές δεν έχουν να κάνουν ούτε με την κομματική μου τοποθέτηση ούτε με την ιδεολογική μου τοποθέτηση. Έχουν να κάνουν με ένα παράπονο, το οποίο διαρκώς διογκώνεται και έχει να κάνει με την άρνηση του λεγομένου «πολιτικού συστήματος» να συμφιλιωθεί με την πραγματικότητα και να επιχειρήσει να την καθοδηγήσει αντί να συμβαίνει το αντίστροφο.

Είχαμε σήμερα την ομιλία του Προέδρου των Ηνωμένων Πολιτειών. Έχουμε μεγάλες εξελίξεις παγκοσμίως. Εμείς επιμένουμε σε ένα μικρόκοσμο. Ξέρουμε ότι οι εξελίξεις στις Ηνωμένες Πολιτείες, που δεν θα είναι αυτό που φοβούνται μερικοί -τα πράγματα θα είναι πολύ πιο ομαλά σε τέτοιες χώρες από ό,τι στην Ελλάδα- μπορεί να δημιουργήσουν παγκοσμίως μείωση της ρευστότητας, μπορεί να δημιουργήσουν υποτίμηση του δολαρίου, μπορεί να δημιουργήσουν φαινόμενα τα οποία βλάπτουν την Ευρώπη και την Ελλάδα και εμείς εξακολουθούμε να τα αγνοούμε.

Ομολογώ, όμως, κύριε Υπουργέ, ότι στην ομιλία σας στην επιτροπή αναφέρατε τέτοιες ενδεχόμενες παρενέργειες και πρέπει σιγά - σιγά να αρχίσουμε να βλέπουμε την πραγματικότητα με πιο συμφιλιωμένο μάτι, αντί να θέλουμε να μετατρέψουμε την κρίση και τα βάσανα του ελληνικού λαού σε πρόσκαιρο όφελος για το κόμμα μας.

Η Ελλάδα επί κυβερνήσεως Σαμαρά είχε αγγίξει το κατώφλι της εξόδου από την κρίση με θυσίες του ελληνικού λαού, ναι, με αύξηση της ανεργίας, ναι, που είχε αρχίσει να αποκλιμακώνεται, αλλά η διαφορά με το σήμερα είναι ότι όλα αυτά δεν έγιναν στράφι. Το αποτέλεσμα αυτών των θυσιών ήταν η έξοδος από την κρίση.

Εμείς, εσείς, δηλαδή, η χώρα, η νέα Κυβέρνηση αρνήθηκε αυτές τις θυσίες και θέλησε να προσθέσει τα δικά της λάθη, τις δικές της αυταπάτες, τις δικές της παταγώδεις διαψεύσεις σε μια χορεία και μια διαδοχή αποτυχιών, εκμεταλλευόμενη την οργή, τον θυμό, την αγανάκτηση, το παράπονο του ελληνικού λαού για εμάς.

Σήμερα ψηφίζουμε τον απολογισμό και τον ισολογισμό του 2014 και ελπίζω από αυτό το Βήμα, δίνοντας τη θετική μου ψήφο, να αντιληφθεί η Κυβέρνηση ΣΥΡΙΖΑ-ΑΝΕΛ περισσότερο τη σχέση της με την πραγματικότητα και να εγκαταλείψει όλες εκείνες τις ιδεοληψίες, τις εμπάθειες, όλες εκείνες τις αυταπάτες οι οποίες επιδείνωσαν τη χώρα, έφεραν τεράστια «δίδακτρα»επίπτωσης στη χώρα και στον ελληνικό λαό και επιδείνωσαν δραματικά την οικονομική κατάσταση ιδιαίτερα των χαμηλότερων οικονομικά στρωμάτων.

Η ψήφος του ΣΥΡΙΖΑ στον απολογισμό του 2014 μπορεί να ηχεί ειρωνική ή αντιφατική. Είναι, όμως, μια μικρή θεσμική προσγείωση στην πραγματικότητα, η οποία, αν συνοδευτεί από μεγαλύτερες προσγειώσεις, θα ωφελήσει τη χώρα. Εύχομαι να γίνει, γιατί αρκετά ο ΣΥΡΙΖΑ και οι Ανεξάρτητοι Έλληνες έχουν επιδεινώσει την οικονομική κατάσταση της χώρας μέχρι τώρα.

**ΠΡΟΕΔΡΕΥΩΝ (Γεώργιος Βαρεμένος):** Τον λόγο έχει ο τελευταίος ομιλητής, ο κ. Μάρδας.

**ΔΗΜΗΤΡΙΟΣ ΜΑΡΔΑΣ:** Κύριοι συνάδελφοι -δεν υπάρχουν κυρίες, οπότε θα απευθυνθώ μόνο σε κυρίους- θα δεχτώ τη θέση για ψύχραιμη ανάλυση εκείνης της περιόδου. Ψύχραιμη ανάλυση σημαίνει βάζουμε κάτω θέσεις που διαφωνούμε, σηκώνουμε τα μανίκια και προσπαθούμε να δούμε τι ακριβώς γίνεται, χωρίς κραυγές και ψιθύρους.

Η προσέγγιση την οποία θα αναφέρω δεν είναι πρώτη φορά που ακούγεται εδώ, αλλά τώρα θα ακουστεί με αφορμή τον ισολογισμό και απολογισμό του 2014 και έχοντας υπ’ όψιν ότι έχουμε κάποια στοιχεία παραπάνω.

Υπενθυμίζω κάποια στοιχεία: Πρώτο στοιχείο είναι ότι μετά τις ευρωεκλογές ο Κυβερνητικός Εκπρόσωπος είχε πει ότι το 4% διαφορά δεν ήταν ανατροπή. Δεύτερο στοιχείο είναι ότι η ΣΥΡΙΖΑ είχε χάσει εκατόν πενήντα χιλιάδες ψήφους σε σχέση με το 2012. Τρίτο στοιχείο είναι ότι οι ευρωεκλογές δεν ήταν εκλογές και ως εκ τούτου δεν επηρέαζαν τις πολιτικές εξελίξεις. Τέταρτο, βέβαια, είναι η τετραετία ή, αλλιώς μεταφραζόμενη, ότι θα αγγίξουμε τα ανώτατα δυνατά όρια, τα οποία μπορούμε να έχουμε έτσι ώστε να κάνουμε εκλογές.

Το 2014 θεωρείται ότι είναι ένα success story. Υπήρχαν προβλέψεις ενδιαφέρουσες, αλλά οι προβλέψεις δεν είναι αποτελέσματα. Υπήρχαν κάποιες αποκλίσεις μεγάλες. Εσείς θεωρείτε ότι οι αποκλίσεις οφείλονται σε εμάς, που, όπως αναφέρατε, δεν σας άφηναν να περπατήσετε. Υπήρχαν εκβιαστικές εκλογές, υπήρχε τυχοδιωκτισμός σε ό,τι αφορά τις εκλογές. Διακόπηκαν όλα το 2014 γιατί η αντιπολίτευση προκάλεσε τις εκλογές.

Πρώτον -το έχουμε πει και άλλη φορά από αυτά τα έδρανα- η κυβέρνηση κυβερνά και η αντιπολίτευση κάνει τη δουλειά της. Αν πράγματι πιστεύετε ότι το 2014 ήταν ένα success story, αν πράγματι πιστεύατε ότι πατούσατε πολύ γερά στα πόδια σας, τότε έπρεπε να εκμεταλλευτείτε τον χρόνο που σας δίνει το Σύνταγμα και να προκαλούσατε τις προεδρικές εκλογές μετά τις 12 Φλεβάρη του 2015. Διότι δεν μπορώ να φανταστώ πώς είναι δυνατόν μια οικονομική πολιτική που θεωρεί ότι θα σαρώσει το 2014, να χάνει αυτήν την ευκαιρία και να την δίνει δεξιά και αριστερά, λέγοντας ότι κάποιος άλλος προκάλεσε τις εκλογές. Και βέβαια, η εύλογη ερώτηση είναι: Τώρα που ζητάει η Αξιωματική Αντιπολίτευση από εμάς εκλογές, εμείς θα τις κάνουμε; Η Κυβέρνηση κυβερνά.

Γιατί, όμως, κάνατε εκλογές; Διότι τα πράγματα δεν ήταν έτσι όπως φαίνονταν. Τα πράγματα ήταν πολύ διαφορετικά. Πρώτον, δεν μπορείτε εύκολα να αποδείξετε, ότι δεν θα υπήρχε μνημόνιο. Αν πράγματι δεν υπήρχε μνημόνιο, τον Δεκέμβρη του 2014 θα είχατε κλείσει τη συμφωνία που θα θέλατε και ό,τι προέβλεπε το e-mail Χαρδούβελη, με αυτή τη μικρή διαφορά του ενός δισεκατομμυρίου που λέτε συχνά, που δεν είναι, βέβαια, αυτό το κύριο στοιχείο της διαφοράς. Θα τα κλείνατε όλα έγκαιρα για να πατήσετε ακόμα περισσότερο στα πόδια σας και σύμφωνα με το οδικό σας σκεπτικό, θα σαρώνατε στις εκλογές μετά τον Φλεβάρη του 2015, που θα ήταν Μάρτης του 2015.

Σε αυτή την περίπτωση, όμως, υπάρχουν κάποια στοιχεία τα οποία δείχνουν ότι τα πράγματα δεν ήταν έτσι και ότι εσείς προκαλέσατε τις εκλογές, διότι γνωρίζατε ότι τον Φλεβάρη δεν θα υπήρχαν χρήματα. Δεν είχατε πάρει τα χρήματα που έπρεπε από τους δανειστές τον προηγούμενο Αύγουστο. Θα κλείνατε τη συμφωνία τέλη του Φλεβάρη -αν την κλείνατε- και θα παίρνατε 7 δισεκατομμύρια στα τέλη Φλεβάρη, αν όχι Μάρτη και μέσα στον Φλεβάρη -στις 24 του μηνός- θα παρουσιαζόταν ένα ταμειακό έλλειμμα της τάξης, περίπου, του μισού δισεκατομμυρίου.

Εμείς, όταν μπήκαμε στο Γενικό Λογιστήριο του Κράτους στις 2 Φλεβάρη, μέρα Δευτέρα, είχαμε 1.567.000.000. Οι συνολικές δαπάνες του μήνα είναι, περίπου, από 3,5 έως 4,4 δισεκατομμύρια. Ακόμα κι αν μας παραδώσατε 2,2 δισεκατομμύρια στις 25 του μηνός, αυτά δεν έφταναν ούτε για τις μισές δαπάνες του κράτους. Οπότε, θα μπαίνατε σε μία περίοδο εκλογών και δεν θα μπορούσατε να καλύψετε τις ζωτικές δαπάνες αυτής της χώρας εν μέσω εκλογών. Καταλαβαίνετε τι σημαίνει αυτό το πράγμα.

Ως εκ τούτου, αυτά τα νούμερα, που εμείς παραλάβαμε και δεν τα διαμορφώσαμε, και αυτό εδώ το ταμείο του Φλεβάρη, ερμήνευαν την βιαστική διενέργεια των εκλογών κατά τη διάρκεια του Δεκεμβρίου, όπου τότε, βεβαία, αν θεωρούσατε ότι θα σαρώνατε, χάσατε αυτή τη δυναμική που εσείς πιστεύατε ότι θα αναπτύσσατε. Ήταν, όμως, αδύνατον να την αναπτύξετε, γιατί ο Φλεβάρης ήταν αμείλικτος και θα σας προκαλούσε πολύ μεγάλο πρόβλημα στις εκλογές.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Βαρεμένος):** Ο κ. Λοβέρδος έχει τον λόγο.

**ΑΝΔΡΕΑΣ ΛΟΒΕΡΔΟΣ:** Κύριε Τασούλα, συμφωνώ με αυτό που είπατε, ξεκινώντας την τοποθέτησή σας.

Κανονικά, και σε μία χώρα όπου ο ορθολογισμός κυριαρχεί, η ώρα του απολογισμού και της έγκρισης του ισολογισμού είναι σημαντική στιγμή. Είναι τα πεπραγμένα, τα παραχθέντα. Δεν είναι τα προσδοκώμενα ή τα προϋπολογιζόμενα. Είναι η ώρα που μετράς τι κατάφερες και τι δεν κατάφερες, τι επέτυχες και πού αστόχησες.

Τελετουργικό για την ώρα αυτή δεν υπάρχει. Το ζούμε σε τέτοιες στιγμές. Και πέρυσι, που το έζησα για πρώτη φορά και με αρμοδιότητα Κοινοβουλευτικού Εκπροσώπου, έτσι ήταν, μια αδιάφορη διαδικασία. Κι όμως, γλιστράμε σε καταστάσεις λανθασμένες -ενώ το ξέρουμε- γιατί κάποιο αίτιο υπάρχει, κύριοι συνάδελφοι.

Η επανάληψη του ίδιου λάθους κάνει πολλούς να μιλούν για DNAϊκά προβλήματα που έχουμε. Δεν ξέρω αν είναι έτσι. Δεν μ’ αρέσουν αυτά τα επιχειρήματα, αλλά, εν πάση περιπτώσει, τα ακούει κανείς και με ενδιαφέρον, όταν βλέπει ότι επαναλαμβάνονται τα ίδια και τα ίδια και τα ίδια σφάλματα.

Εδώ, κυρίες και κύριοι Βουλευτές, δημιουργούνται στοιχειώδη κοινά δεδομένα για τους δρομείς ενός αγώνα δρόμου που αφορά την πατρίδα, ειδικά όταν αυτή είναι σε κρίση. Εδώ συμφωνούμε στους αριθμούς, στα στοιχειώδη. Οι δρομείς, με διαφορετικά χρώματα φανέλας, συμφωνούν πόσο θα τρέξουν. Δεν συμφωνούν στο πώς θα είναι η διαμορφωμένη τακτική τους. Συμφωνούν, όμως, ότι η απόσταση είναι αυτή.

Μπορώ να καταλάβω τον Υπουργό που στην επιτροπή είπε ότι το 2014 ήταν ένα κακό έτος, αλλά δεν μπορώ να καταλάβω κανέναν συνάδελφο που λέει ότι το πλεόνασμα δεν ήταν τα 637 εκατομμύρια ή ότι δεν ήταν 0,35% η ανάπτυξη. Και όμως, στον δημόσιο καθημερινό διάλογο άλλα αντί άλλων ακούς από τις δυνάμεις της πλειοψηφίας. Άλλα αντί άλλων!

Δεν ψηφίζουμε, συνάδελφοι, νόμο -ένα άρθρο έχει ο σημερινός νόμος- που εάν δεν ψηφιζόταν, θα παρήγατε αρνητικά αποτελέσματα. Συμφωνούμε επί των αριθμών. Αυτή είναι η σημερινή διαδικασία. Έτσι δεν είναι;

**ΧΡΗΣΤΟΣ ΜΑΝΤΑΣ:** Βεβαίως.

**ΑΝΔΡΕΑΣ ΛΟΒΕΡΔΟΣ:** Εάν αυτό, όμως, είναι αλήθεια, δεν δικαιούται κανείς να αρνείται αυτούς τους αριθμούς στον στίβο της καθημερινής πολιτικής αντιπαράθεσης. Και παρακαλώ τους συναδέλφους της Πλειοψηφίας να ξέρουν τι θα ψηφίσουν μαζί με την αντιπολίτευση. Διότι η αντιπολίτευση ψηφίζει.

Θα μου πεις, «ήταν τα χρόνια της». Ναι, αλλά ψηφίζει και άλλα σχέδια νόμου που δεν είναι στα χρόνια της ή στέκεται με σωφροσύνη απέναντι σε μία Κυβέρνηση, που όταν ήταν αντιπολίτευση στάθηκε απολύτως απέναντι σε ό,τι καλό πήγαινε να γίνει.

Θα θυμίσω κάτι που πέρυσι συζητούσαμε με αυτήν την ευκαιρία, αλλά φέτος δεν το λέμε: Πέρυσι έλεγε ο ίδιος Υπουργός, ο κ. Χουλιαράκης, ότι «Κάνουμε έναν αγώνα ο οποίος έχει και αντισταθμίσματα σε ό,τι αφορά τη στήριξη των φτωχότερων». Κυρίες και κύριοι, λέγαμε πέρυσι για τις δικές μας πολιτικές στήριξης των αδυνάμων του 2013. Αντίστοιχες δεν είχατε στον πρώτο χρόνο της διακυβέρνησής σας. Να πούμε τώρα και για το 2014, εν συγκρίσει; Εμείς είχαμε το ΕΚΑΣ σε πλήρη ανάπτυξη. Πού το έχετε φέτος το ΕΚΑΣ; Το πετσοκόψατε για το 2016. Από 1η Ιανουαρίου τα μέτρα γίνονται χειρότερα, για να τελειώσει το ΕΚΑΣ το 2018. Και ως αντιστάθμισμα στις 386.000 περιπτώσεις ανθρώπων που το χάνουν, δίνετε μέτρα για 55.000 απ’ αυτούς.

Είναι κάτι για το οποίο θα υπερηφανεύεστε; Είναι κάτι σοβαρό, σημαντικό; Χαίρεστε γι’ αυτό; Γιατί ήρθατε στην εξουσία; Ποιους εξυπηρετείτε; Ποια είναι η κοινωνική τάξη, το κοινωνικό στρώμα που αγαπάτε και υπηρετείτε; Από 386.000 δικαιούχους του ΕΚΑΣ, η αντιστάθμιση, βάσει όχι μόνο του νόμου που ψηφίστηκε αλλά και της εκδοθείσας υπουργικής απόφασης, αφορά 55.000. Έναν προς έναν θα τους πούμε στη συζήτηση του προϋπολογισμού.

Και για να πούμε κάτι ακόμα, κύριε Υπουργέ: Γιατί το 2014 ήταν κακός χρόνος, μέσα σε συνθήκες που ξέρετε τώρα που κυβερνάτε δύο χρόνια; Πρώτον, είχες πλεόνασμα 673,6 εκατομμυρίων ευρώ. Αυτό δεν αμφισβητείται, κύριοι συνάδελφοι. Είναι έκθεση του Ελεγκτικού Συνεδρίου. Την ψηφίζετε εσείς της Πλειοψηφίας. Από αύριο το πρωί στον δημόσιο διάλογο δεν μπορεί να λέτε άλλα όταν έχεις πλεόνασμα παρ’ όλα ταύτα και όταν έχεις -να δεχτώ αυτό που ο Υπουργός έδωσε- τελικώς 0,35% ανάπτυξη και όχι 0,7% που υπολογίζαμε.

Τον Σεπτέμβριο εκείνης της χρονιάς, αγαπητέ Υπουργέ, σε όλη την αγορά, ειδικά στους δικούς μου χώρους -και το λέω γιατί είμαι επαγγελματίας- δικηγόρων, γιατρών, μηχανικών, ένιωθες ότι η οικονομία ανακάμπτει. Το άκουγες. Ερχόταν. Αφήστε τους αριθμούς. Και αυτό δικαιολογούσε την πρόβλεψη των ξένων, της Ευρωπαϊκής Κεντρικής Τράπεζας κυρίως, για ανάπτυξη 3% το 2015 και 3,7% το 2016. Ερχότανε αυτό, το ένιωθες, μέχρι τον Δεκέμβριο.

Και έκλεισε με μικρότερο ρυθμό η ανάπτυξη, διότι μας λέγανε αυτό που λένε τώρα για εσάς. Εμάς μας το λέγανε ρητά: «Μαζί σας τι να πούμε; Εσείς φεύγετε».

Κύριε Υπουργέ, αυτό το λέγανε και το 2012. Μας λέγανε τότε στα συμβούλια, ότι «Εσείς στις δημοσκοπήσεις έχετε 8% και 10% και 12% κλπ., δεν σας υπολογίζουμε, δεν είστε έγκυροι συνομιλητές αφού έχετε εκλογές». Το 2012. Αναγκαζόμασταν και κάναμε δημόσιες δηλώσεις. Εγώ έχω κάνει -και το έχω πληρώσει και προσωπικά- λέγοντας ότι μετεκλογικά η χώρα θα έχει κυβέρνηση -με τη Νέα Δημοκρατία, λέγαμε τότε- για να το ακούνε αυτό εκτός συνόρων. Υπηρετούσαμε την πατρίδα μας. Το είπανε το 2015 σε εμάς. Από τον Νοέμβρη και μετά ανεκόπη κάθε πορεία και όλος ο κόσμος έγινε πάλι διστακτικός. Τώρα λένε για εσάς ψιθυριστά: «Το χρέος; Με τους επόμενους». Και το λένε, γιατί βλέπουν ότι απέρχεστε.

Αυτό εσείς το κάνατε παιχνίδι. Εμείς δεν θα σας το κάνουμε. Εσείς με τη στάση σας για την εκλογή του Προέδρου της Δημοκρατίας στο τέλος του 2014 με 2015 υπηρετήσατε την ανακοπή μιας προόδου της χώρας. Και το συνοδεύσατε αυτό με την απώλεια των 11 δισεκατομμυρίων του ΤΧΣ, με την απώλεια των 6 δισεκατομμυρίων των διακρατηθέντων ομολόγων -και αν έχετε αμφιβολία, θα σας τα πει ο κ. Χουντής- και το συνοδεύσατε και με την ανακοπή μιας προσπάθειας που στην κατάληξή της θα είχε και τη ρύθμιση για το δημόσιο χρέος, που δύο φορές το 2012 είχαμε πάρει, δηλαδή τον Νοέμβριο, αλλά και Φεβρουάριο του 2012. Έχετε τρίτο μνημόνιο χωρίς καν υποσχέσεις για το 2018 παραμετρικών αλλαγών για το χρέος.

**ΠΡΟΕΔΡΕΥΩΝ (Γεώργιος Βαρεμένος):** Κύριε Λοβέρδο, ολοκληρώστε.

**ΑΝΔΡΕΑΣ ΛΟΒΕΡΔΟΣ:** Κλείνω. Είχα την ενημέρωση ότι έχω οκτώ λεπτά, κύριε Πρόεδρε. Είχα έρθει στο Προεδρείο και ρώτησα, μου είπαν ότι έχω οκτώ λεπτά και έτσι προϋπολόγισα και εγώ τον χρόνο μου.

Αυτά για τον απολογισμό, με μια χώρα που παραλάβατε με συνθήκες θετικότερες, λίγο θετικές, αλλά θετικές. Ενώ εμείς θυμόμαστε πάρα πολύ καλά, συνάδελφοι - και εγώ προσωπικά- το 2009-2010 με το 15,7% των ελλειμμάτων, που δεν ήταν αριθμοί. Για εμένα η πρώτη μέρα της παρουσίας μου στο Υπουργείο Εργασίας συνοδεύτηκε από το αίτημα του Διοικητή του ΙΚΑ να βρω 2,5 δισεκατομμύρια δανεικά για να πληρωθούν οι συντάξεις του Δεκεμβρίου και το δώρο των Χριστουγέννων.

Εσείς πήρατε τη χώρα σε ανοδική φάση και την ξαναφέρατε πίσω στο 2012, στο 2011, για να διανύσουν τις ίδιες δυσκολίες οι Έλληνες πολίτες απλώς μαζί σας.

Δεν έχετε την αντιπολίτευση που είχαμε. Θα σας αναφέρω ένα παράδειγμα της σημερινής και της χθεσινής ημέρας: Εάν ήσασταν αντιπολίτευση και είχαμε εμείς επίσκεψη του Αμερικανού Προέδρου, θα πετάγατε αυγά και βόμβες μολότοφ κάποιοι από τους μακρινούς σας φίλους και τα ξαδέλφια σας. Εδώ έχετε μια αντιπολίτευση που σας λέει ότι αυτή η επίσκεψη, σε επίπεδο επικοινωνιακό, βοηθάει, γιατί κάνει πλανητική τη διάσταση της ενημέρωσης για τα προβλήματα που έχει η Ελλάδα, τα ελληνοτουρκικά, το κυπριακό, το μεταναστευτικό, το προσφυγικό.

Αυτά, κυρίες και κύριοι -και έκλεισα- για τα θέματα του απολογισμού.

Για τα θέματα που σχετίζονται με την κρατική περιουσία, σας έχει κάνει μία παρατήρηση ο κ. Κουτσούκος -και θέλω με αυτήν να κλείσω, κυρίες και κύριοι Βουλευτές- που αφορά το ζήτημα του ύψους της κρατικής περιουσίας.

Σας είπε ο συνάδελφος, που εισηγήθηκε τις απόψεις της Δημοκρατικής Συμπαράταξης, ότι ναι μεν υπήρχε μία δικαιολογία στα χρόνια που πέρασαν, όπου το λογιστικό σύστημα με το οποίο λειτουργεί το δημόσιο, δεν επιτρέπει να ξέρουμε ποια είναι η περιουσία του ελληνικού κράτους. Τώρα πια που στο υπερταμείο έχουν υπαχθεί όλα αυτά, καλό θα ήταν στους επόμενους μήνες, την επόμενη χρονιά, να μάθουμε, αξιοποιώντας την τεχνική της λογιστικής, ποια ακριβώς είναι η περιουσία που περνάει στο υπερταμείο αυτό. Νομίζω ότι αυτό πρέπει να το υποσχεθείτε και ως προς αυτό περιμένω την ομιλία σας.

Ευχαριστώ πολύ.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ-ΔΗΜΑΡ)

**ΠΡΟΕΔΡΕΥΩΝ (Γεώργιος Βαρεμένος):** Και εμείς σας ευχαριστούμε.

Ο κ. Δανέλλης, Κοινοβουλευτικός Εκπρόσωπος του Ποταμιού, έχει τον λόγο.

**ΣΠΥΡΙΔΩΝ ΔΑΝΕΛΛΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, τον αναζητούμε ήδη πριν φύγει. Και ας διαδηλώνουν -πέραν βεβαίως του ΚΚΕ, το οποίο σεβόμαστε παρά την απόλυτη διαφωνία μαζί του και των επικίνδυνων «μπαχαλάκηδων», που ουδεμία σύγκριση με το ΚΚΕ, βεβαίως, και τους λόγους διαδήλωσης μπορεί κανείς να αναφέρει- και ας διαμαρτύρονται και διάφοροι ολίγιστοι, γραφικοί, όπως οι συνδικαλιστές των δασκάλων, κατά του αμερικανικού ιμπεριαλισμού και της πρόκλησης της επίσκεψης Ομπάμα παραμονή εορτασμού του Πολυτεχνείου. Είμαστε βέβαιοι ότι δεν εκφράζουν τους δασκάλους, γιατί αλλιώς θα έχουμε έναν επιπλέον, πολύ σοβαρό λόγο να ανησυχούμε για τα παιδιά μας.

Και επειδή πλάι στη δέσμια, στις ιδεοληψίες και τους μανιχαϊσμούς Αριστερά, πάντα υπήρχαμε και κάποιοι που υποστηρίζαμε άλλα. Θυμήθηκα κάτι που έγραφα στις 23-11-1999 στην «Ελευθεροτυπία» με αφορμή την επίσκεψη Κλίντον τότε στην Αθήνα. Σας μεταφέρω μια φράση: «Η συνάντηση -μοιραία πάντα- της παραδοσιακής αντιδυτικής προπαγάνδας ενός μέρους της Αριστεράς με τον εθνικοπατριωτικό λαϊκισμό, δημιουργούν ένα νέο ασφυκτικό κλίμα για τον ορθό λόγο και την ψύχραιμη προσέγγιση των αναγκών του καιρού μας. Οι πολιτικές δυνάμεις της σύγχρονης Αριστεράς δείχνουν ανέτοιμες να υπερβούν τα τετριμμένα σύνδρομα που συναντώνται πια μόνο σε χώρες του τρίτου κόσμου». Αυτά το 1999.

Σήμερα, ο Μπαράκ Ομπάμα, ο δημοφιλέστερος μετά τον Τζον Κένεντι Πρόεδρος των Ηνωμένων Πολιτειών, επέλεξε να κλείσει την οκτάχρονη προεδρία του, απευθυνόμενος στο παγκόσμιο ακροατήριό του, από το λίκνο της δημοκρατίας, μια ομιλία που θα μείνει στην ιστορία ως ορόσημο, με τους δικούς της πολλούς και ισχυρούς συμβολισμούς. Αναγνώριση της Αθήνας, της Ελλάδας για τον δυτικό πολιτισμό, για την αξία της δημοκρατίας και τις αρχές της.

Το ανέλπιστο αυτό δώρο σε τούτες τις πολύ χαλεπές ώρες για εμάς φαίνεται, δυστυχώς, πως δεν είμαστε σε θέση όλοι να αξιολογήσουμε και να αξιοποιήσουμε. Κρίμα, γιατί τα στερεότυπα και οι ιδεοληψίες αντικαθιστούν ακόμη μια φορά τον ορθό λόγο με την βλακεία!

Ερχόμενος στο θέμα της σημερινής μας συνεδρίασης, η χρονική απόσταση που μας χωρίζει από το οικονομικό έτος 2014, μας επιτρέπει να δούμε τα πράγματα πιο ψύχραιμα και άρα πιο ουσιαστικά, κάτι εξάλλου που θα έπρεπε να κάνουμε. Αναφέρθηκε ήδη από συναδέλφους. Οι απολογισμοί και οι ισολογισμοί νομίζω ότι είναι μία ευκαιρία απόκτησης σοφίας και αυτογνωσίας. Έπρεπε να εκτιμούμε τι δεν πήγε καλά, τι δεν προϋπολογίσαμε σωστά και τι πρέπει να διαφοροποιήσουμε.

Δυστυχώς, αυτό διαχρονικά δεν το κάναμε ποτέ. Ίσως οι δυσκολίες των καιρών μας επιβάλουν να το προσεγγίσουμε με διαφορετικό και ουσιαστικότερο τρόπο.

Πρέπει, όμως, ούτως ή άλλως συλλογικά ως πολιτικό σύστημα να συνεννοηθούμε. Και πρέπει να ωριμάσουμε, να ξεφύγουμε από τα ανεδαφικά και πρόωρα success story, απ’ όπου και αν αυτά προέρχονται. Οι αριθμοί είναι αμείλικτοι και ας χρησιμοποιούνται κατά περίπτωση από τους ενδιαφερομένους, κατά το δοκούν κάθε φορά.

Ας δούμε, λοιπόν, κάποιους από τους αριθμούς. Συγκρίνοντας τον απολογισμό του 2014 με αυτόν του 2013, έχουμε κάποια αρχικά συμπεράσματα που φαίνεται ότι είναι εντυπωσιακά. Συγκεκριμένα, σε σχέση με το 2013 παρουσιάζεται αύξηση στα βεβαιωθέντα έσοδα κατά 9,2%, από 52,3 δισεκατομμύρια το 2013 σε 57,1 δισεκατομμύρια το 2014. Παρουσιάζεται ακόμη μείωση των λειτουργικών εξόδων κατά 12,3%, από 55,7 δισεκατομμύρια το 2013 σε 48,8 δισεκατομμύρια το 2014. Το δε πρωτογενές έλλειμμα φαίνεται να μειώνεται από 20,1 δισεκατομμύρια το 2013 σε 5,1 δισεκατομμύρια το 2014.

Όταν πηγαίνουμε, όμως, στη σελίδα 3, δηλαδή στην κατάσταση ταμειακών ροών, που σε απλά ελληνικά αφορά στην εισπραξιμότητα των εσόδων και των πληρωμών, δυστυχώς βλέπουμε μία αντεστραμμένη εικόνα.

Τι βλέπουμε δηλαδή; Ότι η είσπραξη φόρων παραμένει ουσιαστικά σταθερή με οριακή αύξηση της τάξης του 0,6%. Για να το πούμε απλά, αυξήθηκαν οι βεβαιωθέντες φόροι, αλλά δεν πληρώθηκαν, αυξάνοντας έτσι τις ληξιπρόθεσμες οφειλές των ιδιωτών προς το κράτος.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Δώστε μου ένα επιπλέον λεπτό, παρακαλώ, κύριε Πρόεδρε, από το χρόνο μου.

Παρατηρούμε, επιπλέον, πως η είσπραξη εσόδων από μη φορολογικά έσοδα είναι μειωμένη κατά 35%, ενώ παράλληλα, σε ό,τι αφορά τις δαπάνες, παρουσιάζεται μείωση των πληρωμών του κράτους για επιδοτήσεις και επιχορηγήσεις κατά 22,2%. Με άλλα λόγια, το δημόσιο «πάγωσε» τις πληρωμές του προς τους ιδιώτες.

Είναι ακόμη εντυπωσιακό πως, παρά τις περικοπές των συντάξεων, η συνταξιοδοτική δαπάνη δημοσίων υπαλλήλων, λειτουργών, σε σχέση με το 2013, παρουσιάζει αύξηση κατά 4,1%, ενώ το ποσό για πληρωμές αμοιβών νομικών προσώπων δημοσίου δικαίου αυξήθηκε κατά 2%. Και όλα αυτά αποδεικνύουν πως η στενή και κοντόθωρη ανάγνωση των μακροοικονομικών στοιχείων μπορεί κάποιες φορές να υποκρύπτει το τι συμβαίνει στην πραγματική οικονομία.

Παρ’ όλα αυτά, το 2014 με έναν, έστω και υποβοηθούμενο, τρόπο κατορθώσαμε να κάνουμε τα πρώτα μας δειλά βήματα εξόδου προς τις αγορές και να παρουσιάσουμε, μετά από έξι χρόνια ύφεσης, έναν, έστω και ισχνά, πλεονασματικό προϋπολογισμό.

Οι ακριβείς λόγοι γιατί αυτή η πορεία αναστράφηκε, είναι δουλειά του ιστορικού του μέλλοντος. Σημασία έχει ωστόσο -και είναι αυτό που με σιγουριά μπορούμε να πούμε- ότι τα πράγματα δεν ήταν καθόλου εύκολα και εξακολουθούν να παραμένουν έτσι για την ελληνική οικονομία εδώ και ενάμιση χρόνο. Απίστευτες παλινωδίες, ιδεοληψίες, κυβερνητικά και βουλευτικά ξεκαθαρίσματα, που ακολούθησαν την πρόσκρουση με την πραγματικότητα, μας επέστρεψαν στα χρόνια της αρχής της κρίσης -δυστυχώς!- και φυσικά με τεράστιο οικονομικό κόστος για τους πολίτες και για τη χώρα. Αυτό που δεν καταλάβατε τόσο εσείς όσο και οι προηγούμενοι, είναι πως το κράτος και η οικονομία έχουν συνέχεια, που οι εναλλασσόμενες κυβερνήσεις οφείλουν να σέβονται και όχι να τη θυσιάζουν στον βωμό μικροπολιτικών σκοπιμοτήτων.

Πιθανώς, η πορεία εξόδου από τα μνημόνια να είχε ολοκληρωθεί την περίοδο 2014-2015. Δυστυχώς, ο ασύστολος λαϊκισμός και οι αυταπάτες, που ένθεν κακείθεν καλλιεργήθηκαν, ανέτρεψαν αυτή την πορεία. Η πιστωτική ασφυξία τραπεζών, επιχειρήσεων, φορολογουμένων λόγω των capital controls, που εσείς επιβάλατε, μαθηματικά οδήγησαν στο τρίτο μνημόνιο τη χώρα και τους πολίτες στην πίστη πως τίποτα δεν μπορεί να αλλάξει.

Σήμερα, κυρίες και κύριοι συνάδελφοι, οφείλουμε να αξιολογήσουμε το παρελθόν και να συνεννοηθούμε τουλάχιστον για τα βασικά. Αυτός είναι και ο μόνος τρόπος, ώστε να εμπνεύσουμε ξανά πίστη και αυτοπεποίθηση στους πολίτες. Και αυτό είναι θέμα επιβίωσης και όχι θέμα πολυτέλειας για τη χώρα.

Σας ευχαριστώ.

(Χειροκροτήματα από την πτέρυγα του Ποταμιού)

**ΠΡΟΕΔΡΕΥΩΝ (Γεώργιος Βαρεμένος):** Και εμείς ευχαριστούμε.

Ο Κοινοβουλευτικός Εκπρόσωπος της Χρυσής Αυγής κ. Σαχινίδης έχει τον λόγο.

**ΙΩΑΝΝΗΣ ΣΑΧΙΝΙΔΗΣ:** Σας ευχαριστώ, κύριε Πρόεδρε.

Πράγματι είναι απογοητευτικό να συζητείται εντός της Ολομέλειας ο απολογισμός, προϋπολογισμοί, ισολογισμοί και να είναι άδεια η Αίθουσα. Σε αντίθεση με όλα τα κόμματα, απ’ ό,τι βλέπετε, ο Λαϊκός Σύνδεσμος-Χρυσή Αυγή από την Κοινοβουλευτική του Ομάδα έχει στην Αίθουσα αντιπροσωπευτικά το 1/3 της δύναμής του. Αυτό σημαίνει για εμάς πάρα πολλά και καταδεικνύει το πόσο σοβαρά λαμβάνουμε υπ’ όψιν μας όλα τα σχέδια νόμου που έρχονται προς συζήτηση.

Ακούσαμε και από τον εισηγητή της Νέας Δημοκρατίας και από τους ομιλητές της Νέας Δημοκρατίας ότι το 2014 ήταν μια χρονιά ουτοπική, ότι όλα ήταν πολύ όμορφα, ότι το φθινόπωρο θα βγαίναμε στις αγορές. Δηλαδή, με λίγα λόγια μας λένε ότι το φθινόπωρο -που φθάνει μέχρι και τον Νοέμβριο- δηλαδή μέσα σε διάστημα ενός μηνός -γιατί τον Ιανουάριο είχαμε εκλογές και ανέλαβε ο ΣΥΡΙΖΑ, όχι ότι υποστηρίζω τον ΣΥΡΙΖΑ, προς Θεού!- ανέλαβε ο ΣΥΡΙΖΑ και τα έκανε όλα πολύ πιο άσχημα απ’ ό,τι ήταν πριν.

Το θέμα είναι ότι δεν πιστεύουμε εμείς ως Χρυσή Αυγή σε δείκτες. Στους μόνους δείκτες που πιστεύουμε είναι αυτοί που καταδεικνύουν πόσο μεγάλη ανεργία υπάρχει στη χώρα μας. Και σύμφωνα με τους δείκτες του Ινστιτούτου Εργασίας, οι δείκτες αυτοί αγγίζουν το 30,8%, χωρίς να συνυπολογίσουμε όσους είναι ημιαπασχολούμενοι, που σίγουρα, εάν τους υπολογίσουμε, είναι πολύ μεγαλύτερο αυτό το ποσοστό ανεργίας.

Ακούσαμε για την επίσκεψη Ομπάμα. Ακούσαμε για μια επίσκεψη ενός προέδρου, ο οποίος εντός σαράντα πέντε ημερών παραδίδει τη σκυτάλη στον νεοεκλεγέντα Πρόεδρο των Ηνωμένων Πολιτειών και θα μπορούσα να χαρακτηρίσω μόνο αφελή τη σκέψη να μπορέσει να πιστέψει κάποιος εντός αυτής της Αιθούσης ότι κάτι θα αλλάξει με την επίσκεψη Ομπάμα.

Ακούσαμε από τα κανάλια αυτές τις ημέρες ότι θα βοηθήσει στην ελάφρυνση του ελληνικού χρέους, κάτι το οποίο ο νέος Πρόεδρος της Αμερικής ήταν ξεκάθαρος σε αυτή την τοποθέτησή του ότι το χρέος της Ελλάδας είναι καθαρά εσωτερική υπόθεση της Ευρωπαϊκής Ένωσης και μάλιστα μεταξύ της Ελλάδας και της Γερμανίας. Δεν περιμένουμε τίποτα απολύτως. Αντιθέτως έχουμε θέσει κάποια ερωτήματα μέσω του Εκπροσώπου Τύπου σε ό,τι αφορά την επίσκεψη του κ. Ομπάμα, εάν έχει έρθει ως τουρίστας στην Ελλάδα, αν έχει έρθει ως κομιστής του τέταρτου μνημονίου.

Και μιας και αναφερόμαστε για τέταρτο μνημόνιο, κάτι το οποίο ακούγεται πολύ συχνά τις τελευταίες ημέρες, μην ξεχνάμε ότι η αιτία που η χώρα μας μπήκε σε αυτά τα μνημόνια ήταν η πολιτική που ασκούσαν οι Ηνωμένες Πολιτείες. Ξέρετε και γνωρίζετε πάρα πολύ καλά, άσχετα αν δεν το λέτε δημόσια εντός της Αίθουσας της Ολομέλειας, ότι όλα αυτά ξεκίνησαν την περίοδο του 2007-2008 από τις Ηνωμένες Πολιτείες, από τον κατασκευαστικό τομέα. Κατάφεραν να εξαγάγουν την δική τους κρίση, την φόρτωσαν στην Ευρώπη και οι Ευρωπαίοι τοκογλύφοι και δανειστές με πολύ όμορφο τρόπο κατάφεραν και προσπάθησαν μάλλον να το φορτώσουν σε κάποιες συγκεκριμένες χώρες. Κάποιες εξ αυτών ξεγλίστρησαν. Προσπαθούν να το φορτώσουν αποκλειστικά στην πλάτη της Ελλάδας, γιατί έχουν ως μοναδικό γνώμονα –και αυτό το πιστεύουν εδώ και πάρα πολλά χρόνια- ότι οτιδήποτε εφαρμοστεί στην Ελλάδα θα είναι πάρα πολύ εύκολο να το εφαρμόσουν και στις υπόλοιπες χώρες.

Επίσης, μας ήρθε ο κ. Ομπάμα ως προπομπός των λαθρομεταναστών. Γιατί το λέω αυτό; Και εδώ ευθύνη έχουν απόλυτα οι Ηνωμένες Πολιτείες, γιατί οι ροές των μεταναστών κατ’ εσάς -όπως θέλετε πέστε τους, πλέον δεν μας ενδιαφέρει-, αυτές οι ροές είναι επακόλουθο των πολιτικών που ασκούν στη Μέση Ανατολή και στην Αφρική. Σε καμμία περίπτωση η Ελλάδα δεν θα γίνει σκουπιδοτενεκές όχι μόνο ανθρώπινων ψυχών αλλά γενικά σκουπιδοτενεκές όλης της υφηλίου. Αυτή είναι η πολιτική που ασκούν σε βάρος της Ελλάδας.

Αύριο μάλιστα δεν θα γίνει ούτε μια Επιτροπή ούτε μια Ολομέλεια, γιατί γιορτάζεται η αποκατάσταση της Δημοκρατίας. Όμως, δεν ακούσαμε ότι σαν εχθές έγινε η ανακήρυξη του ψευδοκράτους πριν ακριβώς τριάντα τρία χρόνια στη μαρτυρική μας Κύπρο. Θα έπρεπε να ντρεπόμαστε για το ότι δεν γίνεται αναφορά εντός της Αιθούσης του ελληνικού Κοινοβουλίου σε τέτοια θέματα. Όπως δεν άκουσα από κανέναν να αναφέρεται στους δυο Αλβανούς πράκτορες, οι οποίοι συνελήφθησαν με υλικό το οποίο παραπέμπει σε αλυτρωτικές διαθέσεις των γειτόνων μας. Βλέπετε έχουμε τακτοποιήσει τα πάντα τόσο καλά με τους γείτονές μας, που ασχολούμαστε με την επίσκεψη Ομπάμα, με έναν απερχόμενο και με έναν τελειωμένο πρόεδρο. Υπάρχει και η ψευδαίσθηση, για να λέμε την αλήθεια πλέον σε αυτή την Αίθουσα, ότι ίσως επειδή ο νέος πρόεδρος έχει κάποιους Έλληνες συνεργάτες, μην ξεχνάμε ότι όλοι όσοι πέρασαν από την Προεδρεία των Ηνωμένων Πολιτειών είχαν Έλληνες συνεργάτες, εμείς δεν πιστεύουμε και πολλά πράγματα, απλά θεωρούμε ότι επαναστάτες ήταν αυτοί, που ψήφισαν τον νέο Πρόεδρο της Αμερικής, γιατί η ψήφος τους ήταν αντισυστημική.

Θα πρέπει, λοιπόν, να δώσουμε πάρα πολύ μεγάλη βάση στις τρέχουσες πολιτικές εξελίξεις. Θα πρέπει να αναφέρουμε πράγματα τα οποία δεν ακούγονται. Δεν έχει ακουστεί ότι τον Δεκέμβριο που μας έρχεται υπάρχει ένα πάρα πολύ σοβαρό δημοψήφισμα στη γείτονα χώρα, την Ιταλία, από το οποίο θα εξαρτηθούν πάρα πολλά θέματα, όπως το γνωστό Brexit, όπως το Grexit που απασχολεί πάρα πολλούς, ίσως να υπάρξει και το Italexit με την απόφαση που θα βγει αν αυτό το δημοψήφισμα δεν είναι το αναμενόμενο. Άλλωστε το είχε δηλώσει και ο ίδιος ο Πρόεδρος της Ιταλίας ότι αν βγει κάτι διαφορετικό θα παραιτηθεί.

Τι γίνεται; Οι νόμοι, όπως ξέρετε πολύ καλά, στην Ιταλία ψηφίζονται από την Βουλή των Αντιπροσώπων και από την Γερουσία για να έχουν ισχύ. Θέλουν να μειώσουν την ισχύ της Γερουσίας ούτως ώστε να γίνεται ακριβώς αυτό που γίνεται και εντός του ελληνικού Κοινοβουλίου, να περνάνε όλοι οι νόμοι πολύ πιο εύκολα. Αποτέλεσμα όλων αυτών θα είναι οι γνωστοί τοκογλύφοι να επιβάλουν πολύ πιο εύκολα τις πολιτικές μέσα από τις όποιες πολιτικές θα θελήσουν να καταστρατηγήσουν τους νόμους των εθνικών κρατών και να επιβάλουν τους δικούς τους.

Κλείνοντας, έχουμε να τους πούμε το εξής, ότι οι Έλληνες εθνικιστές είναι το μοναδικό πολιτικό κίνημα το οποίο έχει γεννηθεί μέσα από τον λαό, δεν προωθήθηκε ποτέ και από κανένα σύστημα και είναι το μόνο κόμμα που πολεμήθηκε με λύσσα από τους πάντες, -άραγε για ποιον λόγο; Απλούστατα, διότι είναι το μοναδικό κόμμα που δεν μπορεί να το ελέγξει κανείς. Και όποιος δεν ελέγχεται, είναι αυτόματα επικίνδυνος. Διότι δεν υπακούει σε συμφέροντα, αλλά συγκρούεται με εκείνα προς όφελος των πολιτών της χώρας. Απλούστατα, διότι ο μόνος καθοδηγητής της Χρυσής Αυγής είναι η φωνή του εθνικού καθήκοντος και της παράδοσης.

Ευχαριστώ.

(Χειροκροτήματα από την πτέρυγα της Χρυσής Αυγής)

**ΠΡΟΕΔΡΕΥΩΝ (Γεώργιος Βαρεμένος):** Και εμείς ευχαριστούμε.

Ο Κοινοβουλευτικός Εκπρόσωπος του ΣΥΡΙΖΑ κ. Μαντάς έχει τον λόγο.

**ΧΡΗΣΤΟΣ ΜΑΝΤΑΣ:** Κυρίες και κύριοι Βουλευτές, κύριε Υπουργέ, κύριε Πρόεδρε, ακόμη και η φαινομενικά πιο αδιάφορη συζήτηση, που είναι συνήθως οι συζητήσεις αυτές για τους απολογισμούς και τους ισολογισμούς, δίνει την ευκαιρία και τη δυνατότητα να αποτιμήσουμε τα πράγματα από μια χρονική απόσταση και, βεβαίως, να διατυπώσουμε σκέψεις και απόψεις για την τρέχουσα επικαιρότητα και πραγματικότητα.

Θέλω να ξεκινήσω από αυτό. Δεν υπάρχει αμφιβολία ότι ζούμε σε αβέβαιους καιρούς. Ζούμε σε ταραγμένες εποχές για όλον τον πλανήτη. Το υπογραμμίζουν αυτό, ακόμη και στο ελληνικό Κοινοβούλιο, οι φωνές του φασισμού, που ακούγονται σε ευθεία αντιστοίχιση με την ακροδεξιά εμφάνιση σε όλη την Ευρώπη και τη στάση εθνικιστικής αναδίπλωσης.

Πρέπει να έχουμε όλες οι προοδευτικές δυνάμεις στο ευρωπαϊκό επίπεδο και στη χώρα μας τα μάτια μας ανοιχτά. Δεν μπορούμε να συνεχίσουμε, πράγματι, σε έναν δρόμο μονόπλευρης λιτότητας, όταν, σύμφωνα με τα σημερινά στοιχεία που δημοσιεύτηκαν και για τη χώρα μας και για την Ευρώπη, τέσσερα στα δέκα παιδιά στην Ελλάδα κινδυνεύουν ή ζουν σε συνθήκες φτώχειας και κοινωνικού αποκλεισμού και ένα στα τέσσερα παιδιά στις είκοσι οκτώ χώρες της Ευρώπης.

Αν η Ευρώπη δεν αλλάξει ρότα, αν δεν αλλάξει την αρχιτεκτονική της, αν δεν αλλάξει τον προσανατολισμό της, και όπως και ο Πρόεδρος των Ηνωμένων Πολιτειών, που επισκέφτηκε τη χώρα μας, πρόσθεσε με τον δικό του τρόπο, αν δεν υπάρξει αλλαγή από την πορεία της λιτότητας σε έναν άλλο δρόμο, πράγματι, θα ζήσουμε σκοτεινές μέρες.

Το βλέπουμε και πρέπει σε αυτό -και μου δίνεται η ευκαιρία και από αυτό το Βήμα να το πω- να συστρατευτούμε όλοι σε έναν αγώνα δημοκρατίας, σε έναν αγώνα ενάντια στη λιτότητα, που θα είναι, όπως όλα δείχνουν, δύσκολος και πιθανόν και με αβέβαιη κατάληξη. Πρέπει να τα έχουμε όλα αυτά στο μυαλό μας. Διότι δεν είναι μέρες, χρονιές και εβδομάδες συνηθισμένες αυτές που περνάμε.

Αυτή τη χρονική στιγμή, κυρίες και κύριοι Βουλευτές, συμπυκνώνονται πολλά πράγματα -και εννοώ τη χρονική στιγμή μέχρι το τέλος του χρόνου, μέχρι τις αρχές του 2017, σε μια προσπάθεια που πρέπει να πούμε ότι κάνουν η ελληνική Κυβέρνηση και ο ελληνικός λαός και δίνουν με πείσμα μια μάχη εξαιρετικά σκληρή.

Δεν χωράνε εδώ ούτε ευκολίες ούτε προσεγγίσεις που δεν έχουν μια σκέψη και ένα βάθος. Γιατί πολλές φορές οι χρόνοι οι ιστορικοί και οι κύκλοι οι ιστορικοί είναι πολύ μεγαλύτεροι από τους κανονικούς χρόνους και τις μαγικές και αυτόματες λύσεις που κάποιοι φαντάζονται ότι μπορεί να υπάρχουν.

Βεβαίως, μιλώντας για τους απολογισμούς κάθε φορά, μπορεί κάποιος να σκεφτεί ποια είναι η σχέση ανάμεσα στην οικονομία και στην πολιτική, στην πολιτική και στην οικονομία.

Για να το ξεκαθαρίσουμε –ήδη το ξεκαθάρισαν κάποιοι συνάδελφοι από την Αντιπολίτευση- αυτό που εμείς ψηφίζουμε προφανώς είναι τα νούμερα. Δεν θα μπορούσε να ήταν αλλιώς σε μια θεσμική διαδικασία στην οποία λειτουργούμε. Αυτό δεν σημαίνει –και ο Υπουργός το είπε σαφώς και στις επιτροπές- ότι δεν εκτιμούμε ότι το 2014 ήταν μια αποτυχημένη χρονιά, ότι δεν είχαμε και δεν έχουμε σαφέστατες διαφωνίες με την πολιτική που ακολουθήθηκε εκείνη ακριβώς την περίοδο. Και είναι γνωστό -και το έχουμε ξαναπεί πάρα πολλές φορές και από το Βήμα της Βουλής- ότι είναι επίσης προφανές σε εμάς ότι υπήρχε ένα πολύ συγκεκριμένο πολιτικό σχέδιο απέναντι σε μια δύναμη της Αριστεράς, απέναντι σε μια προοδευτική δύναμη που ήθελε και θέλει να αλλάξει τα πράγματα σε ευρωπαϊκό επίπεδο, που έδωσε μια σκληρή μάχη από το 2015 και οδηγήθηκε σε έναν επώδυνο συμβιβασμό τον Ιούλιο και στη συνέχεια τον Αύγουστο του 2015.

Το γνωρίζουμε πάρα πολύ καλά και είμαστε προσηλωμένοι σε έναν αγώνα, που είναι πολύ δύσκολος και που προφανώς είναι διαφορετικά τα δεδομένα. Για να μη θυμίσω για μια ακόμη φορά ότι η νέα συμφωνία, που πετύχαμε μετά από πολύ σκληρή προσπάθεια έχει πολύ ηπιότερη δημοσιονομική προσαρμογή. Μόνο τα 20 δισεκατομμύρια λιγότερα που προκύπτουν από τη μείωση των στόχων για τα πρωτογενή πλεονάσματα το δείχνουν, αλλά δεν παύει να είναι ακόμη σκληρή για την καθημερινότητα των ανθρώπων και δεν παύει να μας δημιουργεί δυσκολίες, προβλήματα κ. λπ..

Θα ήθελα να κάνω μερικές διορθώσεις, γιατί μερικές φορές λέμε κάποια πράγματα και από αυτό το Βήμα που δεν αντιστοιχούν απολύτως στην πραγματικότητα. Οι ομιλίες κάποιων συναδέλφων μου θύμισαν ότι είναι έτοιμοι, κρίνοντας δηλαδή αποκλειστικά. Τι ήταν το 2014; Καλύτερη χρονιά. Τι είναι το 2016; Χειρότερη χρονιά. Εντάξει. Οι ομιλίες κάποιων συναδέλφων προσδιορίζουν την πολιτική κατεύθυνση που θέλουν να πάρουν, εάν έτσι το κρίνουν. Ελπίζω να μην είναι αυτό. Ούτε βεβαίως το νούμερο που ακούστηκε για τους δικαιούχους των αντισταθμιστικών μέτρων για το ΕΚΑΣ είναι αυτό που είπε προλαλήσας κοινοβουλευτικός εκπρόσωπος. Σήμερα εκδόθηκε ο συγκεκριμένος πίνακας και είναι ογδόντα εννέα χιλιάδες επτακόσιοι εξήντα τέσσερις δικαιούχοι.

Εμείς δεν κάνουμε το λάθος να επαναλαμβάνουμε από αυτό το Βήμα στον δημόσιο λόγο μας success stories. Δεν κάνουμε αυτό το λάθος. Γνωρίζουμε πάρα πολύ καλά τη δυσκολία. Αυτό σε καμμία περίπτωση δεν σημαίνει ότι προφανώς αυτό που προέκυψε για τους συνταξιούχους που έπαιρναν το ΕΚΑΣ, που ήταν προνοιακό επίδομα θυμίζω, δεν είναι ένα δύσκολο πράγμα για την καθημερινότητα αυτών των ανθρώπων. Προσπαθήσαμε πέρσι και θα προσπαθήσουμε και στη νέα χρονιά να μπορέσουμε να βρούμε εκείνους τους τρόπους που θα αντισταθμίσουμε αυτές τις δύσκολες συνθήκες.

Θέλω να κλείσω με το εξής: Ο Υπουργός και στην ομιλία του στις επιτροπές είπε τα στοιχεία εκείνα τα οποία τεκμηριώνουν την άποψή μας σε σχέση με το 2014 και την κρίση μας ότι ήταν μια αποτυχημένη περίοδος. Και ανέφερε και τα θέματα του ρυθμού μεγέθυνσης της ελληνικής οικονομίας και τα θέματα των επιτοκίων για τον δανεισμό του ελληνικού δημοσίου που κλιμακώνονταν τότε, σε αντίθεση με άλλες χώρες, όπως για παράδειγμα είχε πει και τότε ο κύριος Υπουργός την Πορτογαλία, και διάφορα άλλα τέτοια. Όπως επίσης και το θέμα που βρεθήκαμε να αντιμετωπίσουμε για τα ταμειακά διαθέσιμα, που ο κ. Μάρδας το βίωσε και ο ίδιος σαν υπεύθυνος Υπουργός τότε. Και αυτό ήταν το πολιτικό και οικονομικό σχέδιο της παγίδευσής μας, ειδικά το πρώτο εξάμηνο, όταν είχε φύγει το waiver από τη μέση. Είχαμε αυτά τα ταμειακά διαθέσιμα και όλοι νόμιζαν ότι η παρένθεση η Αριστερή που ετοίμαζαν θα ήταν δύο, δυόμισι μήνες το πολύ και θα τελειώναμε.

Εν πάση περιπτώσει, βρισκόμαστε στο σήμερα -και θέλω να κλείσω με αυτό, κύριε Πρόεδρε- με πάρα πολλές δυσκολίες, με πολλές αβεβαιότητες, αλλά νομίζω και με ορισμένες, συγκεκριμένες προοπτικές στον οδικό χάρτη, που έχουμε χαράξει αυτή την περίοδο και νομίζω με σκληρές προσπάθειες και συμβιβασμούς, χωρίς αμφιβολία, είμαστε μπροστά σε μία διαδικασία κλεισίματος της δεύτερης αξιολόγησης και κάνουμε πολύ μεγάλη προσπάθεια γι’ αυτό.

Νομίζω ότι βρισκόμαστε μπροστά και σε εξελίξεις σε ευρωπαϊκό επίπεδο, έστω κι αν η γερμανική πολιτική, έτσι τουλάχιστον όπως εκφράζεται και από τον Γερμανό Υπουργό Εξωτερικών, δείχνει να έχουμε προς το παρόν ένα ακόμη τείχος μπροστά μας. Nομίζω και ελπίζω, θα το πω κι αυτό, ότι σε ευρωπαϊκό επίπεδο μπορεί επιτέλους, γιατί είναι πολύ μεγάλα τα μεγέθη, όχι της χώρας μας, αλλά και της Ιταλίας και άλλα μεγέθη που έρχονται στη συνέχεια για να διακινδυνεύσει η Ευρώπη και οι Ευρωπαίοι ηγέτες μια οπισθοδρόμηση που δεν θα έχει όριο, που θα μας ξαναγυρίσει στις σκοτεινές μέρες.

Θα δώσουμε, λοιπόν, αυτή τη μάχη. Έχουμε μαζί μας σαν όπλο αυτό το αποτέλεσμα που με σκληρές θυσίες, το ξαναλέω, πετύχαμε και στο επίπεδο το δημοσιονομικό, το 1,5 δισεκατομμύριο παραπάνω τις τελευταίες μέρες. Και μπορούμε, τούτων δοθέντων, μέσα σε αυτές τις συνθήκες να παλέψουμε και να πετύχουμε μέσα από συμβιβασμούς και δυσκολίες μια καλύτερη προοπτική για τη χώρα μας.

Σας ευχαριστώ.

**ΠΡΟΕΔΡΕΥΩΝ (Γεώργιος Βαρεμένος):** Κι εμείς ευχαριστούμε.

Κύριε Παπαχριστόπουλε, υπερνικήσατε την αμφιθυμία σας και θα μιλήσετε; Παρακαλώ, ελάτε στο Βήμα.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Έτσι κι αλλιώς, πιστεύω ότι η οικονομία είναι στο επίκεντρο αυτή τη στιγμή, είναι στην αιχμή του δόρατος στην ελληνική κοινωνία. Μπορεί το συγκεκριμένο θέμα που αναφέρεται στο 2014 να είναι κάπως περασμένο, λίγο παρωχημένο, αλλά η οικονομία συνεχίζει να είναι στην αιχμή του δόρατος και επίκαιρη.

Εγώ θέλω να κοιτάξουμε μπροστά. Νομίζω ότι όλων το μυαλό είναι σε αυτό που συνέβη αυτές τις μέρες με την επίσκεψη του Προέδρου των Ηνωμένων Πολιτειών, του Μπαράκ Ομπάμα. Ζήσαμε λίγο πριν έρθει ο Πρόεδρος των Ηνωμένων Πολιτειών μια κατάσταση γνώριμη σε εμάς. Κάποιοι προσπάθησαν να υποβαθμίσουν αυτή την επίσκεψη, να τη θεωρήσουν σχεδόν αμελητέα. Αυτές τις μέρες, όμως, πραγματικά είδαμε ότι οι ίδιοι άνθρωποι μαζεύτηκαν, στοιχήθηκαν πίσω, αναγκάστηκαν ακόμη και οι εφημερίδες και οι τηλεοράσεις σε ένα βαθμό, αυτές που καθημερινά έσπερναν κινδυνολογία και καταστροφή, και κάπως συμμαζεύτηκαν.

Ο Μπαράκ Ομπάμα για όσους θέλουν να φρεσκάρουν λίγο τη μνήμη τους είναι αυτός που πάλεψε για το «Obama Care», ανασφάλιστοι Αμερικανοί πολίτες να μπορούν κι αυτοί να έχουν πρόσβαση στην υγεία. Δεν το έφτασε μέχρι τέλους. Το πάλεψε και σε ένα μεγάλο βαθμό το πέτυχε. Κατάφερε, για όσους επίσης δεν θυμούνται, μια συμφωνία για το κλίμα σημαντική να την παλεύει ο Πρόεδρος των Ηνωμένων Πολιτειών. Κατάφερε ακόμα μια πρωτόγνωρη επιτυχία, μια χώρα που ήτανε ταραξίας πριν είκοσι, τριάντα χρόνια -θυμόσαστε τι γινόταν τότε με την Πρεσβεία στο Ιράν- να αλλάξει γνώμη και να συμμαχήσει.

Είναι ο πρώτος Πρόεδρος που τόλμησε και πήγε στην Κούβα και το εμπάργκο σταμάτησε. Και θα μπορούσα να αναφέρω και άλλα πολλά.

Είναι ο ίδιος άνθρωπος που τύπωσε, στη μεγάλη ιστορία με τη «LEHMAN BROTHERS» 15 τρισεκατομμύρια. Δεν περίμενε και τα έριξε στην αγορά. Θυμάστε τι έγινε με την «GENERAL MOTORS» κ.λπ..

Είναι ένας πραγματικά αποφασιστικός Πρόεδρος, που λειτούργησε θετικά, όχι μόνο για τη χώρα του, αλλά και για την παγκόσμια κοινότητα.

Έχουμε πολύ κακούς συνειρμούς από αμερικάνικες κυβερνήσεις και δεν τις ξεχνάμε. Δεν ξεχνάμε πώς λειτούργησε ο Κίσινγκερ στη δικτατορία, δεν ξεχνάμε πόσο ανεύθυνα ο υιός Μπους έπαιξε με πολέμους και έσπειρε πραγματικά θύελλες. Ακόμα και ο Μπιλ Κλίντον, ο φιλειρηνικός, είναι αυτός που διαμέλισε σχεδόν με την ανοχή του τη Γιουγκοσλαβία.

Σε καμμία από αυτές τις ιστορίες δεν μπλέχτηκε ο Μπαράκ Ομπάμα. Τα λέω αυτά, γιατί το να είσαι γενικώς αντιαμερικάνος είναι εύκολο. Όμως, το να ξεχωρίζεις τους ανθρώπους είναι δύσκολο.

Δεν πλέκω το εγκώμιο του x΄ προέδρου των Ηνωμένων Πολιτειών, αλλά του συγκεκριμένου. Το κύρος αυτού του ανθρώπου είναι αδιαμφισβήτητο. Και εδώ πρέπει να πούμε ένα μεγάλο «ευχαριστώ» και ένα «μπράβο» στον Πρόεδρο της Δημοκρατίας. Δεν το άκουσα από κανέναν. Είναι ένας Πρόεδρος πραγματικά στο ύψος του αξιώματός του, που έκανε τα πάντα. Γιατί ο μεν Πρωθυπουργός είναι υποχρεωμένος να το κάνει γιατί αυτή είναι η δουλειά του. Ο Πρόεδρος λειτούργησε, πιστεύω, πολύ θετικά και του χρωστάμε ένα «ευχαριστώ» και ένα «μπράβο».

Το κύρος αυτού του ανθρώπου είναι αδιαμφισβήτητο. Είμαστε αυτή τη στιγμή στη δεύτερη αξιολόγηση, που την έχουμε μεγάλη ανάγκη. Παλεύουμε με θηρία. Τελειώνοντας η δεύτερη αξιολόγηση, θέλουμε να δώσουμε ένα μήνυμα στις αγορές. Όχι, δεν ζητήσαμε κούρεμα του χρέους. Κάποιοι μας το χρεώνουν και μας θεωρούν αιθεροβάμονες.

Τα μεν βραχυπρόθεσμα μέτρα σχεδόν είναι δρομολογημένα και θέλουμε το μήνυμα –τα ξέρει καλύτερα ο κ. Χουλιαράκης- για τα μεσοπρόθεσμα και τα μακροπρόθεσμα να το πάρουν τώρα οι αγορές, κυρίως για τα πιο χαμηλά πλεονάσματα μετά το 2018.

Εγώ θα χαιρετίσω και την άποψη της Αξιωματικής Αντιπολίτευσης και άλλων κομμάτων, που και αυτοί βλέπουν ότι μόνο με πολύ χαμηλά πλεονάσματα, όχι 3,5%, το 2019 ή 2020 και πάει λέγοντας θα επιβιώσουμε.

Είναι απαραίτητα μηνύματα να μπούμε στην ποσοτική χαλάρωση, για να μπορέσουμε να κάνουμε διαρθρωτικές κινήσεις. Είμαι ο τελευταίος που θα πω ότι περνάει καλά ο Έλληνας πολίτης. Όχι δεν περνάει.

(Στο σημείο αυτό κτυπάει προειδοποιητικό κουδούνι του χρόνου ομιλίας του κυρίου Βουλευτή)

Έχω δύο λεπτά, κύριε Πρόεδρε;

**ΠΡΟΕΔΡΕΥΩΝ (Γεώργιος Βαρεμένος):** Έχετε.

Ήταν τόσο σημαντική η επίσκεψη του Ομπάμα, που παίρνει πολύ ακόμη, αλλά βάλτε μια τελεία.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ευχαριστώ.

Δεν περνάει καθόλου καλά ο Έλληνας πολίτης. Προσπαθούν εναγωνίως κάποιοι τα μεγάλα δεινά σαράντα χρόνων να τα φορτώσουν στον ΣΥΡΙΖΑ και στους Ανεξάρτητους Έλληνες. Δεν τους πιστεύει κανείς. Δεν ξεχνιούνται αυτά που έγιναν.

Δεν έχω την πρόθεση να τα σκαλίσω τώρα και να τα ξύσω. Θέλω, όμως, να πω ότι στο χέρι μας είναι αυτή τη στιγμή να σταματήσουμε να είμαστε έθνος ανάδελφο. Εγώ θα παραδεχθώ ότι έγιναν λάθη από όλες τις πλευρές. Και εμείς είχαμε άγνοια κινδύνου και υποσχεθήκαμε πράγματα που δεν μπορούσαμε και πρέπει να κάνουμε την αυτοκριτική μας.

Αλλά, είναι οξύμωρο σχήμα, οι άνθρωποι που στην κυριολεξία–συγχωρήστε μου την έκφραση- λεηλάτησαν τη χώρα σαράντα χρόνια, να μην έχουν μια διάθεση αυτοκριτικής, να πουν «ναι, κάναμε και λάθη». Να μην τα θυμίσω τώρα, δεν είναι ώρα για τέτοια. Είναι ώρα –και θα είμαι από αυτούς που με τις μικρές δυνάμεις μου θα το παλέψω μέσα σε αυτήν την Αίθουσα- για συγκλίσεις.

Συμφωνούμε στα χαμηλά πλεονάσματα, συμφωνούμε ότι το χρέος πρέπει να μπει στο τραπέζι. Ξεχνάω τις φωνές που λένε «παραιτηθείτε», «εκλογές τώρα» κ.λπ.. Πιστεύω ότι και οι ίδιοι το έχουν καταλάβει ότι αργά ή γρήγορα θα τους γυρίσει ανάποδα αυτό το πράγμα.

Αυτή η Κυβέρνηση ψηφίστηκε από τους Έλληνες πολίτες, δεν ήρθε με τανκς. Πώς ζητάς να παραιτηθεί; Για ποιον λόγο; Ήδη αυτή τη στιγμή που μιλάμε, δειλά μεν αλλά σταθερά όλοι οι δείκτες, η ΕΛΣΤΑΤ, το Γενικό Λογιστήριο του Κράτους και πάνω απ’ όλα όλος ο κόσμος γύρω βλέπει ανάπτυξη τον επόμενο χρόνο.

Εγώ δεν λέω 2,7%, αλλά 1,5%, 1%. Αυτό θα μας επιτρέψει να κάνουμε διορθωτικές κινήσεις, ειδικά όταν μπούμε στην ποσοτική χαλάρωση του Ντράγκι.

Πρέπει, πράγματι, η φορολογία να πέσει, ο μεγάλος ΦΠΑ να πέσει, οι μεγάλες εισφορές να πέσουν. Πρέπει να γίνουν διορθωτικές κινήσεις σε όλες σχεδόν τις συντάξεις. Θα τα μπορέσουμε; Ναι. Δεν μίλησα για μεγάλα πράγματα, αλλά για μικρά βήματα.

Και μην ξεχνάτε ότι σε όλες τις δημοσκοπήσεις, ακόμα και σε αυτές τις ψεύτικες, σαν και αυτές που δεν έβλεπαν Brexit, δεν έβλεπαν ποτέ τον Τραμπ και πάει λέγοντας, ακόμα και σε αυτές το 30% των Ελλήνων πολιτών κάτι περιμένει από εμάς. Νομίζω ότι είναι η ώρα να στρατευθούν όλοι μαζί μας.

Και θέλω, τελειώνοντας, να θυμίσω τη μεγάλη κουβέντα που είπε ο Μπαράκ Ομπάμα: «Είναι υποχρέωσή μου η ομαλή μετάβαση στην επόμενη προεδρία. Όποιος και αν είναι, εκλέχθηκε, ψηφίστηκε». Και είδαμε τι στάση κράτησε. Και μας έρχεται στο μυαλό η παραλαβή-παράδοση του 2015, όπου ο παλιός πρωθυπουργός δεν πήγε καν στο Μέγαρο Μαξίμου. Θέλω να τα ξεχάσουμε όλα αυτά. Δεν μας ωφελούν. Δεν είναι πράγματα που θα λειτουργήσουν για τη χώρα.

Και σε καμμιά περίπτωση η Λεπέν δεν πρέπει να γίνει πρόεδρος στη Γαλλία, σε καμμιά περίπτωση δεν πρέπει να επιβεβαιωθεί το «καμπανάκι» της Αυστρίας, της Ολλανδίας. Είναι καμπάνες γύρω γύρω που την Ακροδεξιά τη φέρνουν σε πρώτο πλάνο.

Ιερή υποχρέωση έχουν και η Γαλλία και η Ιταλία –έχει δημοψήφισμα- και η Πορτογαλία και εμείς και άλλες χώρες να διαφυλάξουμε σαν κόρη οφθαλμού αυτό που λέγεται κοινοβουλευτική δημοκρατία.

**ΠΡΟΕΔΡΕΥΩΝ (Γεώργιος Βαρεμένος):** Κύριε Παπαχριστόπουλε, βάλτε μια τελεία.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Τελειώνω, κύριε Πρόεδρε.

Και θέλω να πιστεύω ότι η Μέρκελ διαφοροποιείται από τον Σόιμπλε. Αυτή είναι δική μου, πετάξτε την! Και χάρηκα που άκουσα ότι θα είναι και για τέταρτη φορά Πρόεδρος και όχι κάποιος ο οποίος έχει κάνει αντιπαθή τη Γερμανία σε όλο τον πλανήτη.

Ευχαριστώ.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

**ΠΡΟΕΔΡΕΥΩΝ (Γεώργιος Βαρεμένος):** Και εμείς.

Ο κ. Χουλιαράκης έχει τον λόγο.

**ΚΩΝΣΤΑΝΤΙΝΟΣ ΤΑΣΟΥΛΑΣ:** Κύριε Πρόεδρε, μπορώ να δευτερολογήσω για δυο λεπτά; Όχι για τον Ομπάμα, για τον Απολογισμό.

**ΠΡΟΕΔΡΕΥΩΝ (Γεώργιος Βαρεμένος):** Όχι, αφού τα είπατε όλα και ήσασταν σαφής στην πρωτολογία σας.

**ΚΩΝΣΤΑΝΤΙΝΟΣ ΤΑΣΟΥΛΑΣ:** Μια διευκρίνιση θα ήθελα να κάνω, κύριε Πρόεδρε.

**ΠΡΟΕΔΡΕΥΩΝ (Γεώργιος Βαρεμένος):** Ορίστε, κάντε τη.

**ΚΩΝΣΤΑΝΤΙΝΟΣ ΤΑΣΟΥΛΑΣ:** Συγγνώμη, κύριε Υπουργέ.

Τώρα που φθάσαμε στην αυλαία της συζητήσεως ήθελα να τονίσω ότι τα νούμερα δεν αμφισβητούνται. Μπορεί κανείς να έχει διαφορετική άποψη για την αιτιολόγηση των αριθμών.

Δίνω, λοιπόν, τη δική μας άποψη για την αιτιολόγηση των αριθμών: Το ταμειακό διαθέσιμο ήταν στα τέλη Ιανουαρίου 1,9 δισεκατομμύρια ευρώ. Προσέξτε, όμως: Επιμένουμε ότι για αυτό ευθύνεται η πολιτική αβεβαιότητα, που επεβλήθη στη χώρα λόγω του τρόπου με τον οποίο προκλήθηκαν εκλογές, γιατί αν η σημερινή Κυβέρνηση εκλέχθηκε για τέσσερα χρόνια και η προηγούμενη κυβέρνηση εκλέχθηκε για τέσσερα χρόνια και η επόμενη θα εκλεγεί για τέσσερα χρόνια.

Δεν έχετε τη μοναδικότητα της τετραετίας ως ψήφο του ελληνικού λαού. Και η προηγούμενη κυβέρνηση για τέσσερα χρόνια είχε εκλεγεί.

(Θόρυβος από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Βαρεμένος):** Κύριε Τασούλα, τη μοναδικότητα θα την έχει εκείνος που θα την εξαντλήσει πρώτος. Συμφωνούμε, για να τελειώνουμε;

**ΚΩΝΣΤΑΝΤΙΝΟΣ ΤΑΣΟΥΛΑΣ:** Η πολιτική αβεβαιότητα, λοιπόν, που επεβλήθη με την αμφισβήτηση της εκλογής του Προέδρου της Δημοκρατίας, δημιούργησε απόκλιση στα έσοδα τον Δεκέμβριο του 2014, τον Ιανουάριο και τον Φεβρουάριο του 2015, που μετρώνται στον απολογισμό του 2014, περίπου της τάξεως των 2 δισεκατομμυρίων ευρώ.

Αυτή είναι η διαφορετική εκτίμηση που έχουμε εμείς για την αιτιολόγηση της μη επίτευξης του 1,5% του πλεονάσματος, που αποκλειστικά –κατά τη γνώμη μας- οφείλεται στην πολιτική αβεβαιότητα που επέβαλε ο ΣΥΡΙΖΑ λόγω των εκλογών που προκάλεσε τον Ιανουάριο του 2015.

(Θόρυβος από την πτέρυγα του ΣΥΡΙΖΑ)

**ΕΥΑΓΓΕΛΙΑ (ΒΑΛΙΑ) ΒΑΓΙΩΝΑΚΗ:** Και εγώ θέλω να μιλήσω, κύριε Πρόεδρε! Τι είναι αυτό το πράγμα; Όλοι θέλουν να δευτερολογήσουν.

**ΠΡΟΕΔΡΕΥΩΝ (Γεώργιος Βαρεμένος):** Ακούστε να σας πω, κύριε συνάδελφε: Και σύμφωνα με τον Κανονισμό είναι σόλοικο το ότι συζητάμε τον απολογισμό, που αφορά μια άλλη κυβέρνηση στη διάρκεια της θητείας μιας άλλης κυβέρνησης. Εγώ λέω να το τερματίσουμε εδώ και να πάρει τον λόγο ο κ. Χουλιαράκης και να κλείσει όπως πρέπει η συζήτηση. Εξάλλου και ο κ. Παπαχριστόπουλος είπε ότι τα ξέρει καλύτερα ο κ. Χουλιαράκης.

Ορίστε, κύριε Χουλιαράκη, έχετε τον λόγο.

**ΓΕΩΡΓΙΟΣ ΧΟΥΛΙΑΡΑΚΗΣ (Αναπληρωτής Υπουργός Οικονομικών):** Ευχαριστώ, κύριε Πρόεδρε.

Πάνω στο θέμα του Απολογισμού και του Ισολογισμού του έτους 2014 τοποθετήθηκα –νομίζω- αναλυτικά στη συζήτηση της αντίστοιχης επιτροπής.

Υποστήριξα, λοιπόν, εκεί πως το 2014 ήταν μία χρονιά αποτυχημένης μακροοικονομικής διαχείρισης όχι μόνο γιατί το δημοσιονομικό αποτέλεσμα απέκλινε σημαντικά του στόχου πρωτογενούς πλεονάσματος κατά 1,1% ή 2 δισεκατομμύρια ευρώ, αλλά κυρίως διότι το 2014, τελευταίο έτος του δεύτερου προγράμματος προσαρμογής, η Κυβέρνηση απέτυχε να δημιουργήσει τους όρους για έξοδο της χώρας από την επιτροπεία και πρόσβαση στις διεθνείς αγορές. Αυτό ισχύει, ακόμα και αν υποθέσουμε πως στο τέλος Ιανουαρίου του 2015 δεν υπήρχαν εκλογές.

Θύμισα στην ομιλία μου στην επιτροπή πως το δεύτερο πρόγραμμα έληγε στο τέλος Φεβρουαρίου του 2015, πως σε μία χώρα που οδεύει σε επιτυχή έξοδο από το πρόγραμμα και σε πρόσβαση στις αγορές, εννέα μήνες πριν ή το αργότερο έξι μήνες πριν την έξοδο τα επιτόκια του δημοσίου χρέους σταδιακά αποκλιμακώνονται και τόνισα πως τα επιτόκια του ελληνικού χρέους από τον Σεπτέμβριο του 2015, όταν ο κ. Λοβέρδος έβλεπε ενδείξεις ανάκαμψης στην αγορά, σταδιακά ανέβαιναν από το 6% στο 7%, στο 8% και στο 8,5% πριν τις προεδρικές εκλογές.

Πριν τις προεδρικές εκλογές η πορεία διαπραγμάτευσης και ένταξης σε τρίτο πρόγραμμα από την προηγούμενη κυβέρνηση ήταν ήδη προδιαγεγραμμένη. Εγώ θα τολμούσα να πω, μάλιστα, ότι η προηγούμενη κυβέρνηση πήγε σε εκλογές γνωρίζοντας ότι δεν μπορούσε να αποφύγει τρίτο πρόγραμμα.

Και για να είμαι δίκαιος να πω ότι δεν θα μπορούσε η προηγούμενη κυβέρνηση να έχει ολοκληρώσει με επιτυχία το δεύτερο πρόγραμμα. Δεν θα μπορούσε, διότι οι παράμετροι πάνω στις οποίες στηρίχθηκε το δεύτερο πρόγραμμα δεν ήταν ρεαλιστικές.

Η δική μας Κυβέρνηση, η σημερινή Κυβέρνηση, άντλησε πολύτιμα διδάγματα από την αποτυχία των δύο προηγούμενων προγραμμάτων και τα αξιοποίησε -και θα έλεγα ότι τα αξιοποίησε αποτελεσματικά στη διαπραγμάτευση του καλοκαιριού του 2015- μειώνοντας τους στόχους των πρωτογενών πλεονασμάτων και συμφωνώντας σε μία πορεία δημοσιονομικής προσαρμογής σαφώς ηπιότερη. Αυτά για το 2014.

Δεν θέλω να γίνω κουραστικός επαναλαμβάνοντας όσα είπα στην επιτροπή.

Χαίρομαι γιατί υπάρχει συμφωνία τουλάχιστον μεταξύ της Κυβέρνησης και της Νέας Δημοκρατίας, αλλά και της Δημοκρατικής Συμπαράταξης στο ότι η διαδικασία απολογισμού και ισολογισμού της Βουλής είναι, πράγματι, μια πάρα πολύ σημαντική διαδικασία, θα έλεγα αναστοχασμού, πάνω στα δημόσια οικονομικά πεπραγμένα του αντίστοιχου έτους, που όλοι θα πρέπει να παίρνουμε σοβαρά.

Η διαδικασία αυτή εξετάζει πολύ συγκεκριμένα αν το δημοσιονομικό αποτέλεσμα του έτους εκείνου , στην περίπτωσή μας το 2014, είναι συμβατό με τους στόχους που έθετε ο προϋπολογισμός του 2014. Εξετάζει, επίσης, πώς χρηματοδοτείται ενδεχόμενη αρνητική απόκλιση από τον στόχο και με τι κόστος. Αυτή είναι η ατζέντα, αν θέλετε, του απολογισμού – ισολογισμού του αντίστοιχου έτους.

Έγκριση, λοιπόν, του ισολογισμού – απολογισμού σημαίνει το εξής: Σημαίνει επικύρωση των δημόσιων οικονομικών μεγεθών από τη Βουλή των Ελλήνων. Σημαίνει, αν θέλετε, συμφωνία πάνω στα βασικά οικονομικά μεγέθη του 2014 και τίποτα περισσότερο.

Δεν υποτιμώ πόσο σημαντικό είναι. Είναι εξαιρετικά σημαντικό να μιλάμε όλοι την ίδια γλώσσα. Να αντλούμε τα ίδια διδάγματα. Να ξέρουμε τι έγινε τότε. Δεν σημαίνει όμως σε καμμία περίπτωση έγκριση των μέτρων της προηγούμενης κυβέρνησης, της κυβέρνησης Σαμαρά. Τις διαφωνίες μας τις ξέρουμε, αλλά στα μεγέθη μπορούμε να συμφωνήσουμε.Νομίζω πως όλοι ή σχεδόν όλοι μπορούν να καταλάβουν αυτή τη διαφορά.

Δημοσιεύματα του ηλεκτρονικού Τύπου παρουσίαζαν τον Κοινοβουλευτικό Εκπρόσωπο του Ποταμιού να δηλώνει –το επαναλαμβάνω- «με εισήγηση Χουλιαράκη εγκρίθηκαν τα μέτρα της Κυβέρνησης Σαμαρά το 2014».

Καλή τη πίστει έδωσα την ευκαιρία και στον επικεφαλής του Ποταμιού, αλλά και στον Κοινοβουλευτικό Εκπρόσωπο, με δύο επιστολές μου, που δεν κοινοποίησα στις εφημερίδες –δεν είχα κανένα λόγο να το κάνω- να διευκρινίσει αν πράγματι έκανε τη δήλωση αυτή, αν θέλει να τη διαψεύσει ή αν όχι να μου υποδείξει σε ποιο σημείο της ομιλίας μου εγκρίνω εγώ και η Κυβέρνηση του ΣΥΡΙΖΑ τα μέτρα Σαμαρά του 2014.

Ο κ. Αμυράς απέφυγε να απαντήσει γραπτώς και ομολογώ πως στη σημερινή τοποθέτησή του δεν με διαφώτισε περισσότερο. Επειδή όλοι πρέπει να αναλαμβάνουμε την ευθύνη των όσων λέμε, επαναλαμβάνω το δικό μου αίτημα. Διαψεύδει ο κ. Αμυράς δημοσιεύματα του Τύπου που εμφανίζει την Κυβέρνηση του ΣΥΡΙΖΑ και εμένα προσωπικά να εισηγούμαι έγκριση των μέτρων Σαμαρά του 2014; Αν δεν το κάνει, να μου πει σε ποιο σημείο της ομιλίας μου κάνω την εισήγηση αυτή.

Καταθέτω στα Πρακτικά της Βουλής τις αντίστοιχες επιστολές και περιμένω την απάντηση.

(Στο σημείο αυτό ο Αναπληρωτής Υπουργός Οικονομικών κ. Γεώργιος Χουλιαράκης καταθέτει για τα Πρακτικά τις προαναφερθείσες επιστολές, οι οποίες βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΓΕΩΡΓΙΟΣ ΑΜΥΡΑΣ:** Κύριε Πρόεδρε, θα ήθελα να απαντήσω.

**ΠΡΟΕΔΡΕΥΩΝ (Γεώργιος Βαρεμένος):** Ορίστε, κύριε Αμυρά, έχετε τον λόγο.

**ΓΕΩΡΓΙΟΣ ΑΜΥΡΑΣ:** Ευχαριστώ, κύριε Πρόεδρε.

Κύριε Υπουργέ, μου στείλατε μια επιστολή. Έχω την πρώτη επιστολή στα χέρια μου. Τη δεύτερη τη στείλατε την ώρα που ήμουν στην Ολομέλεια πριν από μισή ώρα, οπότε και δεν την έχω διαβάσει. Εν πάση περιπτώσει, δεν έχει έλθει στα χέρια μου.

Γράφετε στην επιστολή σας προς τον κ. Θεοδωράκη, τον κ. Αμυρά και κοινοποίηση προς τον κ. Δανέλλη: «Αγαπητέ κύριε Θεοδωράκη, σας γράφω σχετικά με σημερινά δημοσιεύματα που παρουσιάζουν τον Κοινοβουλευτικό Εκπρόσωπο του κόμματός σας κ. Αμυρά να δηλώνει, με αφορμή την κοινοβουλευτική διαδικασία της έγκρισης απολογισμού και ισολογισμού του Κράτους 2014, πως με εισήγηση Χουλιαράκη εγκρίθηκαν τα μέτρα της Κυβέρνησης Σαμαρά το 2014».

Σας έδωσα και εγώ την ευκαιρία να μου πείτε, όταν ξεκίνησε η συνεδρίαση. Ήλθα προς εσάς να σας ρωτήσω πού είδατε αυτό που επικαλείσθε στην επιστολή σας. Πού το είδατε; Σας ρώτησα αν είχατε ακούσει τη συνέντευξή μου και την εισήγησή μου στην επιτροπή.

Εκεί σας έλεγα -όπως έγινε και η αναπαραγωγή- τα εξής: «Και έρχομαι στη δεύτερη παρατήρηση, την ουσία της ψήφου. Είναι παράδοξο να υπερψηφίζει κυβερνητική Πλειοψηφία κάτι που αντίκειται στα ιερά και τα όσιά της. Μία τέτοια ψήφος ισοδυναμεί κατ’ εμέ με την αποδοχή των οικονομικών πεπραγμένων του 2014».

Πείτε μου λοιπόν, πρώτον, εσείς πού είδατε αυτό που μου αποδίδετε εσείς μέσα σε εισαγωγικά; Πού το είδατε να το λέω ή να είναι γραμμένο στα Πρακτικά; Ένα το κρατούμενο.

Δεύτερον. Πού έχει γίνει η παρανόηση; Στον τίτλο. Τι είπε ο κ. Αμυράς και έγινε τίτλος; Βέβαια, ως δημοσιογράφος πρέπει να σας πω ότι επί είκοσι πέντε χρόνια τους τίτλους δεν τους βγάζει ο συνεντευξιαζόμενος, αλλά ο εσωτερικός υλατζής.

Όπως δήλωσε λοιπόν ο Βουλευτής, η αρμόδια επιτροπή της Βουλής κλήθηκε να ψηφίσει τα πεπραγμένα δύο ετών πίσω και στην ουσία τα μέτρα του Αντώνη Σαμαρά τον οποίο κατηγορούσε ο ΣΥΡΙΖΑ. Αυτή είναι η δική μου άποψη. Τι να κάνουμε; Να μην έχω αυτήν την άποψη;

Θα καταθέσω και εγώ στα Πρακτικά και την επιστολή σας και το δημοσίευμα από του οποίου τον τίτλο δεν προκύπτει τίποτα. Αφήστε όμως το δημοσίευμα. Εγώ σας το ξαναλέω εδώ. Πήρα τον λόγο και σας είπα να αφήσετε τα δημοσιεύματα, τι αποδίδουν σε μένα και τι δεν αποδίδουν. Εγώ σας λέω ότι αυτή η κοινοβουλευτική διαδικασία στην ουσία οδηγεί τον εκάστοτε Υπουργό Οικονομικών, τον επισπεύδοντα Υπουργό να καθαγιάζει εμμέσως ή και αμέσως με την ψήφο τα οικονομικά πεπραγμένα άλλων κυβερνήσεων.

Σας λέω ότι είναι κάτι που επεσήμανε ξανά ο δικός σας ειδικός αγορητής. Είπε ότι είμαστε σε μια αντιφατική κατάσταση. Εγκρίνουμε πράγματα τα οποία μας ξεπερνάνε.

**ΠΡΟΕΔΡΕΥΩΝ (Γεώργιος Βαρεμένος):** Κύριε Αμυρά, επειδή ετέθη θέμα και για να το κλείσουμε, προτείνω να το βάλουμε στον Κανονισμό, όταν χρειαστεί.

**ΓΕΩΡΓΙΟΣ ΑΜΥΡΑΣ:** Κύριε Πρόεδρε, επιτρέψτε μου, κλείνω σε είκοσι δευτερόλεπτα.

Κύριε Υπουργέ, έχω την αίσθηση ότι ούτε εσείς ούτε εγώ ανήκουμε στο 30% του ελληνικού πληθυσμού που, σύμφωνα με έρευνα του ΟΟΣΑ, έχουν δυσκολία στην αντίληψη ενός κειμένου. Διαβάστε ξανά τι σας είπα εγώ στην επιτροπή και εγώ τι μου είπατε κι εσείς.

Σας ευχαριστώ.

(Στο σημείο αυτό ο Βουλευτής κ. Γεώργιος Αμυράς καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Γεώργιος Βαρεμένος):** Ωραία! Κοιτάξτε, για να καταλήξουμε είπαμε ότι το αντιφατικόν του πράγματος έγκειται και σε μια αδυναμία του Κανονισμού.

**ΓΕΩΡΓΙΟΣ ΑΜΥΡΑΣ:** Δεν ήσασταν εδώ, κύριε Πρόεδρε, αλλά το επεσήμανα.

**ΠΡΟΕΔΡΕΥΩΝ (Γεώργιος Βαρεμένος):** Συν του ότι έκανε κι ένα λάθος ο υλατζής!

Κυρίες και κύριοι συνάδελφοι, στο σημείο αυτό έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, δεκαεπτά μέλη του Συλλόγου Γιαννιωτών «Άγιος Γεώργιος» του Δήμου Τριπόλεως.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Ορίστε, κύριε Υπουργέ, έχετε τον λόγο.

**ΓΕΩΡΓΙΟΣ ΧΟΥΛΙΑΡΑΚΗΣ (Αναπληρωτής Υπουργός Οικονομικών):** Κύριε Αμυρά, η αναφορά ότι ο Αναπληρωτής Υπουργός Οικονομικών και κατά συνέπεια η Κυβέρνηση του ΣΥΡΙΖΑ ενέκρινε τα μέτρα Σαμαρά του 2014 είναι παντού στον ηλεκτρονικό Τύπο. Οποιοσδήποτε θέλει, μπορεί να το δει.

Εγώ χαίρομαι σήμερα που, αν κατάλαβα καλά, διαψεύδετε ότι είναι αυτό που είπατε. Σας έλεγα, όμως ότι και τον λαϊκισμό δεν αρκεί να τον καταπολεμάμε στα λόγια, αλλά πρέπει και στην πράξη.

**ΓΕΩΡΓΙΟΣ ΑΜΥΡΑΣ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Γεώργιος Βαρεμένος):** Εντάξει τώρα! Μέχρι πού θα πάει το γαϊτανάκι;

**ΓΕΩΡΓΙΟΣ ΑΜΥΡΑΣ:** Θα τελειώσει, κύριε Πρόεδρε.

**ΠΡΟΕΔΡΕΥΩΝ (Γεώργιος Βαρεμένος):** Να βάλω εγώ τη λέξη «ανασκευάζει»; Ποια λέξη θέλετε να βάλω εγώ; Προτείνετε εσείς ως δημοσιογράφος.

**ΧΡΗΣΤΟΣ ΜΑΝΤΑΣ:** Κι εσείς δημοσιογράφος είστε, κύριε Πρόεδρε!

**ΠΡΟΕΔΡΕΥΩΝ (Γεώργιος Βαρεμένος):** Στη θέση της λέξης που είπε ο κ. Χουλιαράκης ας βάλω τη λέξη «διευκρινίσατε». Για να τελειώνουμε! Συμφωνούμε;

**ΓΕΩΡΓΙΟΣ ΑΜΥΡΑΣ:** Σε τι; Διευκρινίσατε σε τι;

Αφήστε εμένα να πω, κύριε Πρόεδρε.

**ΠΡΟΕΔΡΕΥΩΝ (Γεώργιος Βαρεμένος):** Ορίστε, κύριε Αμυρά.

**ΓΕΩΡΓΙΟΣ ΑΜΥΡΑΣ:** Λέω ξανά ότι υπάρχει ο τρόπος να ξεφύγει μια κυβέρνηση ή ένας Υπουργός, ο επισπεύδων, από τη δύσκολη θέση να πρέπει να εγκρίνει την οικονομική πολιτική μιας προηγούμενης κυβέρνησης προ διετίας.

**ΓΕΩΡΓΙΟΣ ΧΟΥΛΙΑΡΑΚΗΣ (Αναπληρωτής Υπουργός Οικονομικών):** Δεν πρόκειται γι’ αυτό!

**ΠΡΟΕΔΡΕΥΩΝ (Γεώργιος Βαρεμένος):** Κύριε Αμυρά, δεν ακούσατε αυτό που είπα προηγουμένως; Με συγχωρείτε!

**ΓΕΩΡΓΙΟΣ ΑΜΥΡΑΣ:** Άλλο θέλω να πω. Η διαδικασία αυτή έχει πολιτική ουσία. Θέλετε να μου πείτε ότι είναι μια γραφειοκρατική διαδικασία που μπορεί να την κάνει ένα λογιστήριο; Δεν ακούσατε τι συζητήσαμε εδώ; Δεν κάναμε τις συγκρίσεις του 2014 με το 2016; Όμως…

**ΠΡΟΕΔΡΕΥΩΝ (Γεώργιος Βαρεμένος):** Κύριε Αμυρά, σας είπα κάτι, αλλά δεν το ακούσατε αυτό που είπα.

**ΓΕΩΡΓΙΟΣ ΑΜΥΡΑΣ:** Ένα λεπτάκι, κύριε Πρόεδρε!

Λαϊκιστής είναι εκείνος που λέει ότι θα σκίσει με έναν νόμο, ένα άρθρο, ένα μνημόνιο και μας φέρνει να κάτσουμε πάνω σε καινούργιο μνημόνιο. Αυτός είναι λαϊκιστής, κύριε Υπουργέ! Και εν πάση περιπτώσει, σας το ξαναείπα από το έδρανο της Βουλής.

**ΠΡΟΕΔΡΕΥΩΝ (Γεώργιος Βαρεμένος):** Εντάξει, κύριε Αμυρά! Σας παρακαλώ!

Κυρίες και κύριοι συνάδελφοι, κηρύσσεται περαιωμένη η συζήτηση επί των σχεδίων νόμου του Υπουργείου Οικονομικών: «α. Κύρωση του Απολογισμού του Κράτους, οικονομικού έτους 2014» και «β. Κύρωση του Ισολογισμού του Κράτους, οικονομικού έτους 2014».

Ερωτάται το Σώμα: Γίνεται δεκτό το σχέδιο νόμου του Υπουργείου Οικονομικών: «Κύρωση του Απολογισμού του Κράτους, οικονομικού έτους 2014»;

Οι αποδεχόμενοι το σχέδιο νόμου παρακαλώ να εγερθούν.

(Εγείρονται οι αποδεχόμενοι το σχέδιο νόμου)

Προφανώς, ηγέρθησαν οι περισσότεροι.

Συνεπώς το σχέδιο νόμου του Υπουργείου Οικονομικών: «Κύρωση του Απολογισμού του Κράτους, οικονομικού έτους 2014» έγινε δεκτό κατά πλειοψηφία, σε μόνη συζήτηση και έχει ως εξής:

(Να καταχωριστεί το κείμενο του νομοσχεδίου σελ 216α)

**ΠΡΟΕΔΡΕΥΩΝ (Γεώργιος Βαρεμένος):** Ερωτάται το Σώμα: Γίνεται δεκτό το σχέδιο νόμου του Υπουργείου Οικονομικών: «Κύρωση του Ισολογισμού του Κράτους, οικονομικού έτους 2014»;

Οι αποδεχόμενοι το σχέδιο νόμου παρακαλώ να εγερθούν.

(Εγείρονται οι αποδεχόμενοι το σχέδιο νόμου)

Προφανώς, ηγέρθησαν οι περισσότεροι.

Συνεπώς το σχέδιο νόμου του Υπουργείου Οικονομικών: «Κύρωση του Ισολογισμού του Κράτους, οικονομικού έτους 2014» έγινε δεκτό κατά πλειοψηφία, σε μόνη συζήτηση και έχει ως εξής:

(Να καταχωριστεί το κείμενο του νομοσχεδίου σελ.217α)

**ΠΡΟΕΔΡΕΥΩΝ (Γεώργιος Βαρεμένος):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών της σημερινής συνεδρίασης.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το Σώμα παρέσχε τη ζητηθείσα εξουσιοδότηση.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Βαρεμένος):** Με τη συναίνεση του Σώματος και ώρα 19.55΄ λύεται η συνεδρίαση για αύριο, ημέρα Πέμπτη 17 Νοεμβρίου 2016 και ώρα 11.00΄, με αντικείμενο εργασιών του Σώματος: Ειδική Συνεδρίαση της Ολομέλειας της Βουλής αφιερωμένη στην ημέρα μνήμης και τιμής για την εξέγερση του Πολυτεχνείου, σύμφωνα με την ειδική ημερήσια διάταξη που σας έχει διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**